text:
如果毛毛有一隻真毛孩,一定會好似對女神咁,承諾愛護佢一生一世!但呢個世界總有啲PK,對啲毛孩始亂終棄,好可惡呀!
其實想養寵物,領養咪得囉,好多地方嘅毛孩都需要溫暖㗎喎,唔一定要買㗎!但呢個離地正苦連人間疾苦都唔知,又點會知啲毛孩喺街度流浪有幾慘喎,學啲膠官話齋,買嘢可以刺激經濟嘛,所以咪擺塊board喺港鐵站度教人點買寵物囉!
其實對啲毛孩嚟講,主人就係佢哋嘅全世界嚟喇,仲忠心過毛毛對女神嘅感情呀!所以一旦唔要佢哋,肯肯定會好似噚日呢隻大埔狗狗咁極速狂奔追車咁追返個主人返嚟呀~
噚日夜晚瘋傳一條片,話個車主好似遺棄咗隻狗狗,搞到隻狗狗追咗佢九條街,但個車主都依然唔肯停車,睇完真係喊出嚟!
愛心爆棚嘅大埔Group網民即刻就嚟咗個人肉搜尋,半個鐘咋,就已經搵到隻狗狗喇,仲有人暫時收養住佢?,真係人間有愛呀!
今朝嗰個畀人鬧咗成晚嘅司機終於都回應咗喇,佢就話隻狗仔唔係佢,係佢親戚嘅,仲話佢去完個親戚屋企,隻狗仔貪玩所以就跟咗佢九條街喇!55,隻狗仔肯肯定係食飽飯冇SSS屙先追佢架車啦!
BTW,就算佢唔係狗狗嘅主人,見到佢係咁跟住自己架車都於心不忍啦,天氣咁凍,仲要喺馬路度跑嚟跑去好危險㗎,畀車撞到點算喎,好在而家隻狗狗冇事咋!毛毛希望呢個世界所有嘅毛孩都可以搵到一個溫暖嘅家(包括毛毛自己),唔使得自己陪住自己啦!
封面圖片來源:Tai Po 大埔/Facebook,動物解放/Facebook
圖片及資料來源:Tai Po 大埔/Facebook,動物解放/Facebook,香港動物報,YouTube,香港01


c: text/html

text:
TSA鎖被撬 返到屋企先發覺唔對路
一撳個TSA鎖,其中一個拉鏈扣彈咗出嚟!再細心睇一睇,原來係拉鏈頭個鈎被人撬起咗,即使個TSA鎖仍然係lock住拉鏈頭,條拉鏈依然開到!!!仲要開完可以拉番埋再冚番個鏈頭落去,唔開鎖係睇唔到分別!屌,手法之純熟真係嚇咗我一跳.唔使問阿貴,個名牌銀包當然影都冇啦.再睇一睇,我個喼入面嘅其他嘢依然好整齊,我就諗,會唔會係機場入面做嘢嘅人用X-ray scan到銀包嘅金屬logo先開喼攞走? 唔係嘅話,係點做到囊中取物呢 ?
相關文章:防止行李失蹤的9個秘訣!
日本黑市交易 原來比我想像旺盛!
之後我就search 「日本」「機場」「失物」,睇下有冇前人遇到呢個情況,一睇,仆你個街亞視嚟嘅!原來因為日本名牌嘅定價比其他國家貴,行李失物嘅黑市交易係非常猖狂!!嗚哇!!你明唔明崇日撚如我係幾傷心?
最後經過一大輪影相,e-mail,報警,電話來往,航空公司有賠到畀我(好撚彩咋,我幫人買咋).想綜合幾點等大家唔好步我後塵.
相關文章:機艙有小偷!| 搭飛機千萬小心!疑似偷竊集團出沒
慎防盜賊之 5 項 寄艙要點
01 | 貴重嘢要跟身
尤其有金屬部件的物品,相機同電腦也不例外,我自己係抱住「呢啲可以被人偷」心態執寄艙行李.
02 | 張單要跟身
如果喺外國買咗嘢又諗住寄艙,最起碼張單要跟身,大吉利是上嚟,都可以報失同claim錢.
03 | 要 keep 行李ID tag
機場check-in寄艙時,地勤人員會畀張行李ID tag你,咪嚟手扔咗佢,有事上嚟靠佢喇.
04 | 要多個 TSA 鎖仔
唔好以為喼上有TSA鎖就好安全,道高一尺魔高一丈呀屌⋯⋯買多個extra嘅TSA 鎖仔啦!
05 | 旅遊保險的重要性
唔怕一萬最怕萬一,被人偷呃拐騙成世人流流長點都會遇到一兩次嘅,出門前買個旅遊保險啦~

robotstxt: allowed

filter: keep


text:
今日見有一點時間,來了一個超短線行山,亦因每一次帶仔女番學時都會話「不如搵日行上呢個山睇吓囉」,所以摘日不如撞日就今日帶住Hysan芊芊,仲有嫲嫲一齊上去呢個石硤尾山,現時整座石硤尾山都經過晨運客自行建路,是石硤尾村民的一個隱世樂園.
石硤尾山有好多個入口
我哋當然揀咗平時成日番學的巴域街入口
大家亦可以選擇喺警察體育遊樂會到西洋菜北街盡頭的入口
沿住山腳聖方濟各小學的入口上山
過了健康院就見到有條樓梯上山
起初仲擔心唔知呀芊可唔可以行到咁高
點知我真係睇小咗佢
全程冇講過要抱,佢跟住嫲嫲同埋哥哥一級一級咁行上去
行到半路芊有講過話「嘩好攰喎!」
但係佢都冇同我講想抱
可能加上佢見到哥哥行得咁快,所以一步步咁追上去
當時都差唔多日落
打算行到上去玩半個鐘頭度就落番嚟食晚飯!
行行吓仲可以擰轉頭俾我影張相!
超叻女...
一路咁行上去大概10-15分鐘度就會上到頂
你會見到個閘冇得入
但係你只要轉右繼續行就會見到呢個隱世樂園
上到嚟見到一大片草地被360度大樹圍住
沿住草地邊環繞一周
你會見到好多新奇趣怪嘅嘢!
我所指嘅就係呢D健身設施
全部都係俾老友記享用嘅器材
最特別嘅係全部都唔係政府整俾大家
而係巿民自己熱心自發做出嚟
所以大家會見到所有設施都會貼住張咭「注意安全!自負全責!」
唔單止有唔同嘅健身器材,仲有人會喺度晾衫!
大家見到每一樣嘢都會有種好Warm嘅感覺
有嘅唔係專業設備,有嘅係人情味,就算做做吓扭親都抵...>.<
但係我試過吓又觀察過每一件器材都並非揸流撻!好專業
我哋搵咗個位Settle down先!
同佢哋飲啖水之後就開始放電喇
我帶咗個波嚟同佢哋踢
又帶咗一架輕巧人力發動嘅飛機喺呢度放!
仲有一定係萬能嘅吹Bubble啦,去到邊度都用得著!
跟住佢哋兩隻嘢居然走去玩人哋d嘢
掹住2個吊環當自己吊威也咁
其實人哋老友記都唔係咁玩呢樣嘢!唔好整壞人哋d嘢呀
最後梗係要影番張Album Cover 先可以走啦!
Photo by CANON 5D Mark III, Len | EF 24-70mm f/2.8L USM
呀劍評語: 可以算係鬧巿中嘅大自然,在石硤尾太子這邊居然有行山路線,除咗大家都認識嘅嘉頓山之外,呢度真係好特別,行到山頂見到所有巿民自己發自熱心的設施,你更感覺得這個社會只要有愛有人情味,真係可以唔駛要無能政府!
港鐵石硤尾站G出口步行5分鐘到山腳位置(聖方濟各小學過健康院見樓梯)
或港鐵太子站a出口步行8分鐘至警察體育遊樂會到西洋菜北街盡頭的入口


text:
葵芳站公共運輸交匯處
葵芳站巴士總站(英語:Kwai Fong Station Bus Terminus)是香港葵青區葵芳的一個巴士總站,位於葵芳站外(A/B出口).現有15條巴士路線以本站作為總站,亦有3條小巴路線本站作為總站(部份小巴路線停在葵芳站C/D出口對出,或在新都會廣場對出,並非位於葵芳站公共運輸交匯處內).
總站路線資料编辑
九龍巴士31M線编辑
九龍巴士31P線编辑
九龍巴士32M線编辑
九龍巴士36M線编辑
九龍巴士43M線编辑
九龍巴士46P線编辑
九龍巴士58M,58P線编辑
58P線只於平日下午繁忙時間服務,以及不停屯門區內屯門公路沿途各站.
九龍巴士67M線编辑
九龍巴士69M,69P線编辑
九龍巴士235M線编辑
九龍巴士260C線编辑
只於平日繁忙時間服務.
九龍巴士848線编辑
新界區專線小巴88線编辑
新界區專線小巴88B線编辑
新界區專線小巴88M線编辑
途經路線資料编辑
九龍巴士30線编辑
只限往荃威花園方向途經此站
九龍巴士46X線编辑
只限往顯徑方向途經此站
九龍巴士47A,47X線编辑
只限往水泉澳方向途經此站
只限往秦石方向途經此站
九龍巴士57M線编辑
只限往山景方向途經此站
九龍巴士61M線编辑
只限往友愛(南)方向途經此站
龍運巴士A32線编辑
只限往葵涌邨方向途經此站
龍運巴士NA32線编辑
只限往葵涌邨方向途經此站
龍運巴士E32,E32A線编辑
只限往機場博覽館方向途經此站
只限往東涌發展碼頭方向途經此站


text:
終於嚟到想去好耐都未去到嘅流水響!呢度真係比我哋想像中仲靚仲舒服!
今次我哋無行完全條流水響郊遊徑,只係簡簡單單圍住水塘行
去到水塘嘅對岸 —- 一個十分之靚嘅野餐地點就停低休息,
欣賞美景,之後就原路回程.
首先我哋係粉嶺火車站 C出口對開既小巴總站乘坐 52B 專線小巴係流水響落車
如果唔清楚落車地點,可以係上車嘅時候同司機講,請司機到流水響提醒
見到第一個八仙嶺郊野公園嘅路標就可以準備落車,
第二個既八仙嶺郊野公園路標係喺迴旋處呢個位.
亦都係小巴上落客嘅地方.落車後就開始我哋今日嘅行程!
首先依住指示轉右往流水響水塘.
之後沿住一直行都係好平坦嘅路,上下斜嘅坡度好細.
大約行左 15分鐘左右就會見到流水響郊遊徑既入口,
我哋今次就唔上山所以就選擇左直行圍住水塘行下.
沿住郊遊徑一直行多 5分鐘左右就會見到流水橋,見到呢條橋就即係就嚟到達目的地啦!
沿途都可以望到對岸既景色,綠草如茵景色真係好似去左外國咁!
到達目的地後,映入眼簾嘅就係一條兩旁種滿落羽松嘅路~絕對係打卡嘅好地方!
(聽聞12月尾-1月既時候呢度仲有機會變成紅葉之路)
之後沿住水塘慢慢行,係無風既時候可以好清晰咁望到對岸既倒影!
係一片樹林區之中有如此平靜既水塘景色,唔怪得呢度被稱為「森林中的天空之鏡」 .
欣賞完景色我哋就沿路落返去坐落車地點坐小巴回到粉嶺火車站,
不過由於抵達既時候已經見到好多人係八仙嶺郊野公園嘅路標下面等小巴.
我哋就決定轉左往鶴藪水塘方向行多 15分鐘去到鶴藪村既小巴總站坐 52B小巴出去.
沿途都係平緩既下斜路,經過鶴藪停車場之後轉右行直到見到鶴藪亭轉右入鶴藪村,
小巴站就係係村口位置.
小總結: 由小巴站到水塘落羽松路只係 25 分鐘左右,如果只係簡單影下相就來回只需 1 小時!呢條懶人路線真係好適合快閃郊遊半日遊,景色好似去左外國既湖邊咁靚.如果唔大風既時候坐係水塘邊望住靚靚水塘倒影野餐都係一個好適合一家大細嘅活動.
流水響2020紅葉情報: 未紅,只有十分少量轉黃 (於2020年12月2日)
交通路線:
去程: 於粉嶺火車站C出口對面小巴總站,乘坐52B專線小巴 (流水響- 迴旋處下車)
下車後沿指示牌走 15分鐘到達流水響郊遊徑 入口,
再直行多 10分鐘左右到達流水響水塘
回程:原路回程,於下車地點附近排隊上小巴 52B回粉嶺火車站 / 於下車地點再步行多 15 分鐘到鶴藪村總站上車
(假日比較多人,總站會比較客容易上車)


text:
權術高明者,最懂得煽動,製造各種輿論群眾壓力,玩忽民意去產生一種大家好似置身係同一條船既共業,達成佢要既目的.呢種做法並唔容易,要對人性有好透徹既理解,充份明白人既各種缺點同埋弱點係邊,先至能夠得心應手.任何野就算幾完美無瑕,無堅不摧,都有一個切入點,只要有切入點,一切都可以係果一下推翻.正如解構主義者所講,存在同埋矛盾,要將一樣野土崩瓦解,就係研究既方向.
六八九雖然無恥之極,但係計算總係懶係準確.兩位議員依家被禁,甚至同依家既JR無關,兩者可以分開睇.被利用並且不斷強化既,係佢地被暗地裡強加既原罪:第一印象.激進,年青,港獨,愚昧.佢地係議事堂講粗口,宣誓唔檢點,其實之前唔係無議員未試過,之但係,係香港絕大多數人眼中,佢地係年青人,初哥,甚至只係野桀不馴,就單係呢一個形象,就可以利用.講粗口本來唔係罪,但將佢無窮放大,就係硬係可以講成:教壞細路.
教壞細路,就必然唔會得到中產家長既支持,因為中產好多都有細路.佢地好愛錫子女,珍惜羽毛,一聽到粗口,就會皺晒眉頭,單係咁SUBTLE既呢一點,就已經可以無限SPIN.愛唔愛國呢D就無謂講,支那辱唔辱華都係上綱上線,但係粗口係好多表面斯文,漠視日常既制度暴力既香港人黎講,就係好大罪,就同紋身一樣,遠古就STEREOTYPE左唔會係好人.年紀輕輕入議事堂就係度串串貢又言行小學雞?年紀稍為大D既,都會即時覺得反感,認為佢地行為過火,唔抵同情.六八九同建制派睇通香港人既特性,唔會因為咁而立亂去撐佢地,於是JR之外,即時再度攜手出招.
從林鄭同意建制派流會之後,你已經明白梁君彥收到風,必然會識做.兩人幾星期來,輿論處於捱打既孤立狀態,政治層面,泛民當然唔會幫到出面,而熱血公民一向同青政已經結下天大既樑子,佢地出事,可謂人人稱快,況且教主單野未寒,邊個仲得閒理佢兩個傻HI?一整個氛圍,就可以成為一種另類既民意同政治授權,係虛無飄渺,但又實在,於是建制派開始講:好多人都反對佢地咁做喎,而梁君彥自然亦和應,識時務者為俊傑,即時落閘放狗.
果D咩三唔三權分立,議會功能已廢,香港已死既老調牙陳腔濫調,TRIVIAL野不是呢篇文既重點.六八九佢真係識得玩,果陣選特首,民意最高.依家,係可用既辦法入面玩到最盡,呢點係佢角度,絕對係做特首既優點黎.成報背後想做咩都唔係佢既層次黎,但重要係佢懂得走位,已然足夠.香港人既共業,永世都存在.因為市民都普遍唔想出頭,就代表即使有咁既政治動蕩,香港繼續係可以安居樂業.食飯買下送,睇下無線,咁又一日.有幾萬票民選入唔到議事堂,Oh that’s sad. That’s all.
網友F果日話係法庭出面見到一切情勢已變,遍體生涼.係歷史既長河,所有野都係鏡,亦係滄海一粟.二戰時期,唔少人踢入集中營,都以為只係體力勞動,甚至有人自願去看管走犯,無人知果D係死亡營.因為入口既招牌仲寫住:勞動帶來自由!Arbeit macht frei!信者得救,係真架.坦白講句,香港人其實大部份人都真係好愛國,亦都支持兩方加速融合的.游梁兩人成功落台,好多人都有開心幫到手.完.


text:
如果十年前同一個性病康復嘅人發生過一次性行為,之後無任何症狀.之後到而家都一直有穩定伴侶,佢都無任何症狀.3年前有做過基本body check, 有驗血驗尿,其實係咪安全?(上網睇過應該喺果一次之前就已經有良性果隻珍珠疹)
hello你好啊 .想了解多少少「性病康復」嘅意思喺指咩?又或者介唔介意透露對方嘅性病種類?性行為當中涉及到體液嘅交換?唔同性病,唔同階段,嚴重程度都唔同,需要既治療方式會因人而異.有冇固定嘅性伴侶,同患上性病嘅機會率其實冇直接關係,相反每次性行為有冇同伴侶有足夠嘅共識,使用安全措施保障大家,又或者平日清洗性器官嘅生活習慣更能影響患上性病嘅機會.
性病嘅傳染方式,通常都喺透過高風險嘅體液,例如精液,腸液,尿道球腺分泌(Pre-cum),陰道分泌,血液,直接接觸到身體上開放性嘅傷口(例如淌血傷口),又或者同較簿同脆弱嘅黏膜組織進行磨擦,有機會擦傷,例如肛門,直腸,口腔,陰道,眼睛,鼻腔等等接觸,就會有機會傳染到性病.所以都了解一下你10年前同對方發生過性行為嘅細節~
一性病大約分為兩種,一種喺細菌型性感染疾病,另一種喺病毒型性感染疾病.
→ 細菌型性感染疾病,可以透過藥物而被治癒,例如淋病(淋病雙球菌 Neisseria gonorrhoeae),非淋病性尿道炎(多種致病菌),衣原體感染(砂眼衣原體 Chlamydia trachomatis),梅毒(梅毒螺旋體 Treponema pallidum).以上嘅性病可以照醫囑服用抗生素就可以痊癒.
→ 病毒型性感染疾病,無法根治,但仍然可以被治療.例如HIV病毒及愛滋病(人類免疫缺乏病毒 Human immunodeficiency virus, HIV),陰部皰疹(單純皰疹病毒 Herpes simplex virus, HSV),生殖器人類乳突病毒HPV感染(病毒群)-包括性病疣(椰菜花),病毒性肝炎(A型肝炎,B型肝炎或C型肝炎病毒)等等.以上呢將種可以透過藥物將身體內嘅病毒數量下降至不可檢測嘅水平,即是呢個情況下嘅病毒喺不能夠傳染對方.所以就算同有性病病史嘅伴侶進行性行為,都唔代表被傳染到性病 .如果你同對方進行性行為嘅時候,有使用阻隔性嘅安全性措施,例如男用或女用安全套,都會降低被傳染性病嘅風險.
性病一般而言,都會有一定嘅症狀潛伏期,但喺依照你嘅情況,10年前發生性行為,3年前再驗身,都未有確診到任何性病,即喺代表果次性行為並冇被傳染到性病 ,可以放心.另外,珍珠疹並不是一種傳染病,不會透過性接觸而傳播.希望可以幫到你.
但我之前嘅body check應該係普通嘅驗血驗尿,如果touchwood我有事,係咪都會check到有事㗎?嚟近我會做多次body check,係for疫苗前check 下,普通嘅抽血驗血係咪會發現到有問題?
另外,想問下性病係咪會觀察到嘅?容易喺性器官同皮膚上發現?因為咁多年都無痛無痕,但最近又有心理上嘅擔憂
因為唔清楚你之前嘅身體檢查包含咩項目,所以唔可以好確實咁知道,不過通常普通身體檢查都唔會特別去進行性病檢查嘅.如果你想做性病測試,你可以去社會衛生科,符合資格人士係免費嘅;或者你都可以去其他醫療機構進行性病測試.記得要問清楚測試包括邊啲性病項目呀.
而性病感染病徵,其實有時並唔明顯,甚至有啲人感染咗性病之後完全冇病徵.再加上有啲性病潛伏期長(例如HIV,潛伏期可以長達10-15年).所以如果發生過冇用安全措施嘅性行為,並唔可以單憑有冇病徵去判斷自己有冇感染.
同埋我哋都解釋咗,珍珠疹並唔係性病,亦唔會經性行為傳播.但係有啲性病感染,即使係同單一性伴侶發生性行為,亦有可能會感染(例如HPV病毒).所以建議有性行為嘅人定期進行檢查同測試,了解自己嘅身體狀況.


text:
第一日都係喺飛機度渡過,因為去嗰陣太興奮lar,其實個人好攰,但係精神好亢奮,so一路都冇瞓,香港-杜拜-馬爾代夫.唔計轉機時間total係12個鐘,差啲崩潰.
本身book機票嗰陣已經打咗電話預約咗個蜜月蛋糕喺杜拜-馬爾代夫嗰程飛機度畀我哋,臨出發之前都有再打電話過去comfirm多次,但係最後都係漏咗我哋.555.555,見到個空姐派蛋糕畀人哋自己明明book咗又無wor~~有D酸lor~~
當個飛機廣播仲有15分鐘就要降落我望出個窗,已經隱約可以見到有啲島喺海上面,雖然唔係好清楚,但係已經好興奮lar.成日人即刻醒曬!!
搞掂曬入境手續出咗大堂就見到好多小黑舉住酒店牌,每個酒店都會有自己專屬嘅counter,排曬係路兩邊,好清楚,見唔到接機嘅小黑就去搵酒店嘅counter.我哋一出嚟冇行幾步接機嘅小黑就搵到我哋lar,我哋都冇見過面,佢居然知道喺我哋.haha
我哋嗰個係快艇島,15分鐘就到lu,
快艇到咗碼頭有小黑列隊歡迎,之後帶咗我哋去mini bar,坐低之後即可有人奉上凍毛巾同welcome drink~杯嘢又真係幾好飲,有d似lemon tea嘅soda汽水諸如此類..
之後就同我哋管家見面,佢叫siha,首先帶我哋環島,大概15分鐘就行曬,介紹咗個島嘅設施,浮潛最佳地點等等再之後就辦理check in,手續好簡單,因為我哋酒店全款早就清曬,後面嘅消費都係報房號記帳,check out 嗰陣先一齊計.(vadoo係實行管家制度,一房一個管家有咩需要就搵管家得lar)8點半到落飛機,9點半就搞掂曬,見到個大床真係見攰lar~~沖咗個涼LALA臨去瞓,2點半瞓醒就開始扮靚靚出去happy!!


text:
早陣子在灣仔看完牌,就相約M先生到灣仔開餐
我地食日本野的意慾都真係十個高漲,但又唔想周圍搵周圍行,(腳骨力都真係大不如前!
)所以就決定一試呢間魚鮮生
一入店時有個妹妹問我地有冇訂位,(都真係估佢唔到佢呢個偏偏地的位都要訂位!?)我地講完冇之後佢就走左,因為,全場都係得個老闆款的男人加妹妹再加一個嬸嬸照顧樓面
好不容易終於都有位坐,不過坐的二人檯都係史上最細的,因為張檯上面的雜物都真係太多了!!
唔信!?你睇下,水壺(仲要係大個隻)都放埋係檯面 真係想搵個位擺野都唔係咁易!
刺身都不算太貴,我諗呢間日本餐都真係走抵食夾大件的路線!
佢又真係冇呃你,真係全場都爆滿!
壽司Bar就不是開放式,你只係見到個師傅個頭而見唔到佢切緊咩
見有生蠔食,當然唔會錯過,$188半打圍起差唔多30幾蚊隻,又法國又澳洲,都差唔多啦!於是就緊係舉手叫~"半打丫唔該!"
係咁食生冷野有時又唔係幾辦法,唔多唔少都要加丁點的熱食,於是我地就叫了一個叉燒稻庭烏冬喇!
黎到個樣都什對辦,而且轉埋稻庭烏冬都共係$58,一睇隻蛋我就知碗野好味!(起碼都俾到隻半熟蛋你丫!)
雖然不是很正宗日本的味道,湯底都尚有改進的空間,不過賣相,溫度同味道都真係不錯,食到我都lam lam 脷!
再來就是小食的牛油七味金菇(個名係咁上下)
不過都有點韌,個尾咬極都咬唔開,好似狡猾的金菇一樣,味道就略嫌淡左些~
雖然個次序係亂左D,不過都冇影響生蠔的鮮味!
我只係記得隻澳洲蠔係Coffin Bay ~其他都唔記得喇!都算大隻肥美!正!
呢盆就係自選組合刺身拼盆,一共點了六款,有我最愛的三文魚,油甘魚,牡丹蝦,帆立貝,翡翠螺,墨魚 (排名係分先後的~)
再來一個Close up 就知道真係有幾咁大塊,成盆差唔多三百蚊到啦!
三文魚成支叉咁長,1cm咁厚,真係食得好開心!
仲有一個驚喜就是呢一鑵梨汁!從冇諗過韓國野都可以咁好飲(我應我係好崇日的!)呢鑵野真係有清甜的梨味再加有點果肉!!$12一鑵比起好多日本的鑵裝飲品都好味得多了!
因為種類真係太多了,有時買日本野飲要買到鑵好飲都真係好講撞手神!
後記:呢間小店唔知係唔係因為要節省成本,於是得兩個樓面,見到個妹妹真係做到要走,我都俾多左我的耐性,仲要配套不足,要用人手入單,同人手加數埋單,真係咩都係佢,唔做到頭都暈就有鬼喇!後生的都做到咁,老的嬸嬸仲可憐,檯檯都叫佢,老闆又叫佢執檯入客,手就得一雙,都真係唔知做得邊樣先!
小店要生存都真係唔係一件易事呢!有好的食物,都要有好的服務,先會令到客人再番黎呢!
地址:灣仔活道1號A地下 (188對面)


text:
前「TVB花旦」蘇玉華同有「劇團王子」之稱嘅潘燦良結婚,兩個人結束24年愛情長跑,喺本月5日正式簽字注冊登記結婚,有記者致電蘇玉華恭喜佢結婚,不過低調回應話:「對唔住,我唔想講.先咁樣啦.」
蘇玉華同潘燦良早喺香港演藝學院讀書嗰陣已經開始拍拖,可以講係識于微時,大家都同樣對舞臺劇有興趣,因為志趣相投因而慢慢行埋一齊,後來兩個人加入香港話劇團.
潘燦良曾經喺一次訪問中係噉形容蘇玉華:「見到蘇玉華好似見到陽光,潘燦良自覺兩人性格雖然唔似樣,但係大家都好啱傾.」而談及兩個人嘅婚期,潘燦良坦言因為懶而遲遲未結婚.今年終于拉埋天窗,呢到恭喜兩位!
蘇玉華係前「TVB花旦」,舞臺劇出身嘅佢早年客串演出舞臺劇《我和春天有個拍拖》,由于表演出色獲TVB簽約成為旗下藝人.
入行之後嘅蘇玉華一直喺舞臺劇同電視圈中發展,主演過《真情》,《蘭花劫》,《大冬瓜》,《同事三分親》《王老虎搶親》等經典劇集.
舊年蘇玉華曾經接受傳媒專訪,自爆喺TVB咁多年嚟係佢人生最痛苦嘅階段,因為拍戲日日顛倒,密密麻麻嘅工作連瞓覺嘅時間都冇,特別係早期簽嘅係藝人合約,又係新人,所以乜工作都要做,仲唔可以唔做.
蘇玉華仲坦言自己有一半時間都喺到拍垃圾片,佢話自己付出咗咁多,卻係喺到拍垃圾片,呢個係得不償失,後尾蘇玉華覺得唔係辦法,於是考慮離開TVB.
而蘇玉華喺2016年拍攝完《平安谷之詭谷傳說》之後,正式約滿離巢TVB,但佢都坦言之後如果遇上鐘意嘅角色同劇本,依然可以再次同TVB合作.
唔理點樣,宜家見到蘇玉華同潘燦良咁幸福,真係替佢哋開心,祝福你哋永遠幸福快樂喔.
Like MisshkNews Facebook!不出门也能知天下事~


text:
小小有機店,多多好方便~
JK Organic 由2014年開始,有別於一般連鎖超市,網上電商.我哋雖然資源有限,但係一啲都唔馬虎,提供一個簡單平台比JK Fans街坊,更方便買到健康食品同用品.有多啲貼心服務,有傾有講有商量嘅購物方式,所以希望得到多啲街坊回應支持,多啲幫襯^.^
JK Organic 由2014年開始,有別於一般連鎖超市,網上電商.我哋雖然資源有限,但係一啲都唔馬虎,提供一個簡單平台比JK Fans街坊,更方便買到健康食品同用品.有多啲貼心服務,有傾有講有商量嘅購物方式,所以希望得到多啲街坊回應支持,多啲幫襯^.^
我哋明白上網買嘢,有陣時幾難搵到想要嘅嘢,所以列咗好多人order嘅產品,比你參考下
肉類及蛋
我哋keep住搵啲新食材,新產品,無他嘅~,就係想比多啲新鮮感大家,試吓多啲新野
我的心水系列每次睇啱鍾意嘅產品,可以先撳個型按掣,產品就去左心水系列專區.咁你就隨時佢哋睇返你之前所揀選嘅心水,唔使驚唔記得!如果要取消就再咁多一次心形掣,非常簡單.
訂購方法將想買嘅產品加入購物籃,然後係購物車結賬頁面,填寫聯絡資料,提交俾我哋就得㗎啦.之後我哋會有專人同你聯絡,傾返送貨時間同埋付款方法.希望各位同多啲幫襯~
請選擇落單方式
以WhatsApp落實及溝通聯絡
須填寫以下聯絡資料,並直接提交
付款方法1.轉數快 FPS
2.匯豐銀行 Payme
3.支付寶 Alipay
4.微信支付 WeChat Pay
5.恒生過數 HSB Bank in
免費送貨-特選屋苑
-只限九龍區內港鐵站沿線附近屋苑,買滿指定金額
買滿$500, 官塘區
買滿$700, 東九龍區,將軍澳市中心
買滿$900, 中九龍,西九龍
或者
-可親臨自取
-其他以外地區,打電話一齊傾下,睇下速遞送貨點搞


text:
當初睇通告見到「共建社區樂滿FUN」既時侯,以為係某電視台既節目,類似歡樂滿東華啲friend.
原來,呢個係阿囡間學校既一堂社會課.
社會科係阿囡間學校堪稱神科,記得開學時家長晚會,當社會科老師上台介紹時,二年級既家長係會係台下歡呼,好似睇緊華仔咁.更厲害既係當數學科統計「我最喜愛的科目」時,阿囡果班大部分都選擇社會科.
學校攪左一個觀課日, 其中包括小一社會科.抱住一股好奇,返左學校參加左呢場觀課.
呢一堂社會課其實想教啲小朋友社區應有既設施,管理社區既人以及要愛護社區既道理.不過教你果個唔係老師,係叮噹.
老師打開PowerPoint ,畫面上出現叮噹同大雄兩個卡通人物,課堂就由故事開始.故事係講大雄(社會老師聲演),叮噹(另一老師聲演)同埋叮噹啲friend如牙擦仔(由聲演叮噹既老師分飾)係一片荒地度建設一個社區;同學要係不同環節參與其中,幫叮噹同班朋友仔順利建立同維繫呢個社區.
例如其中一part講牙擦仔亂咁搵啲人去管理社區設施,好似叫個醫生去救火,攪到變左成隻燒豬咁出返黎 (個老師真係係個PowerPoint度整左個animation將個醫生公仔變左做燒豬公仔).老師於是就叫小朋友分組,每組派左一啲社區設施同埋唔同職業既圖片比同學做配對,幫牙擦仔搵返啱既人管理返啱既社區設施.
每組完成之後老師又會問返同學點解會配呢個職業去呢個設施,同埋呢個職業需要用啲咩「架山」黎揾食.例如警察要用槍同手扣,消房員要用水喉.見到成班同學好肯舉手答野,老師亦盡力令每一個同學都有機會答問題,人人有份.
睇得出老師用左好多心機同時間去準備呢節課.首先為左教呢一堂老師特登創作一個叮噹既故仔,然後要花時間做一大堆製作,例如整PowerPoint(仲要係有動畫),扮聲(仲係一人分飾幾角),整分組學習時既道具等等.個故仔又要非常互動,中間又要鋪排下啲戲劇性既笑位比小朋友(例如係個故仔度技安亂拋垃圾變左垃圾蟲,啲小朋友都笑左一輪).
我諗到唯一一個職業係要咁樣做野既,應該只有導演.又要度故仔又要做製作,仲要自己演埋一份.當然,主要分別係老師唔駛擔心個票房,因為…基本上一定有觀眾入場嘛.
上完呢節課,終於明白點解啲小朋友咁鐘意社會堂 – 原來成班唔係去左歡樂滿東華,而係好似去左「奬門人」;對老師既用心同創意又感激又佩服.下次見到啲老師,或者唔係問佢下堂教乜,而係問下佢:下部諗住開咩戲呀?


text:
訪問ecostore 之母:創始人梅蘭妮·蘭德斯 (Melanie Rands)
母親節特輯:訪問ecostore 之母 為咗慶祝母親節,我哋同ecostore之母Melanie Rands做咗一個訪問.Melanie喺1993年同丈夫Malcolm Rands共同創立咗呢家公司.Melanie同我哋分享咗佢不尋常嘅商業故事,同埋佢點樣做到生活平衡,以及佢最愛嘅ecostore產品. 早喺1985年,年輕又充滿理想主義嘅夫婦知道佢哋想創造一個更美好嘅世界.佢同一班朋友一齊尋找一個地方,想去建立一個環保社區.終於搵到一片價格合理嘅土地,但係農田無法耕種.Melanie嚟自太平洋嘅一個大家庭,願意喺繁忙嘅社區生活.佢哋無懼冒險同挑戰,幾年後就成立 ecostore. 喺呢段時間裡, Melanie係一名學校老師,同時都投入當地嘅藝術界同婦女節.對喺一個生活喺農村地區,建立生態村同 ecostore嘅年輕媽媽嚟講,同時擔當妻子,媽媽同企業家,確實面對唔少挑戰. 「作為父母,我哋都決定做兼職工作增加收入.我哋會工作,亦都會花時間陪伴小朋友.我哋兩個真正地分享非常重要價值觀.我哋意識到,為咗更多參與小朋友嘅生活,我哋必須要犧牲一啲嘢.」 雖然生態村冇電,但係兩夫婦花咗一個夏天嘅時間同女兒一齊建造咗生態村.佢哋有一個大菜園,冇貸款,而且兩個都有做兼職工作,於是佢哋能夠度過難關. 呢對夫妻分擔咗養育孩子,經營ecostore同興建房屋嘅責任. 「當我工作時,Malcolm會帶小朋友去遊樂中心.之後佢會喺屋企度自製麵團,然後佢會將麵包去同人交換其他嘢.喺某種程度上,咁樣迫使我哋脫離咗性別規定嘅角色.我亦都會分擔養育同烹飪嘅部分.呢啲都係必須嘅.」 除咗養育孩子之外,Melanie對佢同Malcolm創立嘅公司感到最為自豪.佢哋共同嘅價值觀令兩個人為一齊向目標努力.從第一日起,ecostore嘅理念就係:令大家可以輕鬆,方便,開心地為家庭健康同自然環境做出正面嘅影響. 「我哋製造咗我哋相信產品:我哋相信製造嘅原因,我哋亦相信產品本身.近年,大家對於環保問題嘅意識已經大大提高,加上都開始選擇更多天然產品以取代商業產品,我為呢啲事感到好驕傲.我哋挑戰傳統做生意嘅想法,唔想做一般業務.我哋想成為一個道德企業,擁有穩健實在嘅價值觀.」 Melanie最愛嘅 ecostore 產品 我鍾意檸檬草洗手液,佢性質溫和.加上近期來因為COVID,我哋每日都要洗手好多次.因此,使用唔會喺皮膚上剝去天然油脂嘅產品好重要.檸檬草亦係我喺花園入面最鍾意嘅植物之一.我特別鍾意新鮮嘅檸檬草混合新鮮嘅生薑,沖成好香嘅茶. 喺紐西蘭北部,大風同強烈嘅日光對皮膚做成衝擊,所以我喺長期袋住潤唇膏,我最鍾意蜂蠟潤唇膏. 我同Malcolm而家已經搬返去我哋一手一腳建立嘅生態村,我最鍾意嘅時間就係傍晚.我鍾意帶小狗Lewa喺沙灘上散步同喺海度游水.當我哋返到屋企嘅時候,我喺戶外浴缸度沖個涼,又會喺水中度加一啲鎂鹽,幫助放鬆疲倦嘅肌肉.我有一個經常使用嘅特殊平紋細布面巾(係ecostore 日本嘅團隊送比我嘅). 呢度嘅水非常珍貴,因此Malcolm通常喺我沖涼之後用同一缸水沖涼,呢個係我鍾意使用ecostore香梘嘅原因之一.因為我唔需要使用太多香梘,可以保持水嘅清潔.我最鍾意嘅係玫瑰杏仁油味.我鍾意佢嘅滑膩感,顏色同埋芬芳嘅香氣.沖涼對我嚟講係一種儀式,我會花時間望下天空,聽下雀仔吱吱咁喺竹林裡面叫. 沖涼後,我會用 ecostore嘅玫瑰同天竺葵潤膚露嚟幫助保護同滋潤肌膚.之後我就會去花園同屋嘅周圍打理一下,再煮飯同休息. 我愛上咗香橙百里香多功能廚房清潔劑.每日喺廚房度用佢嚟抹飯檯,不銹鋼檯,爐灶同埋瓷磚牆.我鍾意用花園裡面嘅新鮮百里香,特別鍾意佢新鮮同乾淨嘅草藥味. 我哋嘅浴池會將水排入我哋自己嘅灰水系統,因此我哋對喺浴池度使用嘅產品非常小心.我通常會為浴快速清潔,同埋用ecostore檸檬去污劑沖洗.我鍾意喺浴室每一個角落都使用同一種產品:喺洗手盆,水龍頭,瓷磚同拋光混凝土上,極之方便. Melanie嘅母親節致辭 「我認為作為父母,我哋都會盡自己最大嘅努力,一定要記住呢一點,同對自己寬容啲.如果你對自己仁慈,咁樣其實可以幫助到你成為好父母.當你承受壓力同掙扎時,感覺自己做得唔夠好,咁煩惱就會愈滾愈大.盡心盡力,就問心無愧.」


text:
每當一聽到有人講:『我同我女/男朋友傾掂數架啦,第時希望結婚果陣簡簡單單就得,唔駛太多花費既.溫溫馨馨,同三五知己食下就得啦.』既時候,所有受過呢種苦,然後回首已經是百年身既過來人,堅架,都會但笑不語.
少年,你真的是太年輕了.
坦白講,其實愚昧既人類社會最怕就係四個字:人言可畏.一加一等於幾多,你答二.一個人覺得你做錯,無事.十個人覺得你做錯,有些少不安,但仍然有信心.一百個人話你做錯,死喇,一加一係咪真係等於二?到一萬人話你做錯,SORRY,你根本就係錯,因為一加一依家其實等於三.文化大革命其實最可怖之處係乜,並唔單止係武鬥,而係文鬥.當日日都有人針對你同你講同一樣野,除左戰神之外,你再鐵石心腸,都開始會痴線.
呢個就係Social norm 既可怕之處.魯迅話禮教吃人,佢唔係錯晒.依家只係有更多樣野都會食人咁解.婚禮亦只係其中一樣.
正式開始寫呢個系列前,首先都要再強調多次,呢篇文唔係想針對任何人,而係想針對整個已經真心痴左線既風氣.而更痴線既係,有D人仍然認為係今時今日洗少少錢,鋪張少少,搞一個人生只得一次既婚禮,係正常,係最低Grade 而且係無可厚非既.係,依家講緊果少少錢,係平均數緊港紙三四十萬.當好多人都係度呻窮,拎唔出過百個俾唔起首期無屋住果陣,唔知點解婚禮仍然可以一屈三四十皮,接近上車盤既首期一半,又覺得『正常啦』,『差唔多啦』.整件事,慘過鋤D俾人四炒.
而且,亦都記住,當你一意外踏入港式婚禮果一刻,你就會聽到「人生只得一次」呢句外掛上萬次,咩人都會同你講.識既又講,唔識既又講.每聽到一次,你就要自己被打劫,科水一次,屢應不爽.
當然我希望寫呢個系列,係可以最好拖垮成個港式婚禮,化繁為簡,大家真係可以搞得開開心心溫溫馨馨,留番有用既錢,唔好再浪費(諗多左).但應該好快就會有網上人士口誅筆伐,又話業界已經好差,經濟又低迷,炒晒堆人失業率又會上升等等.所以如果大家想我繼續將呢個系列無限申延落去,俾個讚又好些牙又好,都唔會好花你時間.
好喇.下一篇講咩呢?講婚禮飲宴?痴線,有排都未到.
依家先岩岩魔戒首部曲第一場渣.


text:
こぶし解散滿1年之後嗰日換咗blog嘅background,朋友comment先發現原來我冇寫過まなかちゃん2nd寫真集嘅blog(以為自己寫咗… 明顯就係對佢嘅逃避癖修改咗記憶w).既然(不幸地)知道咗冇寫就要寫返啦…
結論講起嘅話,今次呢本「ラヴリネス…」整體嚟講嘅感覺冇上一本咁鍾意,但單單以圖講計,就今次呢本啲圖鍾意啲.情況就係上次寫嘅時候同ちぃ嗰本比較嘅結果一樣 – 兩本都鍾意但一本就整體感覺好,一本就圖靚.今次まなかちゃん呢本2nd,加埋自己嘅偏見已經過咗ちぃ當年嗰本… 於是蝠最愛寫真集嘅ranking top2都係まなかちゃん嘅可怕狀態…
anyway,問題點都係要面對.今次都照慣例以蝠獨斷揀出TOP5(非同set)…另外加幾張鍾意嘅番外.
no.5
故事感MAX但係都只係no.5就知呢本嘢有幾毒.下面呢張真係會令人idea強烈爆炸.まなかちゃん呢張圖嘅表情好… err… 應該點講呢… 好細個?好小朋友?好單純?好似小朋友先到啲鍾意嘅嘢嘅感覺.呢個表情我好鍾意.舊民居+部屋着+幾乎素顏嘅まなかちゃん… 望住呢張圖嘅感想係好想跳入張相入面orz
no.4
呢set衫,呢個髮型蝠真係幾鍾意.加上佢呢set入面表現得好開心好陽光咁,睇到我個人都好開心.另外就係個人喜好上好鍾意睇成員食嘢,呢張… 都算係㗎啦ww 完全可以幻想下date佢嘅話可以見到嘅畫面.吼!
no.3
err… 睇邊度好… 呃,唔係,我嘅主要視線都係表情.但不能否認佢body又真係靚.雙手撥起頭髮嘅動作又自然,而且個表情係真心正.其實成日提住嘅故事感,明明まなかちゃん可以喺冇物理條件下一個表情KO我.講來講去佢個人本身就係故事感.死未?
no.2
呢張鍾意呢原因同no.5嗰張有少少似.雖然佢冇乜故事感,係類似嘅表情但近咗光咗同清咗ww 發現自己幾鍾意佢側面,同埋輕微往上看嘅角度.
no.1
零思考嘅第一位.蝠由第一次睇呢本寫真集就已經最鍾意呢一張.冇轉呔冇疑惑.まなかちゃん呢本2nd啲相真係偏暗,可能因為室內多又天氣唔好.寫真集幾乎一定會有嘅室內照(←講得都OK捥轉,but我相信大家明我講乜w),有啲成員我真係比較抗拒,但まなかちゃん我反而鍾意,或者因為我接受/認知咗佢係有殺傷力嘅大人(?).雖然好鍾意呢張,但係我唔係好敢直視w 借朋友以前嘅一句話:「靈魂會被帶走」.in fact, 靈魂同肉體都會被帶走(喂w
番外:
食嘢食嘢食嘢!!!好味呀!!!(BOTH)XDD 鍾意佢部屋着,鍾意佢直髮,鍾意睇佢食嘢嘅話呢張太完美.如果唔係同no.1撞咗set呢張肯定係no.1!no.1嗰張對我嚟講實在太過強.
純粹覺得好可愛.まなかちゃん話呢張佢真係喺度祈求雨停XDD 雨女沒辦法,哈哈.
又係因為撞set所以番外.呢張真係… 望到佢就會好開心,不自覺地自己都會笑(きもい).佢話佢對自己笑得好開心嘅表情一般般,我想話我好鍾意見到佢開心.
最後當然唔可以少咗蝠最鍾意嘅背脊… (以欣賞嘅角度或者各式各樣嘅心態都)真心靚…♡


text:
作者:認真小毒毒 | POSTED ON 24 SEPTEMBER 2021
大家好,今次會開箱嘅成人用品係由EXE推出嘅「任性雙穴進化 SPDX SOFT」,係久違嘅「任性雙穴進化 SPDX」嘅柔軟版.
內藏骨骼嘅等身自慰器,到今時今日似乎已經唔係啲咩新鮮事,不過當年推出嘅前作「任性雙穴 SPDX」就簡直可以話係內藏骨骼嘅始祖,由骨骼部件將自慰器嘅造型美帶出,豐滿嘅臀部同幼細嘅小蠻腰完美配合,實在係叫人蠢蠢欲動,令人嘆為觀止.
事隔6年後嘅今日,竟然無啦啦又再推柔軟版,究竟係有咩打算呢?
講到柔軟版,基本造型規格都係同普通版大致相同啦,唯一唔同嘅好似就係得材質方面.以前啱啱出呢款普通版嘅時候,簡直可以話係有史以來最巨型嘅尺寸啦,但係伴隨住之後再有「任性雙穴身軀DX」,「任性下半身DX」等超過10kg嘅巨獸,而家再咁樣睇返呢個4kg好似都無乜特別感覺了.
如圖中所見,骨骼部件係內置於本體中,有效防止喺使用途中本體出現塌下嘅情況而造成不適,畀你盡情享受安穩而實在嘅騎乘位玩法.
柔軟版喺中小型自慰器上嘅評價一向都唔錯,但係去到呢種大型等身自慰器上係咪都係一樣呢?因為大型自慰器唔單止係插入感,手感都非常重要,如果太過軟身,抱住或者揸住都揸唔穩嘅話,相信使用體驗都唔會好得去邊.
開箱
雖然正話先講4kg好似都無乜特別感覺,但係實際擺在眼前都真係幾有氣勢,加上全長約32cm,攞上手都真係幾吃力,實在係睇細咗佢啦.
如剛才所說,造型上同普通版係一模一樣,都係一貫任性系列嘅風格啦,無啦啦有人敲門都唔奇,完完全全嘅蘿●體型.
講得柔軟版就梗係偏軟啦,好似搓緊麵粉一樣嘅手感,不過就當然唔係好似麵粉咁撳咗落去就凹咗,而係有一定嘅彈力維持本體形狀嘅素材.
至於骨骼部分係由腰部支撐上到頂,所以就算換上柔軟材質都無出現頭先擔心揸唔穩嘅問題,似乎唔同材質都唔會點影響骨骼部件嘅可用性.
只有好輕微嘅膠味,柔軟材質當中都算係相對溫和啦,幾乎無味,有適量嘅出油度,有一啲大型自慰器為咗節省成本,可能材質唔會用太靚,而今次呢款就好明顯無呢個問題,仲好揼本添.
入口處充滿稚嫩氣息,仲帶點豐滿感,甚至有少少罪惡感……
陰唇再以獨立一層製作,由出面嘅外陰打開就好似二重入口咁.
後庭就用上粉紅上嘅二層構造,由包裝上嘅說明所指,似乎係用咗偏普通版嘅物料,不過材質就唔太厚,所以就算伸手指入去摸都唔係太感受得出兩者嘅差別.
內部構造似乎又同普通版略有不同,陰道係凸凸凹凹嘅隆起肉粒凸起構造,而後庭就係稍為彎曲嘅橫紋構造.
試用
無論係騎乘位或者放喺枱上推,甚至高難度嘅火車便當體位,當然仲有放喺床上嘅傳教士位啦,無論係邊種體位,都完全無任何障礙,骨骼部件嘅支撐加上剛好嘅尺寸感又唔會太重,等身型嘅優點完完全全帶晒出嚟.
雖然係就係無「任性雙穴身軀DX」嗰種直頭好似同緊真人做愛咁嘅超真實臨場感,但係始終都叫做有個身體擺在眼前隨住抽插而搖晃,如果加點想像力嘅話,真係似同緊個幼…算啦都係無野.
陰道相比之下係比較圓滑溫和嘅插入感,無任何粗糙皺紋嘅刺激感,除咗柔軟順滑嘅觸感之外,仲有一個突如其來嘅起伏位,就好似喺入面擊打你一樣嘅插入感.
陰道並無直接明顯刺激於陰莖上嘅構造,而且佢有一個光滑嘅肉壁,又無細小褶皺,雖然唔係話插入感特別差,但係亦未至於舒服到即刻有射精感嘅程度.
至於後庭管道就係相當簡單嘅皺褶刺激,係就係簡單無趣唔特別,但係正因為咁簡單易明而更易帶出舒適嘅射精感.
喺有凹凸起伏感嘅陰道位挑逗過一陣,有感覺之後再轉到後庭位作最後衝刺,相信呢個就係最佳玩法啦.雖然舒適度實在未算優秀,但係睇造型精美加上咁有臨場感嘅份上,都叫做值得一玩嘅.
*試用文內容只屬用家意見,實際用感因應個人體質情況以及使用方式而異,不能保證效果完全相同.
相關成人用品連結︰任性雙穴進化 SPDX SOFT
想睇更多小編嘅分享?即Like 18 Gifts Facebook: www.facebook.com/18gifts
Copyright©2013 – 21 | 18 Gifts – 成人用品 | 版權所有,未經許可,不得轉載.


text:
隨住唔同商家不斷出現,為咗要增加自己品牌嘅業績,除咗要捉住消費者嘅心同時都要提升自己品牌嘅知名度,聰明嘅店家迎合而家嘅趨勢,以”卡通插畫crossover”,推出好多宣傳禮品,無論喺滿額送定喺包裝,都令人有耳目一新嘅感覺,面對咁嘅行銷手法,你肯唔肯埋單呢?
喺貼圖界很hit嘅「卡娜赫拉」,從日本一路紅到台灣,周邊商品亦都借住呢股風潮慢慢變多,而有名冬甩店mister donut睇準商機,同佢合作共同將少女心發揮得淋漓盡致,利用主角usagi同P助嘅顏色結合冬甩嘅口味,好似士多啤梨等於粉紅色,糖漿用白色等嘅特徵,加埋朱古力醬畫五官,果得意樣令人都唔捨得一啖.
當然有食嘅就要買野飲,mister donut好畀心機咁推出一系列嘅造型杯蓋同杯套,為期兩個月嘅活動一共有八款,如果要收集到每個唔同嘅造型杯蓋就要參加”週週驚喜”啦,另外DM嘅右下角出現「每款限量製作,用完為止」嘅字眼,唔好講卡娜赫拉嘅粉絲啦,就連小編都心郁郁,就算唔頸渴都會忍唔住買番杯嚟飲!
而最好嘅行銷渠道就非FB/IG莫屬,咁得意嘅畫面無論邊個都會影張靚一靚嘅相upload上FB/IG,跟住朋友仔見到,朋友嘅朋友都要跟風,就咁樣一傳十十傳百,所謂「你有嘅我都要有」心態,令mister donut同卡娜赫拉造成winwin局面,呢個就喺宣傳禮品嘅厲害.
注重食品嘅包裝一直以來都喺好多品牌都會用嘅行銷手法,因為外表夠醒目,買嘅人就會唔自覺咁增加,喺食同飲之前,視覺完全代替味覺.除咗mister donut,清心福全亦都用相同手法,從蛋黃哥嘅野飲包裝到Hello kitty,都捉住大人細路嘅心.所以話,呢種用視覺打入消費者嘅心嘅手法,對於大多數人嚟說喺一個相當成功嘅行銷!


text:
帶阿媽去旅行辛苦過返工,出錢出力又要遷就佢;當下有時好激氣,不過每去完旅行返黎就會當笑話睇.
1⃣ 問我咩叫「倉務客位」
有次我用里數換左張 PEY 機票俾媽咪黎新加坡探我,返緊工無啦啦收到媽咪電話,好緊張話有人打俾佢,個位轉左做「倉務客位」,問我即係咩.講完一輪原來架機轉左型號,冇 PEY 位所以要 upgrade 佢上Business Class 商務客位...我喺公司忍笑忍得好辛苦.
2⃣ 帶齊所有違禁品
有次同媽咪飛去澳洲探家姐,過關時個海關人員忽然神色凝重,截停媽咪話要打開個袋,話個袋懷疑藏有武器!而個武器係把大鉸剪!我哋心諗點解會有大鉸剪,點知原來係個大餸夾!X光屏幕見到又真係好似大鉸剪,個海關見到都笑左.過完關,媽咪如常地拎出熱水壺飲熱水,咦!點解海關俾你過裝滿水嘅樽嘅?原來個海關俾把大鉸剪嚇親,唔記得咗睇個熱水壺,咁都過到骨.
3⃣我影阿媽 vs. 阿媽影我
見到條街幾靚,想影張相,我影媽咪嗰張正正常常;媽咪影我就要等到有架車行過,又有個人過緊馬路,仲要將個鏡頭斜向地下先至影.
4⃣ 所有英文留俾我講,直至...
請媽咪去星加坡探我,每次出街所有英文都留返俾我講,攞張紙巾都要我問侍應,話自己唔識英文.點知到我帶佢去做瑜伽,落堂轉個頭唔見咗媽咪,原來佢自己走咗去同個靚仔教練傾計!我聽到佢話 “it’s my first time doing yoga” 又話人哋教得好好等等,英文忽然間好流利!激死我!
5⃣ 係人都話靚仔,又要合照
去到意大利一落飛機,媽咪求其見到個肥仔都話靚仔.一出街,就係人都話靚仔,意大利男人好熱情,尤其是服務業嗰班對我阿媽態度超好,搞到佢暈晒大浪,又成日話要同人哋合照.的士司機,麵包師傅都影一餐,最後呢個Pizza師傅我都認同係幾靚仔.
旅行之後...
返到黎有Jet lag 覺得好威,又用盡任何機會同親戚朋友講自己去過意大利.
小貼士...
其實最重要貼士係,趁父母仲行得走得,自己又有經濟能力時及早帶一兩次,老人家出門就係越老越難服侍.而且...透露少少,其實我係因為阿媽年半前大病所以回港,當時情況好差,媽咪猛話好在前幾年有去意大利,以後唔知會點.經過大半年化療之後佢已經完全康復,好返之後都去左兩次旅行.件事完左寫返出黎好似好易,之前全年不停出入醫院其實極辛苦.老人家好多野話唔埋,身體可以一時間有好大變化,所以旅行要趁早.
❤❤❤


text:
Day 2: 04/05 (Thu) 陰
黎客 台中市 瑪莎 Lili 逢甲夜市 黎客
早/午餐:三越內的日本料理-襌
晚餐:瑪莎 Lili 附近的水鼎三國
住:台中-黎客商旅
訂房方法:婚紗相 package 包
因為尋晚成 2 點幾 3 點先訓,今朝就起唔到身食黎客附送o既早餐,成 11 點先起身出門口,諗住 周圍行下,跟住就去瑪莎(雖然應該 5:00pm 先去).
我地行左去逢甲果頭,不過差唔多 98% o既舖頭都冇開,本來諗住食野啦,但係得間麥當當係營業中,咁 我當然就唔係好想食啦,所以就繼續周圍行,點知都唔知行左去邊,附近亦都冇乜野好睇!之後唯有入去 7 仔買左張台中地圖,點知係好 Rough 果 d,買左都等於冇買...
行下行下,就行到去三越(註:真係好鬼遠o家!),呢個時候都成 2 點幾啦,咁就上去左,搵左間 日本料理食 lunch,但係唔平之餘又唔係特別好食,我諗係台灣都係食返 d 地道野會好 d 啦.
食飽行左陣我就話不如早 d 去瑪莎啦,咁 Gary 話乜唔係約左 5 點咩,依家先 3 點咋喎,咁我話早少少應該 冇問題o既,過左去先算囉,咁我地就係三越門口打的啦,NT$150 左右,好快就到,如果冇記錯,大約 15 分鐘左 右啦.
去到瑪莎門口,門市人員已經好好笑容咁出黎接我地,咁我就講左我個名,佢地已經即時記得我 book 左邊 個 package 啦,可能因為我有 3 個 packages,比較特別o卦.跟住阿 sam 就同我傾 packages 同埋比唔同相 簿我睇,亦都冇叫我加 d 乜加 d 乜,只係講左普通相簿同複合本o既唔同,仲有 packages 入面所有會包 o既野都拎左一份 sample 我睇,之後我就同佢講我想改野,咁都同佢傾好,跟住又計過 d 價錢比我,大約半個 鐘快攪掂啦.(註:呢個時候已經超支啦~~)
跟住,我又八八卦卦咁問下 upgrade 相簿o既事,係網上睇過其他網友o既相簿,有 d 真係好靚,咁我就問阿 sam 拎黎睇下同埋各個價錢啦,好似大亦四方啦,莎薇雙城,大奧晶等等,之後仲睇左個新 design o既相簿, 前面可以 view files 果款,不過阿 sam 就話呢個唔 suggest 香港人做喎.大亦四方同大奧晶真係好靚, 不過價錢亦都唔平,如果用 18 吋 package 入面果 2 本相簿(18 吋+ 12 吋娘家本)黎換,最少都要加 NT$15,000,不過因為已經係複合本,就可以減返我原本加左o既 NT$3,000,我掙扎左好耐,最後都係冇要到...
好啦,當 packages 入面 d items 完全 confirmed 左之後,就會去揀衫啦,我 total 有 10 套衫,阿 sam 就 問我有冇 print 鐘意o既衫出黎,我就拎左部 pda 出黎,show 比佢同小月睇,好快咁睇晒之後,小月就帶左我 上 2 樓啦.
我決定揀 4 件婚紗,6 件晚裝,我地先揀晚裝,小月同我講佢去拎我 saved 低左o既衫拎出黎,叫我可以自己 再睇下,咁佢又另外幫我再揀左 d ,6 件晚裝入面有 4 隻色我自己就想o既,分別係:紅色,粉紅,紫色,黑色, 咁我又想要 1 件旗袍款(好多人著過黑色果件),試左大約廿件之後,我就揀左紅,粉紅,紫,黑,黃,藍(旗袍). 本來揀唔到旗袍,因為黑色果件比人揀左出去,得返件白色,跟住小月好好咁將所有紅/紫/黃/黑之外o既色o既旗 袍拎晒出黎比我試,最後就揀埋藍色啦.(小插曲:有件粉紅色o既晚裝我睇相好鍾意,又好靚,點知著上身,真係唔係 好得,所以 d 衫都係要試左上身先知咩野樣呢~)
攪掂之後我地就上 3 樓揀婚紗,而呢個時候開始有其他客人黎,我地到果時淨係得我地 1 pairs 人咋,可以揀多 d 衫呢!~
婚紗就諗住揀 2 件拖尾,1 件 A-line 同埋一件短婚紗,點知短婚紗真係好短,試完之後覺得唔係好o岩我喎,所以最 後揀左 3 件拖尾,1 件 A-line,晚裝同婚紗 2 樣對我黎講,婚紗真係難揀好多,因為試左幾件都好靚呀,件件都想 要,不過我知道婚紗好多時影出黎都好難去分辨,所以我都盡量揀 d 睇落去分別大少少o既婚紗.
揀好晒之後,小月就幫我度身,呢個時候已經 6 點幾 7 點,不過 Roger 當然係未返黎啦,所以我地就去左食飯前, 阿 sam 叫我地大約 8 點半先黎就得啦.我地行到好遠o既水鼎三國果度食飯,可以好舒服咁坐,又有雜誌睇,仲可以 上網添~
差唔多 9 點返到瑪莎,Roger 同 Jason 就同我地溝通啦,因為 Jason 會負責我地送果個水舞谷關寫真o既,咁 Roger 就問我地有冇做功課,我話冇呀,而係之前 sent 比佢地o既溝通單上面,我地都冇寫特別野,只係 mark 左果 d %,所以 Roger 就好攪笑咁問:乜你地冇野同我講咩~真係好鬼好笑!
之後,我地睇左 d 唔同風格o既相,話左佢地知我地想要 d 咩野 style ,同埋特別 Request 左話想去影教堂同夕陽, 仲有要買花,就已經差唔多成個鐘啦,跟住落到地下,小月話 d 衫已經改好啦,咁就係樓下試下,10 件入面有 2 件要 再改,其他都冇問題,Gary 仲話佢地工作效率超高添!
我地跟住就去左逢甲,夜晚同朝早o既分別真係超大,因為第 2 日要影相,所以行左一半我地就返左黎客,不過,都 忍唔住買左 2 大盒鹽酥菇食呢~
小心得:
- 最好係之前揀定鍾意o既衫,如果唔係會浪費好多時間逐件逐件去睇.揀左o既衫 samples,如果有 PSP/PDA,就 save 係入面, 佢地會易睇 d 呢,或者放係 USB 手指都得.
- 最好自己諗定有咩野色想要,晚裝同婚紗點分法(即幾多件晚裝,幾多件婚紗)咁樣~
- 唔好怕麻煩,每隻色都試多幾件,禮服小姐好樂意幫你o家~
- 如果係諗住著 gridle / nu bra o既話,度身o既時候就要著住佢地度,如果唔係,可能會過鬆或者過緊.


text:
依個世上冇咩係絕對,除咗男人一定係咸濕之外:靚女出街一定有一望,日本AV一定有人睇,而靠樣靠身材上位嘅女神都一定有人丁.上轉連登討論區,依頭有人話同邊個扑嘢短十年命都制,嗰頭有人覆扑得嘅馬上風都肯.做女神背負嘅除咗名氣,仲有唔知幾多白色嘅液體.
同女神拍拖好爽?諗深一層其實未必.
如果你女朋友算係靚女,我諗你都有試過對付狗公嘅經驗:明知條女有男朋友(即係你),但仲唔知醜咁一直搵機會埋身,說算女朋友已經拒絕到出哂面都「不離不棄」,直到你出現屌哂鬼先可能會避一避風頭.靚少少都搞到咁,如果你女朋友係出名少少嘅女神,即係FB或者YouTube有幾千過萬Follower的話情況只會更差,甚至會痴線到有人影丁丁圖同埋白色液體圖比自己嘅女神都時有所聞.做到咁出面嘅大有人在,而暗地裡對住你女朋友打丁亦自然大有人在.
咁就叫可怕?如果你女朋友再出名啲仲死.
如果有廣告要拍,或者有宣傳活動,靚女都係一個不可缺少嘅元素.試想像下你女朋友要著低胸短裙遊走於動漫節同行人專用區之上,而一眾龍友就用專業級相機作出多方面拍攝,而你女朋友唔單止唔可以走開,仲要笑住揮手任佢影,真係一啲都唔想發生.至於早前有個女優咀一個支持者硼爆牙,又或者嘉欣錫的神額頭依啲就更加唔好提⋯⋯
人總係自私,有邊個男人想女朋友咁樣蝕底比人?就算係工作需要都好,每次經過啲活動見到班女仔比人咁影法,我都會諗班龍友會唔會哂出嚟再作特別用途.所以話同女神拍拖都未必係好事,因為你未必接受到女朋友無時無刻比人丁嘅壓力.
好彩⋯⋯我並冇女朋友.


text:
「搜集」
相信好多人買嘢之前都會做好多資料搜集,不論係貨品嘅規格,設計,技術,價格,用戶口碑等等,先至會決定買唔買.要搵到嚟啲資料真係好容易,就算自己唔花時間去搵,只要你上社交媒體問一問,相信都會有好多朋友會回應你嘅問題.傳統銷售都係好睇嗰個推銷員嘅推銷能力,唔會好似依家咁可以上網睇晒所有資料,基本上一落到鋪頭就知道要乜!
「營銷」
今時今日買嘢好多時都會好容易俾人影響,當然用戶嘅體驗係更加有說服力,因為佢哋用過同試過,所以好多人遇到問題嘅時候都會問一問身邊嘅朋友,睇下佢哋有無用過同點樣評價件產品同服務.亦都係因為咁整個銷售嘅過程改變咗,複雜咗,而再加上朋友嘅影響,就算之前做咗幾多研究都好,俾朋友講講下轉軚都未定.所以到最後都係要件產品得先至做到口碑咁先至會多人會推廣!
「影響」
要去量度究竟朋友點樣影響決定係比較難嘅事,因為你未必知道過程中嘅每一個細節兩者所交談過嘅內容.無可否認嘅係朋友意見相對係比較可靠,但係每個人嘅要求都會唔同,所以最後都係要自己用過嘅先至最信得過!而家有好多網絡紅人都有一定嘅影響性,不過問題亦都係一樣,究竟點樣先至知道佢哋有幾大嘅影響力?講到尾做銷售嘅就係生意,無新意講乜都無用.
Also published on Medium.


text:
細細個既時侯好似嚟過一次WWF米埔自然保護區, 大個之後真係好想懷舊一下, 所以再一次報名參加, 搵番D童年回憶先!
今日得我同Hysan出發,因為呢個活動只適合4歲或以上小朋友參加,
呢個活動我係網上報名,WWF每個月都有好多唔同既活動俾大家網上參加,如果唔係咩特別日子,基本上都唔難報名,
佢每個導賞團大概只限20人報名,雖然唔難報但係都唔好等到太遲先去報名喎!
因為要早上10點就要集合,所以我一早起身同Hysan著好衫就Call的士去,由元朗出發大概用咗20分鐘度就去到,車費大約$70-80!
因為太早起身, 對眼仲係腫腫地, 食番個飽先做早餐先!
去到OFFICE向職員拎番個望遠鏡先, 望遠鏡喺個團費度已經包埋!記住導賞完咗之後要還番俾自然保護區
因為小朋友可能都未必掌握到點用望遠鏡, 佢哋只會將個望遠鏡緊貼住自己雙眼
所以喺活動未正式開始之先, 同佢練習吓用個望遠鏡先!
等多一陣都就黎齊人跟住職員姐姐就開始今次既導賞團啦,
佢拎住一個專業既望遠鏡,原來係SWAROVSKI,都冇諗過原來呢個牌字都有出望遠鏡!
一開始姐姐梗係講番10幾分鐘既簡介,因為參加既人有大有細有老有嫩,
所以佢個Tune都要就住小朋友嚟講,唔可以講得太深!
開始行到半路,有第一個景點睇吓啦,Hysan就拎住支望遠鏡去睇,
起初佢仲未掌握到點睇,因為佢對眼對唔準個窿,仲成日見到佢好似將個眼球掂落去支鏡到,嚇死我!
但係俾多少少時間佢,佢慢慢開始知道點用,當佢第一次話「我睇到啦」,
個吓我都有少少開心!好似覺得佢長大咗咁!
再繼續行多大約5分鐘度,有一個空地方對住條河!
有一隻人咁高既雀企咗係遠處,好攪笑!
望過去覺得佢好假,跟住導賞姐姐叫大家可以試吓用佢個支SWAROVSKI去睇!
嘩,原來真係好靚,你望落去個陣好似睇緊3D咁,超級立體!
行程大概行咗一半,去到觀鳥屋,我哋上到最高個層,一望出去真係好靚,
同濕地既分別就係呢度raw好多!你見到好多唔同種類既雀仔係度行,
仲有一種好似雞咁動物,但係佢識得游水架喎
之後入到去遊客中心,俾大家可以去吓厠所休息吓咁!
裡面冇咩特別,都係有D假雀同益智遊戲俾小朋友玩吓咁啦
再行番出去之後去到一個荷花池,係呢個時侯又咁啱有太陽,真係好靚!
我哋沿住條木橋行出去睇,橋2邊都有好多荷花,有粉紅有紫色,行出D有黃色同白色!正
整個行程差唔多個半鐘度,最後我哋冇call的士入嚟,我哋沿住條路慢慢行番出去,
沿路去到一個大濕地,見到好多好多白鷺!我同Hysan行落去,
佢哋好勁,只係離遠行埋去,差唔多50米佢哋都feel到,就已經飛走哂!
我都估唔到Hysan咁勢利,可以行番出去搭綠Van番元朗,都差唔多行咗25分鐘架!
可以搭76K或者17號小巴
Photo by CANON 5D Mark III, Len | EF 35mm f/1.4L USM
呀劍評語: 如果對於一D好想成個行程都好精采好充實的家長嚟講,呢度唔算好好,但係我鍾意夠RAW同夠自然,慢慢跟住導賞行,唔一定沿路好多嘢睇,但係感受到個種唔急唔趕,同呀仔享受親子樂的時光,特別開心!
米埔自然保護區簡介
米埔自然保護區是一片位於香港元朗區米埔一帶的濕地.於冬季,濕地有不少來自中國北部及西伯利亞的候鳥在此過冬.
1. 紅色小巴於元朗水車館街乘17號紅色公共小巴至米埔村,車程約10分鐘;於担竿洲路下車(近米埔村),沿担竿洲路步行至米埔訪客中心,需時約20分鐘.
2. 公共巴士於元朗鐵路站步行至朗日路南邊圍的「新元朗中心」巴士站乘九巴76K往「米埔」站下車(近米埔村),車程約15分鐘;然後從米埔村沿担竿洲路步行至米埔訪客中心,需時約20分鐘.
3 新界的士於元朗鐵路站乘的士直往米埔訪客中心,可告訴的士司機前往「米埔自然保護區白鶴洲停車場」,車程約15分鐘,費用約港幣六十元.
電話
27088885
www.wwf.org.hk


text:
噚日約埋明仔,Winnie 一齊上去 Louisa 度開 party,原本 Li Kien 都話去 o架,點知最終又係放飛機甩底!
今次我哋都帶咗好多禮物上去,睇見都好似聖誕重臨咁款!
話咁快,Louisa 就已經將所有禮物拆哂喇!
認得嘛,呢份咪係我 o架囉!
明仔買嘅香薰座.
Winnie 買嘅 cake stand,一物三用 o架!
呢個咁靚嘅禮盒係 Winnie 送俾 Louisa 嘅什錦曲奇,我之前幫 Winnie 整
嘅送禮曲奇咪就係呢盒囉!經佢包裝後即刻變得好有睇頭.
食完 lunch 之後就開工整餅喇,首先就係整竹炭黑芝麻瑞士卷.
睇吓個成品幾靚,仲好好味 o添!
跟住就到我,Winnie 同明仔三個整咖啡瑞士卷.整好之後,我哋
三條友仔都唔夠膽捲,驚捲爛嘛,所以最後都係由大師出馬!
你睇,一樣咁靚 o架,咖啡味仲好香濃 o添!
Ladies & gentlemen, it's the dinner time!
煙肉煮青口.
我整嘅芥末火腿麥穗包.
煎鴨肝法包伴沙律菜.
Louisa 專登喺北海盜買返嚟嘅長腳蟹.
白汁煙肉長通粉.
呢個飯後甜品就精彩囉,係明仔整嘅焦糖燉蛋朱古力慕斯蛋糕.
個蛋糕真係正到無朋友呀!啲朱古力香濃到呢 …………
明仔真係好心機,淨係個古古力波波都整咗成粒鐘呀!
大家盡興之後,就要冒住嚴寒歸家喇!


text:
義伶公園
義伶公園,係原喺廣東廣州嘅一個墓園式公園,位置喺小北登峰路(上)七星崗.呢個設施緣自道光廿五年(1845)陣,啲街坊嘅義葬墓地.呢笪地方同山崗名經已唔係多人知,舊址可能係喺而家麓湖路3號大院一帶嘅山崗.
前世[編輯]
喺道光廿五年(1845),嗰陣九耀坊學署度有演劇(做大戲),有唔少男女聚埋欣賞,戲棚係蒲葵草葵做頂嘅,唔知點樣一下子火燭起身,風勢助長咗火頭蔓延,觀眾走避陣大亂仲有人踩人,雖然當其時有小武何君奮力相救到幾百人倒,不幸用晒力兼畀火燒衫而離世,而有幾千人喺呢次火燭入邊罹難.九耀坊龍藏街嘅街坊就夾錢安葬啲死者到七星崗,除咗起石坊墓碑,仲搞咗一個義莊,街坊夾好嘅錢銀就交俾墳公所去揸著.日佔時期墳山有俾破壞過.光復後嘅1948年3月,公所士紳,八和協進會同埋廣州市嘅技術主管人員就一齊開會,決定將墳場改造成公園,愛嚟表彰義伶.
原改造佈置[編輯]
1948年嗰陣係廣州市工務局搞好圖則,分期改造,其中第一期計劃喺門口度起新牌樓,仲計劃起紀念碑同園丁木屋.嗰陣仲保留咗墳場位置,仲預未來整戲台.其他園界同植樹界就劃定好咗,係種好成580幾樖樹,仲等咁由八和協進會籌款,先至繼續搞啲建築設施.呢個計劃最尾未曾施行完.
參考[編輯]
- 新廣州建設概覽 1949


text:
Anson Lo千字文吐心聲 承諾下一次再畀大家睇到不同的一面2021-07-18 10:00
ViuTV劇集《大叔的愛》前晚大結局,除了觀眾留言表示不捨得外,飾演阿牧的Anson Lo當然百感交集,昨晚在IG撰寫千字文,一方面分享拍此劇的感受,另一方面亦感謝劇組的信任,他說:「記得初初公司考慮緊我接唔接拍呢部劇嘅時候,我剩係想像都覺得係會有一定嘅壓力,因為睇過原劇日版實在有太深刻嘅感受,每一個角色都好獨特又岀色,每一個場口都好自然但有趣,每一段關係都好虐心但溫暖.自己一開始係好擔心演繹唔到日版嘅精神,甚至會糟蹋咗日版,令大家失望.但心裏知道呢個係一個好好嘅機會去試煉,去測試一下自己繼《男排女將》Bobby一角之後可以做到幾多,所以最後同花姐講『我想拍』.」
在拍攝的日子,Anson Lo不時有一種感覺覺得「Anson Lo」在這個世界彷彿消失了,被好多重寂寞的氣圍包圍住:「好感謝每一位觀眾支持大叔的愛,支持阿牧[ 哩一個角色.呢三個星期收到好多大家嘅留言,見到大家都好代入每一位角色去分析劇情,你哋會跟住我哋笑,跟住我哋喊.呢三個星期就好似每晚都同大家一齊睇電視咁,大家唔單止會聽主題曲同片尾曲,仲會同阿牧一齊聽阿牧嘅歌單,一齊去感受阿牧嘅內心世界,好感恩可以同你地每一位有一個咁大嘅bonding.」
Anson Lo亦感謝劇組的信任:「感謝ViuTV令到港版嘅大叔的愛誕生.多謝監製Tommy同導演CK對我嘅信任,兩位由頭到尾都好相信好鼓勵我.好記得拍攝中段我成日問兩位我有啲咩要調整,佢哋異口同聲答我:『如果你做得唔好我哋一定會同你講,但首先你要俾多啲信心自己,唔好下下覺得自己一定會做得唔好.』你哋嘅鼓勵係俾咗好大嘅勇氣我.感激製作組,拍攝組同埋台前幕後所有工作人員成就哩一套劇,冇你地每一位嘅汗水都唔會有依家大家睇到嘅每一個場景,畫面.辛苦晒大家」
最後他說:「多謝「阿牧」教咗我好多嘢.好早前我講過『每個人都需要一個阿牧』,因為佢令我明白日常生活上待人處事可以再多啲企喺人哋角度諗,多啲照顧身邊嘅人,佢對愛情嘅執著,同埋提醒我係時候要認真學下煮嘢食, 感激大家對我嘅包容,演戲上有太多地方要學習同努力.希望大家感受到港版大叔的愛嘅認真同埋背後意義,感受到每一個角色嘅投入.Anson Lo會繼續努力,因為我知道我真係好享受演戲!希望下一次再畀大家睇到Anson Lo唔同嘅一面!」


text:
測試員︰認真小毒毒|POSTED ON 24 OCTOBER 2019
各位好,今次同大家介紹呢款成人用品任性電動自慰器,係由EXE任性系列首次推出嘅動漫電動飛機杯.
有返咁上下飛機杯年資嘅朋友,對EXE嘅任性系列一定唔會陌生,由仿口交嘅任性口交F,仿半身嘅任性雙穴DX,甚至重達10kg嘅1:1任性雙穴身軀DX,各種唔同大小玩法嘅飛機杯都可以喺任性系列入面搵到,今次EXE就放手一搏,率先參戰電動飛機杯行列!
講到電動飛機杯,其實來來去去都係嗰幾種功能,「震動,暖感,旋轉,抽插,吸吮」.而今次呢款任性系列嘅處女作電動杯,就揀咗最為實用同受愛戴嘅兩大功能「旋轉+抽插」,究竟一向材質手感重視嘅EXE,做出嚟嘅電動飛機杯又會去到咩效果呢?事不宜遲,馬上開箱!
開箱
包裝封面都係有任性系列嘅金髮黑肉看板娘,今次嘅衣著迎合返電動杯嘅主題而帶有少少未來AI服裝嘅味道
背面係詳細規格,7種抽插模式×7種轉動模式=合共49種變化,仲內置咗由成人遊戲聲優「そよかぜみらい」嘅真人配音!更添臨場感!
飛機杯嘅官方數字長度為31cm,重量875 g,同高橋聖子差唔多重,但係唔知點解呢個感覺上墜手好多,如果就咁用手長時間攞住玩都幾攰下嫁
下面嘅小孔就係真人配音嘅發聲喇叭位置,對上位置係操作按鈕,唔知係咪因為多咗個位無野整,所以格硬塞個廢掣落去呢?(笑)
飛機膠可以拆出方便清洗,拆開入口蓋之後,入面有個透明膠環固定飛機膠,攞走佢就可以拎個飛機膠出嚟洗,不過因為舊膠嘅材質都有啲啜手,加上入面個軸心唔可以拎上嚟固定住,所以要放返個膠入去都需要少少技巧同耐性,清洗方便度上可能要扣少少分啦
(包裝封面寫住生活防水,但係明明就可以直接拆到個飛機膠出嚟洗,定係呢個洗法就係佢地所謂嘅生活防水呢?)
唔知點解入口蓋塊膠嘅周圍係無固定住嘅,淨係得中間係固定,插入嘅時候周圍就會飛晒上嚟,外觀上有少少怪呢
入面嘅透明飛機膠,內籠係有規律嘅肉粒,素材上有啲似TENGA FLIP嗰種凝膠,伸延性好好
至於所謂嘅真人配音發聲功能其實就係一段10分鍾長嘅錄音,以小弟半桶水嘅日文理解,意思大概係有條女先幫你口交+乳交作前戲,欲求不滿嘅你一下子將佢推倒,直落正片,再加碼一波後背位
如果就咁開真人配音嘅話,音量其實都幾大聲下,唔單止配音聲大聲,開抽插模式嘅機械聲都係非常之大聲…
旋轉模式相對地比較細聲,不過一開動抽插模式,聲量即刻加大幾倍,如果你係同家人同住,除非佢地全部撞聾或者你間房嘅隔音係錄音室等級,否則都無乜可能會聽唔到,如果你屋企有其他屋企人,買之前要留意下呢點啦
固定用嘅吸盤座方面,小弟分別搵咗4種唔同表面去測試,優劣先後為
(最佳) 磚牆 → 木枱 → 木門 → 水泥牆 (最差)
磚牆基本上唔大力扯佢都唔會甩.木枱同木門就要視乎個表面係咩木材,如果光身滑面嗰種就唔會點跌,但係普通木面嘅就無咁穩固啦.最後係水泥牆,基本上係連個座都好難吸得實.總結就係一定要固定喺平滑表面先會穩固
試用
試過晒抽插,旋轉以及混合三種模式之後,可以得出一個結論
只有混合模式先可以完全發揮呢個飛機杯
點解咁講,以下逐一講解
旋轉模式
整體嚟講其實感覺都唔錯,飛機膠材質雖然軟身,但係每一下肉粒擦過嘅感覺都唔係軟弱無力,刺激感非常到位又唔會太超過,唯一有少少遺憾就係因為杯身本身唔長,搞到只有陰莖前半部可以感受到刺激,後半部就有少少空虛感啦.不過由於刺激集中咗喺前半部,令龜頭部分刺激都好顯著,如果玩開龜頭刺激嘅朋友應該會啱玩旋轉模式
抽插模式
抽插模式比我嘅感覺係有啲單調嘅,只可以講肉粒嘅舖排同抽插運動唔太夾,感覺上就好似一個軟膠刷喺度係咁磨,刺激感係有啲嘅,但係問到舒適度嘅話就唔係好覺啦
混合模式
最後就係混合模式,亦都係呢個電動杯嘅真正用法,將飛機膠嘅肉粒刺激發揮到淋漓盡致!淨係開旋轉模式嘅話,就只係可以喺同一個位置上刺激,顯得有少少單調,如果開埋抽插模式就可以完全改善,可以感受到刺激嘅地方變多咗,加埋上下運動令舒適度都有所提升,然後再配合埋自己抽插郁動,多重刺激感簡單無得彈,不過都係有個小遺憾位,就係一旦插到盡頭頂位嘅話就會卡住卡住搞到轉得唔係太順啦
後記
最後都係想挑剔一下個發聲功能,首先無得較大細聲已經係一個敗點啦,當我正想咁樣諗嘅時候,突然見到附送嘅耳機上面有大細聲掣嫁喎,唔通插咗耳機先至有得較?唔好意思,係無嘅.
(題外話:試過將個耳機插落iPhone到用個大細聲掣都係無反應嘅,可能An機得啦,不過音質上其實係12蚊店水平,都係乖乖地拎返嚟打J用啦)
仲有就係上面都有提到,所謂嘅發聲功能其實就係播錄音,喺播放途中再噤多次發聲掣嘅話就會停止播放,即係又要重新聽過.可能你會話,咦,咁用隔離個暫停掣咪得囉?無錯,抽插旋轉係會暫停,但係發聲功能都係會重新播嘅,如果辛辛苦苦終於聽到去正片,唔小心hi到個暫停掣又重新聽過,真係會有少少搞到mood都無埋,雖然配音把聲好正好好J,但係都希望發聲功能上可以做返完善啲,例如把聲可以做到隨郁動節奏而起伏,提升互動同臨場感,整體評價就即刻加唔少分啦
整體嚟講其實都算係一個唔錯嘅電動杯,起碼帶到出嚟個感覺係舒服嘅,唔似其他電動杯咁做到本末倒置,一味重視刺激度而忽略舒適度,四位數內買到嘅電動杯,又未稱得上係超值嘅,但係起碼成個用感都滿足,如果你未買過電動飛機杯,又唔知買邊款怕買到伏嘅話,呢個絕對係好好嘅入門推介
刺激度: 4/5
真實感: 1/5
耐用度: 4/5
易清洗: 3/5
性價比: 4.5/5
_____________________________
相關成人用品連結:任性電動自慰器
_____________________________
想睇更多小編嘅分享?即Like 18 Gifts Facebook: www.facebook.com/18gifts
Copyright©2013 – 19 | 18 Gifts – 成人用品店 | 版權所有,未經許可,不得轉載.


text:
點樣可以令男朋友冇咁快射
有咩技巧
點樣可以令男朋友冇咁快射
首先都想了解返多啲資訊,你覺得男朋友太快射精所以有呢個疑問?定係有其他原因?
你所講嘅「快」係指大概幾耐?同埋點解你會覺得咁樣係為之快呢?係因為你喺過程中未得到滿足對方就已經射精?定係曾經見過其他人嘅情況,而男朋友比起其他人所需嘅時間快? 因為其實性行為或受到刺激幾耐之後射精嘅時間並冇一個統一嘅標準.只要唔係完全控制唔到/無意識嘅情況之下就射咗精,都唔會係性功能方面嘅問題.
至於射精需要嘅時間,其實有時同其他身體因素都有關嘅,例如當時嘅環境氣氛,當日嘅身體休息得夠唔夠,性刺激有幾強烈,心情,飲食狀況等等.其實都可以同男朋友商討下,點樣嘅環境同氣氛會令到你哋放鬆啲,更加享受啲?佢鍾意你點樣刺激佢,刺激嘅部位,力度,頻率?用你嘅手嘅邊一啲部位去刺激?有時太過激烈/刺激到特別敏感嘅地方,都會相對容易射精㗎.
同埋現時都有一啲增加持久度嘅產品嘅,例如有加入可以降低陰莖敏感度嘅成份嘅潤滑劑.如果有需要,都可以去一啲性用品商店選購下.
最後都想你或者你同伴侶一齊思考下,交流下,性行為嘅時長係咪最緊要嘅因素?有時可能一啲其他嘅因素都可以帶嚟歡愉同滿足咁㗎.
我所講嘅「快」係指大概一分鐘
同埋點解我會覺得咁樣係為之快因為佢講過覺得未滿足就已經射精,佢想handjob嘅時間長啲
我知道唔係性功能方面嘅問題,我只係想佢舒服啲,滿足啲
我都有同男朋友商討過,每次都係佢想要嘅時候我就幫佢,每次都好好,唔會話特別緊張,例如唔使擔心屋企突然有其他人返嚟,所以都好放鬆,好享受,我都feel到佢每次都好硬,亦都唔需要靠藥物,純粹係自然嘅反應
佢鍾意我不停刺激佢嘅敏感部位,佢覺得咁樣好舒服,刺激嘅部位包括但不限於龜頭同埋冠狀溝,力度就冇乜所謂,頻率就相對快.亦都冇話特別要求用我嘅手嘅邊一啲部位去刺激.我知道有時太過大力/太過快/刺激到特別敏感嘅地方例如龜頭同埋冠狀溝,都會相對容易射精.所以我都有試過其他方法,例如細力啲/慢啲/唔密集刺激特別敏感嘅地方,隻手亦都唔揸太實,令佢唔好因為太緊而好快就射,但係我見到佢比起之前好似係冇咁享受,而且就算我已經咁樣做,射精嘅時間都係同以前差唔多
我哋都有良好嘅溝通,佢有同我反映過,唔知點解就算性刺激比起以前已經冇咁強烈,但佢都係好快就射精,即係無論我用咩方法,佢都會喺短時間內就會有想射精嘅感覺.
未寫完,撳錯掣.
我哋都有一齊思考過,交流過,性行為嘅時長唔係最緊要嘅因素.有時即使佢淨係攬住我,佢都已經好滿足.
不過佢真係好愛我,就算佢好緊火,佢都唔會逼我,有時我唔舒服或者心情唔好,佢都好關心我,佢重視我仲多佢自己,而我亦都好愛佢,所以我想令佢每次都覺得舒服同埋享受.
其實可唔可以通過訓練嚟延長時間?例如多啲刺激陰莖可唔可以增加佢承受刺激嘅能力?或者有冇其他方法?
唔該.
Hello
好開心你哋有進行過溝通,同埋大家都搵到適合你哋雙方嘅相處模式!
如果你哋想用一啲產品輔助,延遲射精,其實市面而家有買相關產品,例如我哋之前所講嘅嗰種潤滑劑,亦有啲可以延遲射精嘅噴霧.呢啲產品嘅原理都係用一啲可以降低陰莖敏感度嘅物質(類似麻醉功效),去減少陰莖感覺到嘅刺激,從而延長射精所需嘅時間.而如果係物理原理嘅,都有陰莖環呢一種產品,不過一定要按照包裝指示嘅時間去使用,以免箍住陰莖嘅時間過長,對身體造成影響.
如果唔用任何用品嘅,有啲人會通過射精前/想射精嘅時候按住會陰,呢個都係用物理嘅方法阻礙射精.不過要注意嘅係,唔建議長期咁樣做,或者通過呢個方法避免射精,甚至每次都唔射精.以免因為精液逆行而對身體造成影響.有或者可以叫男朋友嘗試下想射精嘅時候諗下其他嘢,分散下注意力,令到自己唔會感受到太多刺激,甚至你可以暫時停低,等佢冷靜落嚟再幫佢手交,可能都會延遲到射精時間嘅.
如果男朋友願意嘅話,都有啲練習可以嘗試下,循序漸進咁堅持慢慢做,都可能會提升到持久度嘅.
第一種係「斷續刺激」,男朋友可以喺自慰嘅時候試下練習,當想射精嘅時候就暫停刺激,俾啲時間自己冷靜,當想射精嘅感覺消退/減弱嘅時候,再繼續刺激.如此類推重複幾次,然後先射精.但記得唔好強迫自己長期完全唔射精.
第二種係「凱格爾運動」,呢個係一種鍛煉骨盤底肌嘅運動嚟嘅,因為骨盤底肌同陰莖其他嘅器官都有關聯,當你訓練咗骨盤底肌就會可以較為容易啲控制自己肌肉,咁就可以比較容易控制射精嘅時間啦.現時網上都有唔少鍛煉呢組肌肉嘅訓練方法,有啲可能係瑜伽動作,有啲會係健身work-out嘅做法,男朋友可以嘗試下,睇下邊一種運動鍛煉嘅方式最適合佢.不過都有啲更加簡單,隨時隨地都可以做到嘅鍛練方法.首先要識得搵到呢一組肌肉,其實收縮呢組肌肉嘅感覺係類似忍尿嘅感覺,甚至男朋友可以去小便嘅時候真係試下中途忍住,感受下嗰種感覺.然後就可以隨時隨地去做,做嘅pattern可以因應身體情況去制定.例如一開始可以嘗試收縮嗰組肌肉5秒,然後放鬆5秒,咁樣為之一組,重複呢組動作10次.然後當身體適應咗,可以再加長加多鍛煉嘅時間同次數.
不過要記得嘅係,呢兩種方法同其他鍛煉身體嘅練習一樣,都係要循序漸進唔可以太強求自己嘅身體第一日就做得好好,同埋都需要持之以恆堅持練習呀.當身體覺得唔舒服就要作出相應嘅調整,減少訓練嘅強度/暫停練習,以免傷害到身體呀!
最後,如果你哋覺得呢件事對你哋有困擾,或者依然好擔心,如果去搵醫生/性治療師諮詢下會令你哋更加安心啲,你哋都可以考慮咁做嘅~
咁喺手法上有冇乜嘢要注意
hello 你好啊,都想了解下你意思嘅「手法」喺咩 ?如果喺指延遲射精嘅手法,都可以睇上我地上一位同事@ ching 好詳細嘅回覆.如果你嘅意思喺指一般情況下handjob嘅手法,都可以嘗試避免刺激龜頭,冠狀溝等等比較刺激嘅位置,但喺記得你以往嘅post 都有分享過同男朋友進行親密行為嘅時候都有試過以上嘅方式,所以依家可能都需要男朋友去練習一下延遲射精,至能夠更好地配合到.handjob嘅過程除咗手法可以調整,其實男方都需要配合到,至能夠有一個雙方都滿足嘅親密行為嘅經驗.
避免刺激龜頭,冠狀溝等等比較刺激嘅位置
即係點?
淨係刺激根部?
如果想持久啲就只係撫摸陰莖嘅「莖部」,咁樣會無咁刺激,變相就可以耐啲先射精.
通常自慰嘅時候會上下「chok」刺激整個陰莖嘅部分,你可以試下當你向上「chok」嘅時候停止,隻手試下唔好掂到三個非常敏感嘅地方,即係包皮連住龜頭嘅包皮繫帶,龜頭下面蘑菇底嘅地方(呢度就係冠狀溝)同埋埋龜頭,只要去到冠狀溝嘅位置就即刻向下「chok」,不斷重覆就可以架啦,不過如果包皮比較長就可能要係包皮接觸到冠狀溝果度就要停止啦.
自慰嘅快感係慢慢累積嘅,所以就算覺得唔夠撫摸龜頭刺激,都唔洗擔心無快感嘅,最主要係要練習延遲射精嘅感覺.當然,要配合上面 @Ching_StickyRiceLove 講嘅「斷續刺激」同埋「凱格爾運動」,練習忍住唔射嘅感覺,咁樣就會持久啲架啦.
當然,呢啲都係一啲長期嘅練習嚟,唔係做一兩次就可以達到目的架,要持之以恆架.
試過只係撫摸陰莖嘅「莖部」,去到冠狀溝嘅位置就即刻向下,但唔知點解佢都係好敏感
hello 你好啊,因為handjob嘅過程都喺雙向嘅,單憑一方嘅喺手法上嘅改變,其實未必可以好快咁改變目前嘅狀況.而你都嘗試過低刺激度嘅方式去改變幫伴侶嘅手法,但喺可能都需要對方嘗試上面建議嘅方式,例如「斷續刺激」,同埋「凱格爾運動」,雙方一齊改善,成效會更加顯著.


text:
大叔的愛 | 簡慕華開心終有代表作:好耐冇一家大細追劇,好感動
《大叔的愛》本周進入結局篇,劇中演員Anson Lo(盧瀚霆),Edan (呂爵安),黃德斌等人今晚(14日)齊齊出席宣傳活動.對於劇集成ViuTV開台以來收視最高的作品,Edan自覺非常幸運可以成為主角之一,他說:「因為佢本身係劇本,話題性都好都完善,所以就更易吸引觀眾睇.」而Anson Lo則謂:「好多謝有睇嘅觀眾,同埋佢哋每次睇完都會討論好多嘢,同埋喺各大又或者我哋嘅社交媒體留言,成件事好有互動,好似同大家睇咗場戲咁.」問到會否藉此各公司要求加薪,Edan笑言怕提出要求後公司之後唔再搵自己,Anson Lo表示劇集籌備了很長時間,所以好應多謝公司安排自己興Edan做主角.
對於有傳開拍電影版,二人都表示「未有呢個消息,好想有呢個消息.其實拍完《大叔的愛2》再拍電影版都唔係唔得架,電影完又再《大叔3》都仲得,拍到變阿爺,長青劇咁.」Edan表示日版的續集是洗牌重來,他希望如果港版續集是可以延續.「希望可以sweet吓,見到好多觀眾話唔夠sweet .」Anson Lo亦希望每條支線都可以多點甜及生活趣事.「可能係阿牧同阿田喺公司茶水間,或屋企多啲嘢發生,就算好簡單嘅生活,大家應該都好想睇.」


text:
24/07/2017
劉怡翔笑容秒殺同學仔 楊潤雄「鄺神」上身係因為......
「洛克」星期日掃過香港,打咗一個早上嘅風,原本Jenny行咗幾日書展都夠皮,不過聽聞書商加推優惠,今日又有兩位局長嚟書展同一班年輕人吹吹水,Jenny當然唔會放過任何八卦同購物嘅好機會.朝早睇住財經事務及庫務局局長劉怡翔以笑容秒殺「唔識死」同學仔,下晝就到教育局局長楊潤雄拎住本《你的名字》「鄺神」上身,但死都唔肯講「副局的名字」.書展果然係個好地方!
劉局長今日全程都Keep住招牌紳士笑容,同學仔講錯嘢?唔駛驚喎!
o靚仔唔識死 話局長上咗年紀
劉怡翔局長本身係新政府咁多位司局長入面年紀最大嘅,不過Jenny幾時都話年齡嗰個數字係冇意義嘅,最緊要心境夠Young,Right?劉局長活到老學到老,而家尤其對創意產業,智能技術發展嘅嘢有興趣!梗係啦,Fintech發展一日千里,做財庫局揸Fit人點可以唔緊貼潮流? 想當年電腦啱啱普及,劉局長已經走在潮流尖端,決定大學去讀電腦,幾有前瞻性呀!Jenny覺得,創科局局長楊偉雄可以同劉局長多啲交流,咁就相得益彰喇!
年齡呢方面,男人一向比女性看得開,就好似今日有位年輕人「唔識死」向局長推薦咗本關於記憶嘅書,話呢本書好適合一啲上咗年紀嘅人士鍛鍊吓記憶.嗱!嗱!嗱!小朋友你咁講,係咪想話局長老先?換轉係Jenny我一定黑你面.同學仔講到一半都好似Feel到自己「瀨嘢」,講講吓口都窒埋;不過望望劉局長聽咗之後個樣,依然Keep住一個招牌紳士笑容! Jenny真係替呢位同學仔抹一把汗呀!
劉局長仲話自己都好鍾意旅遊,因為可以對呢個世界認識多啲,了解唔同國家嘅風土文化之餘,又可以感受吓大自然嘅神奇喎!順手推薦大家要去加拿大黃刀鎮睇極光喎!皆因嗰度睇到極光嘅「命中率」有成80%,唔似挪威,冰島咁難撞見!果然係財庫局局長,計好晒條數,但求不浪費時間與金錢.
楊局長都鍾意睇愛情小說,真係估你唔到!
一個問題 青春回憶返晒嚟?
歌仔都有得唱:「如果,命運能選擇......」下晝現身嘅教育局局長楊潤雄就推薦《The Paradox of Choice》(中譯:選擇的悖論)畀一班後生仔睇,佢介紹嗰陣話:「有時愈多選擇就愈唔開心」.咦?楊局長你呢句說話係唔係有咩弦外之音呢?咁有選擇定冇選擇好先?楊局長即刻兜返:「有選擇一定比冇選擇好」,之但係都要取決於當事人點樣睇呢件事喎!楊局長冇辜負佢資深AO嘅出身,講嘢有咁玄得咁玄,帶住Jenny同成班行家齊齊遊咗轉大花園.
遊完大花園,楊局長就真人終於落場行咗個圏.佢話自己睇書睇得好雜,連特首林鄭睇開嘅愛情小說都有睇喎!行行下仲拎起《你的名字.》嘅中文版小說,話想買返屋企睇!不過,Jenny同在旁嘅記者朋友就想睇「副局的名字」多啲囉!
大家都估唔到楊局長鍾意睇愛情小說,有同學仔好叻咁「食住上」問佢中學時期有冇一啲青春回憶係難以忘記嘅呢?局長畀呢個突如其來一問殺個措手不及,定一定神之後,「鄺神」上身,好感性咁講咗句「每一個回憶都係美好嘅!」,尤其係工作咗之後就更加有呢種體會,然後笑笑口咁講:「而家我唔小心講錯一句話都好大件事!」睇來,局長都經歷過唔少愛在心裏口難開嘅時候噃!
局長呀!局長!你話我知副局的名字啦!
(搶先申請)免費試用etnet強化版MQ手機串流報價服務! ► 立即行動


text:
《玩 Pokemon Go 投入烏托邦既世界》
我成日覺得如果一個討論只係為鬧而鬧係無咩意義.或者如果我地更細心地去研究寵物小精靈既世界觀,我地可以從中得到更多既啟示.
例如,寵物小精靈同人類可以和平相處,戰爭似乎絕少有所提及,亦都唔會因為唔同既派系而出現好似敍利亞既移民問題甚至恐怖襲擊.世界享有高科技,每一處地方都青山綠水,不論係大人同小朋友似乎都可以開心地生活,甚至唔愁衣食問題去捉小精靈並且從事相關既事業同埋研究工作.我地絕少了解到寵物小精靈既世界入面既政治經濟同埋金融制度,有無失業率或者犯罪比率等等.即使係大反派例如經常出現既火箭兵團,亦似乎不斷失敗,而且所謂既行惡事同現實世界所作所為完全無辦法相比.
如果搵另外一套主角永遠都唔會長大亦都充滿住幻想既名作叮噹黎比較.好明顯大雄既痛苦,應該比小智來得多.不但止經常要俾人欺負,心儀既女仔又成日俾情敵叫左去第度做功課,而且又要面對老師既鞭策,老母既訓斥.甚至有叮噹呢個如同已經係開晒金手指既好朋友,因為佢既愚蠢同無能,件事往往只係向住更惡劣既方向發展.小智唔係無遇到困難,但佢既路只需要成為最佳訓練員,世事種種壓力同佢無關係.
換句話說,呢個係一個近乎烏托邦既世界,亦都有少少似金庸既武俠小說世界.或者近貼近D講,一向兒童睇既動畫世界,往往都強調友情,愛同埋正義.經常都標榜只要有夢想,並且努力去貫徹呢幾條信條,奇跡就會出現.如果再調番轉頭用大人克人憎並且撩交打既帽子去睇,呢種想法只係左膠(即只係鼓吹和平大愛).因為現實世界,根本上就唔係咁運作.呢個世界既操作,其實比想像中更加黑暗.所以真實世界同動畫世界一拍埋,變得極之咁諷刺.
但係我地始終唔可以否定人始終都係軟弱既動物.雖然世界係如此地崩壞,我地始終希望有一片可以俾自己釋放既園地,比如話「回歸童真」,「重拾自然」.中國古代文人所筆下既桃花源,又何嘗唔係西方烏托邦既另一種表現?邊個唔想世界和平?邊個唔想自給自足但係又無須為各項既資源分配而爭鬥?邊個唔想好似John Lennon 咁 and the world will be as one?所以其實Pokemon 受歡迎,以至依家再出遊戲大熱,可能都係同一個原因:
大家都只係想抖下氣.暫時(甚至永遠)逃離現實.如果我搵一份工,考一個試,甚至係將689轟落台,只係好似玩Pokemon Go 咁拋個波出去就得,你話幾好.波又可以不斷無限任添,而呢度搵唔到小精靈,第二個地方亦總會有.總之你付出時間同一D腳骨力,就會得到回報.其實人類渴望既,往往都係咁簡單.郭靖係個白痴,但偏偏就係佢練成降龍十八掌.金庸筆下所有人物,幾乎都唔駛煩兩餐,總之費盡心力打打打.一樣道理.
但點解呢個世界會變得咁複雜?點解人類幾千年黎都要不斷從幻想同現實之間不斷來回奔走去折磨自己?呢個唔會係呢篇文答到既野.我只能夠講,或者將一個地方幾熱衷Pokemon Go,同佢對個地方本身現伏有幾不滿,去做下統計研究,或者會有發現.不過呢D野留番俾Financial Times 或者Economist,我就按下不表.
Btw,不嬲都有人講文學藝術既野,亦不過精神鴉片唶.


text:
零食迷大喜訊!網購健康零食方便至極 英記$300即包送貨
我諗好多OL同學生哥都同我一樣,鍾意一路做嘢一路食零食,但其實呢個嗜好,無可否認係帶嚟咗好多煩惱㗎!講真,市面上可以揀嘅零食都係薯片,蝦條,糖或朱古力之類,講白啲就係又肥又唔健康嘅嘢食!以前日日坐喺度食呢啲零食,往往食完又會有內疚感,但係唔食又好口痕喎,真係好難戒到零食架!我身邊好多朋友都有呢個煩惱!所以我今日就有健康零食推薦畀戒唔到口嘅人,就係澳門手信呀!!
嗱…嗱…嗱…唔好以為澳門手信,淨係得杏仁餅,豬肉乾嗰啲,我最近就迷上咗英記餅家嘅健康零食,好似紫薯蛋卷,海藻糖蛋卷,佛手果,檸檬薑….呢啲都係唔會點肥嘅嘢食,而且用海藻糖代替糖,健康咗好多!!加上佢哋用料係天然有機嘅,好似佢哋啲杏仁餅係選用泰國優質嘅綠豆同埋美國杏仁,啲用料咁精選,食咗都唔怕唔健康,仲要係無添加防腐劑,梗係將咁好味嘅健康零食推薦比大家啦!作為零食,要款式選擇多,仲要好味有口感先得,英記係澳門手信嘅老字號,質素同味道絕對有保證!
最抵讚嘅係對英記有網購!我哋鍾意食零食嘅人,方便到手係好緊要嘅,下下要落街買到一抽二袋就已經煩喇!我最鍾意英記係因為佢有得網購全部產品,而且買滿300蚊,港澳地區已經免費送貨,講真買滿300蚊邊係問題呀,買零食嘅不嬲都唔平得過正餐㗎啦,再唔係夾幾個同事已經搞掂,方便到不得了!我仲發現佢有時過時過節,仲會做好多優惠,好似母親節嘅時候,就已經做七折啦!所以話呢,邊個話澳門手信一定要去澳門先買到,而家隨時隨地都可以網購送上門,最啱我哋啲鍾意食零食嘅人!


text:
「創作」
真係痴咗線,如果你話二次創作係犯法嘅話,咁毛記電視真係完完全全咁違反版權條例,甚至乎違反香港人嘅常理!整個第一屆毛記電視分獎典禮根本上就係完美嘅示範二次創作係依家嘅新世代嘅文化!一個新嘅年代,一個超乎想像嘅分獎典禮,真係就算忙緊執嘢搬屋都要同老婆邊執嘢邊睇直播邊支持.由頭輸到落尾!講真唔真係唔抗拒嗰啲植入式廣告囉,至少唔會好似家鄉雞咁!
「洗版」
由分獎典禮好似前幾個鐘頭已經係咁被人洗版,我好相信無綫應該收視大跌.真係冇諗過蜆殼會冠名贊助,真係非常勇敢!佩服佩服!因為真係唔係好多國際公司會有可能說服高層去贊助非主流媒體!另外估都估唔到嘅係竟然 NowTV 會免費現場直播,真係冇得頂.好多人平時唔睇都特登裝返個手機程式睇直播!你話係唔係癲咗?最變態嘅係全世界今日都喺度洗版!
「推翻」
今次一百毛同毛記電視證明咗啲乜?世事無絕對,好多人唔認同嘅做法都一一推翻!無贊助?有蜆殼!無直播?有 NowTV!無人睇?有廢青!無版權?有創作!雖然係萬中無一,但係咁又點?因為我哋大家都好鍾意惡搞,二次創作!講真主流媒體今次真係收得皮,就連植入式廣告都做到淋漓盡致!不過大家唔開心一日好啦,因為真係慢慢長路!最起碼如果網絡二十三條通過嘅話,我哋就真係無得笑㗎啦!


text:
依家好多既所謂怪獸家長,都口口聲聲都話掟個仔入去田鼠輪度搏老命跑,一邊含晒淚,係為佢地好架.但佢地一方面又竟然奢望孩子可以健康快樂成長,何其諷刺.好明顯當日讀篇庖丁解牛,係無讀到入腦啦?我就對成篇野記得仲好清楚,因為阿SIR教得超好:
佢話:庖丁解牛其實係武林絕學.
呢句話一出,全班人即刻洗耳恭聽.點解劏牛條友可以一邊劏牛一邊好似跳晒舞咁,而且岩晒節拍同韻律?呢個就係境界.而境界係需要自己去領悟,呢個就係一種道.由普通人一個月換刀,到一年換一次刀,直至呢位庖丁竟然十九年都未換一刀,就係因為佢已經對牛既構造充份理解,由一般既視覺層次去解剖,變成一種感覺,順大自然肌理而行,揀最柔軟去落手,所以佢眼前既雖然仲係牛,但係佢心入面,已經唔再係牛.呢個絕對係武林高手所捕捉到既避重而就輕既法則.
大家要記住庖丁解牛既最後一句,係:文惠君曰:「善哉!吾聞庖丁之言,得養生焉.」文惠君聽完庖丁絕技解說,STANDING OVATION彈起身拍掌叫好,當然唔係只係欣賞庖丁絕學劏牛當到「如土委地」咁簡單,而係佢意有所得,佢從劏牛,明白養生呢個重點道理.呢個先係成篇文既重點.莊子係呢篇養生主都算好人,講到D野咁白.配合番一開頭:
吾生也有涯,而知也無涯.以有涯隨無涯,殆已!已而為知者,殆而已矣!所有野已經明白晒,亦都呼之欲出了.莊子其實係度屌緊你地:條命得咁多,但維基百科就咁多條目,你咪睇囉,睇到你仆街都未睇完,明知係死路一條,仲去行,咪死多二錢重囉.庖丁解牛其實就係講緊個咁顯淺既道理.但係咁多年輕家長讀過呢篇書,對此完全視而不見,仲係咁推D細路去走條咁既荊棘之路.
所以我成日都講,讀中文係廢架,無用架.講咩熱愛中國文化,擁抱中國文學呀,徙氣.到最後又係7背完,連入面講咩都未知.香港人注定永遠停留係呢個水平.我預左又俾人鬧:到時你做家長咪知囉.你梗係講得口響啦.係架.我無所謂.


text:
「數據」
近排越嚟越多人會慢慢開始利用數據去訂立商業目標.但係往往所謂嘅目標就冇一個明確嘅計算方法,甚至用錯數據去量度目標.好多時要理解數據係點樣產生,同時點樣翻譯數據給你嘅訊息.而要善用數據,首先要知道佢點樣可以解決商業問題.一般數據係會分為兩種,一種基本上係無用嘅事實,只會反映現狀,另一種就係深層數據,嚟種數據先知係有用嘅數據.
「標準」
好多時我哋遇見嘅公司都有嚟個問題,就係無一把用嚟量度自己表現嘅呎,而大部分都只會問自己同競爭對手嘅表現.但係其他公司點會開放自己嘅數據俾你呀?數據係現今每間公司最寶貴嘅資產,而且如果善用自己公司數據唔單止幫到自己業務,有時仲可以開發新嘅市場同產品.大部份香港嘅公司仲係停留係表面數據,而與此同時冇一個標準嘅框架去衡量內部嘅表現.
「管理」
事實上十間十間公司都未必知道點樣利用數據嚟拓展業務.最大問題一般都係資源同管理嘅問題,而要有效利用數據就需要有系統性去處理同分析.而管理亦都係要分開兩部份,第一係要從商業角度去訂立制度,以便採取適當嘅策略.第二部分嘅係技術層面,要利用技術嚟加快分析嘅速度,而達致最大嘅經濟效益.所以除咗要有足夠嘅數據之外,管理係成敗嘅另一關鍵!


text:
低頭族經常對住手機,電腦,頸背酸疼經常出現,如果屋企有張按摩椅放工之後日日鬆一鬆你話幾好呢?上星期 INADA 稻田體驗中心開幕,我依莉詩就第一時間去試坐按摩椅瞓個晏覺啦!
左右獨立加壓按摩
相信唔少人都好似我咁,平時拎手袋或者做運動都習慣一邊身發力,所以其中一邊身特別繃緊,而今次試坐嘅第一張按摩椅叫 W Engine,外觀上同其他按摩椅差唔多,都係大大份,軟淋淋,未算太時尚,但特別在雙引擎設計,「8軸智慧按摩滾輪系統」令左右兩側滾輪可單獨運作,可以針對上半身嘅左右疲勞程度分別加壓按摩.按嘅時候唔怕一邊身太大力,一邊身唔夠力了,按完之後身體兩邊感覺更加平衡,肩頭鬆晒!而下半身使用「循環式深層按摩系統」,六個旋轉指壓球按壓施力,按摩腳底穴位,下下到肉.
▲ W Engine 按摩椅體積都幾大,有 86cm x 140cm x 108cm,外觀上同其他按摩椅差唔多未算太時尚.
▲ 上半身左右兩側滾輪可單獨運作,方便分開調校適合自己嘅力度.
▲ 前臂可以放係兩邊,氣袋會輕柔地握住消除手臂繃緊,加上「手部溫熱器」令手部溫暖,達到全身放鬆作用.
▲ 下半身使用「循環式深層按摩系統」,六個旋轉指壓球按壓施力,按摩腳底穴位,下下到肉.
▲ 遙控器可以放喺椅旁嘅遙控器存放袋,不過遙控器嘅線唔係自動回捲,收納有啲麻煩.
重整曲線,告別駝背
除咗左右兩邊身用力唔同,低頭族經常都有駝背問題,而 Medical chair 3S 按摩椅就利用 32個氣囊,達到從頭到腳的全身包裹式按摩,以拉直身體,恢復背部 S型曲線.初初按嘅時候頸同背都會有少少痛,按摩椅會不斷攤開同摺埋身體,讓橫膈膜得以伸展及鍛鍊腹部核心肌群,不過慢慢習慣之後呼吸會暢順咗,成身好似啱啱拉完筋鬆晒.頸,背直咗,人都高啲!
▲ Medical chair 3S 體積為 83cm x 128cm x 106cm,同 W Engine 差唔多大.
▲ 肩頭位置有兩個枕頭,俾你兩手舉高拉筋.
▲ 按摩椅會不斷攤開同摺埋身體,讓橫膈膜得以伸展及鍛鍊腹部核心肌群. ▲ 「按摩穴位」偵測系統會自動找出身體穴位,並進行指壓,腳板底嘅感覺就特別明顯,好似俾人一下一下篤咁.
依莉詩:「按完即刻高咗!」
雖然今次試坐嘅兩張按摩椅外型都唔太討好,而且相當大舊,對於我呢 D 住屋邨嘅窮等人家根本無可以放咁大張喺廳.不過 Medical chair 3S 伸展式嘅按摩方法相當特別,拉完筋真係成身鬆晒,頸,背直咗,人都高啲啦!


text:
日前,「TVB宅男女神」周秀娜同鄭欣宜為節目拍攝,喺疫情下,周秀娜經常喺網上分享烹飪心得,身材比以往略肥.而鄭欣宜就表示喺疫情下瘦咗少少,因為多咗時間做運動同跳舞.
前段時間羅志祥單嘢搞到沸沸揚揚,周秀娜曾經同羅志祥合作過嘅佢都畀牽扯其中,有傳媒曝出多年前佢哋曾經喺酒店密會,當時兩個人十指緊扣嘅相都畀翻出,引起熱議.
周秀娜同羅志祥喺2013年合作電影《西游:降魔篇》而相識,之後佢哋就傳出曖昧.羅志祥之後喺香港舉辦演唱會,當時有傳媒報道周秀娜有到場支持,演出結束之後更現身羅志祥入住嘅酒店.
雖然當時周秀娜澄清,係去酒店搵自己嘅一位女性朋友,唔係好清楚羅志祥都喺嗰邊,仲撇清關係去演唱會係陪同事去睇,周秀娜亦相當曖昧表示:自己唔會排除同任何人發展.
除此之外,較早前有指周秀娜同「TVB小生」余德丞拍拖,聽講佢哋係透過造型師介紹相識,之後仲先後搬入大坑道做鄰居,由鄰居發展成情侶.
周秀娜同余德丞仲畀傳媒影到相約睇戲,喺睇戲期間仲表現得非常謹慎,四周圍張望,唯恐畀傳媒影到.事後當事人否認拍拖傳聞,話只係鄰居,但之後佢哋又畀爆出一齊睇容祖兒演唱會.
周秀娜又為余德丞準備驚喜生日蛋糕,喺社交平臺同步曬出合照,似乎唔係一般鄰居咁簡單.如果係真話,噉就祝福周秀娜同埋余德丞啦!
Like MisshkNews Facebook!不出门也能知天下事~


text:
「言論」
如果有睇到今日特首點樣回應《國安法》嘅話,其實應該都預咗佢會講乜嘢廢話.基本上《基本法》附件三係一個後門,任何時候其實都可以隨時將中國法律加入附件三.咁當然《國安法》所涵蓋嘅範圍實在太廣同太闊,咁究竟自己仲寫唔寫有關自己嘅睇法同政治相關嘅嘢好呢?當然出得文或多或少都會預咗,只不過今次咁強硬,可見佢哋淨係擔心社會運動繼續落去嘅話係會出事.
「寫文」
好多人有睇開我寫嘅嘢都知道我都會寫一啲關於政治嘅嘢,但係會唔會擔心言論自由?如果話無嘅就真係無可能,但係自己寫文真係為咗記錄每日發生啲乜嘢事!所以當然會將自己每日所見所聞,發生嘅事同物都記錄起嚟.寫唔寫文,點樣寫文,相信好多人都會諗,究竟仲有無言論自由.就好似政府早前打壓香港電台,考評局決定取消有爭議嘅題目,都係收窄緊言論自由.寫唔寫?自己決定啦!
「離開」
其實最擔心嘅就當然係小朋友嘅將來,而好多人今日嘅話題都係環繞移民.相信有家庭嘅朋友都會有咁嘅諗法.當然我亦都唔例外,走其實唔難,只係點樣走,同幾時走?當然孤身隻影係好容易,而其實上一代為我哋移民,相信當時亦都係同一個考慮.以前有可能唔明,但係而家完全明晒.好多人都話,走得就好走啦!其實都真係唔係無道理!


text:
林穎彤親述慘爆窮史
《城寨英雄》中飾演被強姦慘死的「鑫鑫」,23歲小花林穎彤(Bella)人氣急升,成為新一代女神,廣告,商演陸續有來,一個月極速賺到六位數,搵到錢仲有錢剩.「鑫鑫」日前接受《巴士的報》訪問時,就表示好滿足:「其實有冇能力置業,能否做女一亦唔重要,就算繼續做屋邨妹我都一樣咁開心,最緊要畀到單親媽咪一個安穩嘅生活,兩母女唔使再為錢擔驚受怕.」
唱過兒歌嘅Bella好鍾意唱歌,每星期佢都會去做運動練氣同鍛煉體能.
Bella因為鑫鑫一角而人氣急升,工作量都比以前多了很多.
不過,Bella就坦言上位後生活依舊,收工返屋企陪媽咪,唔使開工日子會去做運動,唔會亂使錢,繼續慳妹本色:「自細家境唔好,爸爸婚外情離家,留低兩姊妹同媽媽相依為命,媽咪母兼父職辛苦養家,所以我喺10歲開始做童星,中學時期做過眼鏡店Sales同Model半工讀幫補家計,17歲入TVB做藝員.好記得讀書時期長期被同學欺凌,同學唔Like我做Model,認定我扮晒嘢,上堂時會傳閱我影嘅Model相嚟品評,又拎住我做童星時嘅新聞去取笑我,對我冷嘲熱諷,雖然我好有性格唔理佢哋,但係唔好受嘅,所以喺學校冇乜朋友,平日只有一兩個『死黨』喺身邊.」
喺屋邨住咗23年,Bella同街坊好熟,出入好安心.
2009年夢想成真入到TVB做藝人,原來係噩夢開始:「因為頭兩年得六千蚊人工,仲要畀半份糧媽咪做家用,乜都要慳住使,甚至要問朋友惜衫借鞋開工,有時拍完嘢藝人吹雞去Gathering,因為冇錢唯有返屋企,自然埋唔到堆;又因為冇錢搭的士,開夜索性留喺電視城度宿,就算唔太方便都冇法.做藝人唔係想像中咁簡單,係要帶錢打工,最慘一次計錯數,公司突然叫我糧尾日子開工,我連屋企去電視城嘅車費都冇,又唔想伸手問媽咪拎,最後要變賣張負數八達通卡,拎住僅有嘅46蚊做車馬費,窮成咁諗起都好鬼驚.好彩年前《愛回家》嘅『酸妹』救我一命,開始有搵錢Job接,呢啲額外收入漸漸改善生活環境,其實兩母女只係追求基本生活(家姐已出嫁),o依家媽咪生活安定,我已好滿足,暫時我仲未有能力置業搬離葵芳屋邨,反正我都住咗喺度23年,同街坊都好熟,唔怕品流複雜,唔少街坊仲喺媽咪面前讚我好戲.」
對於「鑫鑫」得到大家喜愛,Bella話不止自己一個人的功勞,都要有賴劇本,剪接同埋前輩演員嘅幫助,如劇中爸爸就好好戲,做得夠晒賤格,大家先覺得『鑫鑫』身世可憐.


text:
「真偽」
而家嚟個年代個個都係到講共享,不論住宿,汽車,單車,等等.但係乜嘢先至真係叫做共享經濟呢?共享嘅目的唔係應該更有效去利用資源,但係依家嘅共享業好似有少少背道而馳,無善用資源不特止仲不斷浪費資源!咁嚟啲公司又點可以話自己係共享呢?當然有時真假共享係好難分別,但係只要細心留意嘅話其實唔難分.最主要係佢哋係唔係利用現有嘅資源定係買啲新嘢再扮分享資源.
「共享」
好多創新公司都會以共享經濟作為賣點,當然共享經濟嘅理念係在於將多出嚟嘅資源去分享俾其他人,咁就可以令資源充分利用.就好似汽車咁,大部份嘅私家車係五座位,而當使用嘅時候只有駕駛者本人,咁其餘嘅四個座位就會浪費咗.如果可以同時載多四個人嘅話,咁就可以善用同發揮汽車嘅經濟效益.當然唔係所有嘢都可以用共享模式運作,而好多人都未必鍾意將個人資產同人分享.
「失敗」
其實而家已經有好多共享嘅失敗例子,就正如共享單車.原本嘅構念雖然好好,但係執行上會遇到好多問題,而且因為構念爆破而導致好多單車被廢棄.所以本來係應該善用資源,到頭來竟然係更加浪費資源,咁所謂嘅共享仍然係共享嗎?講到尾都只係打著共享嘅牌頭而已.除此之外,共享仲有好多唔同嘅問題,例如安全問題,法律問題等等.雖然概念係好但係真係要發揮到最大效益其實真係仲有一段漫長嘅路.
Also published on Medium.


text:
NST客戶
當前位置:網站首頁 > NST納思達 > NST客戶
(菲亞特)合作伙伴大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司大連雙狼有限公司


text:
投稿讀者:超級經理人
幾個星期前約咗朋友喺尖沙咀食飯,獨自沿住加連威老道行去麼地道嗰邊,途中有個西裝友截住我:「小姐小姐,我係XXX Model公司,呢張係我卡片,唔知你有冇興趣拍廣告呢?我哋手上有隻首飾廣告好啱你.」
「冇!」痴媽根,戴住口罩都話我啱拍廣告.
條西裝友繼續跟住我:「唔係喎小姐,頭先迎面見到你已經覺得好適合,或者你考慮下先吖,大家交換個電話,你再上嚟我公司傾下.」
我笑而不語,因為相同嘅工作我做過~~~~兩日咁多,當時啱啱出嚟社會冇耐.
我唔係做過Model,我係做過「星探」,通常呢類呃人嘅所謂Model公司一開始唔係請星探,佢哋會巧立名目改埋啲聽落比較正常嘅職位名,例如藝人聯絡專員或者保姆,然後上到去見工嗰陣就會說服你做「星探」,講到你可以幫佢發掘一啲素人做Model或者明星,仲有佣分.
當時做呢份工就係畀佢job ad嘅title「藝人聯絡專員」呃咗,job duties都係寫啲負責協調藝人工作,編排日常拍攝流程,出入拍攝場地照顧藝人……等等,interview嘅時候就話「藝人聯絡專員」呢個位啱啱請咗人,不如試下做「星探」,學下嘢,賺嘅錢又多啲,累積咗經驗先之類,其實望返轉頭好似坊間嘅倫敦金或者傳銷公司,明明就係要你做sales,又扮到請admin請文員,呃人公司嘅手法都係千篇一律.
我嗰陣未接觸過星探呢個行業,唔知佢係點呃人,完全冇呢方面嘅認識,加上真係搵唔到工,所以就返住先.第一日返工,佢哋就教我點樣喺街發掘素人,每人都會被分去唔同嘅team,再由team head帶住去不同地區,最熱門當然係尖沙咀同埋銅鑼灣,與其話發掘「素人」,不如話去搵「獵物」更貼切.
咁你知啦,耐唔耐梗有啲明星歌星話自己係由星探發掘,但你睇真啲先會知佢哋原來有背景,例如屋企好有錢,又唔知識邊個靠關係,好多人聽到「星探發掘」就上晒腦,當然真實中的確有星探嘅,不過一定唔多,更加唔會流連街頭周圍搵素人簽約拍廣告,所以我第一日返工已經提高戒心,同時又好想知道呢間公司咩葫蘆賣咩藥.
跟team head出到街「做嘢」,我更加肯定呢份工係呃人,因為帶隊個team head從遠處觀察我搵人,跟住叫咗我返埋嚟訓話:「你唔好搵嗰啲同朋友一齊行街嘅人吖嘛.」
我:「不過頭先個女仔真係靚喎!」
「我哋唔係要靚呀!佢有friend喺隔離好難sell㗎!一陣佢想做Model,啲朋友又喺隔離講呢樣講嗰樣阻住晒,你搵啲獨行俠,一個人行街嗰啲.」
好啦!硬住頭皮做埋先,繼續睇你哋間所謂Model公司搞乜鬼,先後行咗去兩個獨行人士度派卡片之後,team head又唔滿意,再一次叫我行埋側邊訓話:「你頭先搵嗰兩個人冇用㗎,男嗰個著住波褲,拎住個籃球,女嗰個用埋啲唔知咩cheap雞手袋,你要搵就搵……嗱,你睇下嗰度,見唔見到嗰個女仔?孭名牌袋,著到好靚,戴住隻勞力士嗰個,最衰佢同男友一齊,總之你搵呢類,見佢自己行街就得㗎喇,見到呢啲就行埋去派卡片,話有廣告好適合佢,明唔明呀?」
明,梗係明啦!呃人吖嘛!向一個人行街,兼且身光頸靚嘅人埋手吖嘛!
同日已經想唔做,不過好奇心驅使我返多一日,好想知呢間Model公司係咩料,因為同一時期仲有幾個新人返工,第二朝MK管理層似乎收到風,我哋幾位同期入職嘅新員工做唔到嘢,所以晨早就搵我哋開會傾:「阿仔阿女,你哋畀心機啦!你睇下師兄師姐幾叻,一陣就約咗人上嚟interview喇,你哋都勤力啲,做好本份約到人上嚟就得㗎喇,其他嘢交畀我哋,有佣㗎,著緊啲啦!」
有個新人可能仲未明,佢直接問個MK管理層:「即係要佢哋接到廣告,我哋先有佣分呀?咁咪好耐先一次囉!如果上嚟casting唔啱,咪又係冇佣囉!」
MK管理層:「唔使,我哋會sell佢哋上course,可能佢哋唔識擺pose呀,又或者咬字唔清楚呀,我哋都有course幫佢哋,總之你做好本份啦,你約到人上嚟casting就得㗎喇,其他嘢交畀我哋sell.」
辭職,唔做,呢啲公司信都唔使遞,擺低疊冇印名,得公司名,中間空白嘅卡片就走人.
社會上要埋沒良知嘅工作,又點止得某個行業吖,要靠害人先搵到錢嘅工,一定會有報應.
嚴格嚟講,我只係返咗工一日半,喺公司出入時都見過有男有女上嚟公司做所謂casting,希望各位發明星夢嘅同時,都要小心畀人呃,好多所謂明星Model講咩「畀星探發掘」,真係會累死唔少人,如果你覺得真係咁多星探喺身邊,唔緊要,去人哋公司嗰陣麻煩擺低啲信用卡同提款卡喺屋企,再同信得過嘅人講聲,最好約定一段時間後就打電話畀你,有起事上嚟都可以借住個電話甩身吖嘛,總之市道愈差,就愈多呃人嘅工同埋求職陷阱,萬事小心啦!


text:
依家好多公司都有冷凍噴霧,冷凍噴霧原來係專利,Candela Gentlelase 755 呢部機嘅專利,噴霧有分正廠同翻版…..意思係假貨! 冷凍噴霧如果係白色一支支,後面有標籤的就是 正貨,仲要係冇咁痛嘅,如果用翻版冷凍劑,必須使用風機!係咪翻版冷凍劑要用風機囉! 如果唔係會特別痛! 另外 ⋯A 及L 字頭公司令人非常之懷疑! 呢兩間大家唔好去! L 字頭啲員工爆料 只冷凍係黃色! 意思係翻版!所以特別痛,唔好貪佢幾百蚊就去做! 唔相信叫佢哋打開部機嘅冷凍噴霧睇吓. 一定要選擇全白色及有正貨標籤的.
M 公司 雖然係貴,但係係使用原廠正貨.
總之唔好去A記及L 就得,特別是A公司,記住一定要買永久保養,因為實會有少少生出來,但係去A記就一世都唔使約得到.L記,問題唔係用正貨冷凍劑Lo 黃色頭嘅,佢哋啲員工爆料.唔信自己想去試吓做,叫佢哋打開個冷凍劑嚟睇吓.冇可能會理你. A 記用風機係全行最古怪嘅.都係懷疑冷凍劑噴霧有問題.從來冇聽過Gentlelase 755 有冷凍噴霧仲用風機. 呢兩間都特別痛 .其實B記都平,我去做都幾舒服.
資料來源:Beautyexchange
發表於 2018-3-13


text:
終於嚟到呢一日啦﹗為咗返學順利,真係做咗好多準備功夫呢~姨媽姨丈送嘅生日禮物我特別要求咗要學校嘅Lego Duplo,另外我又買咗關於學校嘅字咭俾佢玩,又睇咗N咁多本關於學校嘅圖書,總之結論係--返學好開心㗎~媽媽陪唔到你但唔駛驚﹗希望真係有啲啲幫助啦~
第一日又未駛咁快獨立住嘅~第一日叫做「領取編班證」,未係正式上堂,學校鼓勵爸爸媽媽都陪住一齊返學~未領取書包,暫時揹住自己嘅背囊返學先~
入到課室,原來曉屬於洋娃娃組,點樣知道自己坐邊個位?小朋友都未識字,原來自己座位前面張枱貼咗自己張相同埋名㗎,咁就唔會坐錯位啦~今日其實只係返45min,開頭父母一齊陪入去,之後其中一個家長就出去外面聽簡介會,係課室裡面嘅小朋友同另一個家長亦冇咩特別活動,不過可以隨意走動同埋攞玩具嚟玩~
雖然只係第一日返學,都有唔少小朋友之間出現「火花」--搶玩具﹗曉冇搶人玩具但就俾人搶,佢又冇喊又冇發惡喎,默默地拎起其他玩具嚟玩,但又俾人再搶^^”,陰公~返到屋企晚飯時我哋討論過究竟應該點樣處理先好,我同爸爸都提案咗幾個方法,呢個2y4m嘅小人仔都唔係太接收到,或者太複雜唔明吧,佢話「我想玩喎」~anyway,俾佢返N班其實最想佢磨練嘅就係social skill,你慢慢會掌握到辦法啦,爸媽從旁陪住你啦~抵讚嘅係,曉有主動去拎玩具,提醒之下,有同其他小朋友分享玩具,玩完亦肯自己收拾玩具同埋將玩具箱放回原處,做得好﹗做得未夠好嘅呢,曉暫時只同我哋講嘢,未肯同老師,同學仔交談,曉嘛,混熟咗就會變開籠雀,我都唔擔心嘅~
只係45min,時間真係好快過,放學時佢都唔捨得走~
媽:我哋走啦﹗星期一再返學啦﹗
曉:唔好~我要係度﹗
今日有爸媽陪住你就咁鍾意,如果到下星期三要自己返三個鐘都咁開心就好lu~
原來返學真係好攰,可能一下子接收大量資訊吧﹗平時通常起碼十一點幾十二點先眼瞓,有嘢玩直情下晝兩三點先瞓,但今日?放學搭小巴返屋企時就倒下了,返到屋企放低佢繼續瞓,總共瞓咗三個鐘﹗﹗有冇咁誇張呀?如果之後返三個鐘,咁佢會瞓幾耐?﹗
曉瞓三個鐘時我都冇得自己玩,原來佢未有功課我就先有一大堆功課﹗﹗睇咗14頁嘅通告,又要填好多表,之後又要準備返學嘅物品,呢個weekend要準備嘅嘢都一大堆呢~


text:
粉彩畫
粉彩畫(pastel painting)係指用粉彩畫嘅畫.乾粉彩係一碌碌將乾,處於粉狀嘅顏料用結合劑(binder)固定成一嚿形成嘅棒(蠟筆)-粉彩係固體狀嘅,所以喺油粉彩嗰陣唔係用支畫筆沾,而係將碌粉彩磨落去畫嘅表面上,等顏料因為磨擦力由支棒嗰度脫落,並且黐上去塊表面,形成有色彩嘅圖案[1].粉彩源於 15 世紀,而喺打後嗰幾個世紀,西人一路都有畫粉彩畫,都出咗唔少名作[2].
乾粉彩可以整出不亞於第啲顏料嘅鮮艷色彩,不過因為乾粉彩呈固體粉狀(相對於處於液體狀態嘅油彩同水彩),所以喺繪畫技巧同畫作保存方法上同油畫以及水彩畫相當唔同:乾粉彩表面比較脆弱容易剝落,所以通常要加塊玻璃喺畫嘅表面先至容易保存,亦有做法係噴一浸固定劑(fixative)喺幅畫嘅表面上;不過只要做咗呢啲保存工作,一幅乾粉彩畫可以保存到成幾個世紀都唔變[1];另一方面,因為乾粉彩呈粉狀,所以如果支蠟筆嘅結合劑唔夠勁,可能會搞到畫畫人一路畫,一路吸入蠟筆嘅顏料,而呢啲顏料好多時有輕微嘅毒性,長遠嚟講可以對畫畫人嘅呼吸系統健康造成危害,所以專門畫乾粉彩嘅畫畫人通常都要做健康上嘅防護措施[3].
作品[編輯]
《花雲》(Flower Clouds)
奧迪隆·雷東(Odilon Redon),1903 年


text:
網球場
網球場係用嚟打網球嘅場地,長方形,可以喺室內或戶外,中間有高一米嘅網分隔雙方陣地.單打同雙打比賽都用相同樣嘅場地,但係單打用嘅區域會窄一啲.
場地規格改
- 網球場長度無論單打定雙打都係長23.77米.濶度單打係8.23米,雙打係10.97米,雙打比單打濶2.74米.
- 無論單打定雙打,網嘅高度:中央係91.4厘米,兩邊係1.07米.
- 線嘅濶度,中央標誌同中央發球線係5厘米,其他線為可以係2.5至5厘米.
球場種類改
草地場改
草地球場係歷史最悠久,最具傳統意味嘅一種場地.草地場嘅特點係個波落地嗰陣同地面嘅摩擦細,波嘅反彈速度快,對球員嘅反應能力,靈敏度,奔跑嘅速度同技巧等要求非常高.因此,草地往往都係「攻勢網球」嘅天下,發球上網,隨球上網等各種上網強攻戰術幾乎被視為喺草地網球場上制勝嘅法寶,底線型選手就喺草地網球場上難有成就.但係,由於草地球場對草嘅特質,規格要求極高,加上氣候嘅限制同埋保養同維護費用昂貴,好難推廣到世界各地.
紅土場改
紅土場屬於軟性球場,常見嘅各種沙地,泥地等都可以叫做軟性場地.呢種場地特點係個波落地嗰陣同地面有較大嘅摩擦,球速較慢,球員喺跑動路程特別係喺急停急回嘅時候會有好大距離,所以球員必須具備比喺其他場地上有更出色嘅體能,奔跑同移動能力同埋更頑強嘅意志品質.喺呢種場地比賽對球員嘅底線相持功夫係一個極大嘅考驗,球員一般要付出幾倍嘅汗水同耐心喺底線同對手周旋,獲勝嘅往往唔係打法兇悍嘅發球上網型選手,而係喺底線艱苦奮鬥嘅一方.
硬地場改
現代大部分嘅比賽都係喺硬地網球場進行,亦係最普通,最常見嘅一種場地.硬地網球場一般由水泥同瀝青鋪墊而成,上面有一層紅,綠色塑膠面層,硬地場表面平整,硬度高,波嘅彈跳非常有規律,但係波嘅反彈速度好快.好多優秀嘅網球選手認為,硬地網球更具「爆發力」,而且網球比賽中硬地球場佔主導地位.但係硬地冇其他質地嘅場地彈性好,地表嘅反作用強而僵硬,所以容易對球員造成傷害,而且呢種損害已經令到好多優秀嘅網球選手付出咗好大代價.
地毯場改
地毯場嘅表面係一層可以移除嘅尼龍編織面或塑膠類物質,好似地毯一樣鋪設喺地下就可以成為一網球場,唔用嗰陣亦可以收起,通常用喺室內場館.地毯場波嘅彈跳速度最快,波嘅彈跳高度亦第二低,球員擊球準備嘅時間好少,好少時間去追嗰波.因此喺地毯球場,較易打出令到對手無法反擊嘅球.因此一般嚟講,侵略型底線型球員同發球上網型球員嘅打法喺呢種場地比較佔有優勢.


text:
自從70年代TVB開始承辦香港小姐以嚟,TVB就一直秉承住「美貌與智慧並重」并重嘅標準,好似張曼玉,鐘楚紅,李嘉欣,郭可盈,蔡少芬,袁詠儀等人都係港姐最副代表性嘅人物.
再返呢十年嘅香港小姐,相信冠軍歸屬爭議最大嘅應該係2017年香港小姐.當年嘅冠軍雷莊兒同時仲奪得咗「最上鏡小姐」,但網民對于呢位雙料港姐似乎唔係好滿意.
由於雷莊兒五官較為硬掙,皮膚黝黑,因此大部分網民都覺得佢同「美麗」呢個詞唔相關,所以佢當選港姐之後,雷莊兒更畀網民封為「史上最醜樣港姐」,「齙牙港姐」,等稱號.
面對網上種種爭議,不孬自信嘅雷莊兒開始選擇忽視,但隨著網民嘅爭議一浪高過一浪,雷莊兒最終選擇喺網上瘋狂回擊,甚至直言佢唔在乎有人唔中意佢,同時佢仲透露佢嘅夢想唔係喺TVB,而係去荷李活發展.
果然雷莊兒喺2018年正式卸任港姐之後,佢就冇同TVB簽約,選擇返加拿大追求自己嘅「夢想」,但事實上佢冇取得更大嘅發展,甚至不如當年喺香港嘅關注度,可以講雷莊兒而家已經喺娛樂圈「消聲匿跡」.
儘管雷莊兒而家已經遠赴加拿大,但網民對嘅佢關注依舊好高.佢較早時同牙醫男友感情穩定,雖然長期處於分開狀態,但男友每個禮拜都會抽出時間去見雷莊兒嘅一面.
然而呢排雷莊兒卻突然通過社交平台大騷恩愛,但網民卻發現佢身邊嘅男友已經唔係舊年嘅嗰位牙醫男友喇,而係火速撻着意葡混血多毛大隻仔.
據悉,雷莊兒嘅現任男友(Matthew)係一個意大利同葡萄牙嘅混血兒,對于呢位新任男友,雷莊兒都冇遮遮掩掩反而愛得高調,另外更得意嘅係佢哋係通過交友軟件相識相愛嘅.
最後唔理點話,MissHk仲係祝福雷莊兒同佢新任男友感情甜甜蜜蜜,都希望佢嘅演藝事業能夠發展得越嚟越好.
Like MisshkNews Facebook!不出门也能知天下事~


text:
筆者自7月初開始反覆測試 Suunto9,決定在 Fitz 這平台上分享一吓,因為依度多山友,公諸同好~
老實講,依隻錶功能上可以話係世界級嘅,神級越野跑手 Kilian 都係戴佢就知卡士上已經唔駛講嘢,屬於專業級款式,咁我地依啲業餘玩山嘅,究竟啱唔啱用呢
香港本地6月首先就有菁英跑手 Jacky leung 同埋 Sam Tam 戴緊,佢哋依啲菁英跑手先可以將手錶功能發揮到極致,佢哋已經提及過好多關於依隻錶嘅用法,就好似人肉說明書一樣,但好多初階或進階跑者都未必明哂,就好似小學五年級生入咗港大聽教授講嘢一樣,擘大個口得個窿,淨係知内容好勁,但一時三刻消化唔到…
既然大部份人都同我一樣屬於小學生程度,就等我依位同學仔分享吓我依一個月同依隻錶嘅經歷!
試錶大會
7月初,筆者就去咗傳媒試錶日,由 Jacky Leung 帶隊,港大出發經西高山,以山頂廣場為終點,當日陣容鼎盛,我地接過手錶,大會人員已經為我地隻錶叉足電,我就好辛苦揀咗好耐先揀到黑色 (其實得兩隻色),因為白色真係靚啲,但我又真係怕整污糟….
响隻錶度簡單入咗啲年齡身高體重例牌資料,裝埋個 apps 簡單對應就攪掂,港大起點 Jacky 教我哋企定定攞 GPS,嘩一㩒個掣就攞到咁滯,我心諗會唔會快得滯…反而有啲唔慣,平時攞 GPS 仲可以企定定左手一伸 chok 吓樣擺吓 pose…
行咗無耐,到一條幾斜吓嘅斜路,Jacky 停低咗,擰轉頭陰陰咀笑話教我地用手錶玩hill repeats, 係依隻錶眾多訓練模式之中其中一種,我地跟 Jacky 所講,set 咗跑距離是400米,然後隻錶就會自動響,跟住 set 咗90秒之後又會響,然後就開始重新計算跑400米的距離…我哋依班小學生,就係咁樣硬爆上斜400米,隻錶一響,就折返慢 jog 落返斜,夠90秒又爆返上斜,重複三次,沿途我見屍駭遍野,死嘅死傷嘅傷~ 依啲就係菁英跑手玩錶嘅方法…
重整旗鼓後,一行人就往西高山進發,我就不停留意吓隻錶嘅版面顯示,例如跑咗幾多K,自己心率變化,配速,攀升高度及現處海拔高度等等,我就周圍八卦吓人地隻錶,發現距離及攀升偏差極少,甚至乎可以話係接近無偏差…
終於去到終點山頂廣場,Jacky 教我地上載資料去個 apps 度,即刻睇返剛才嘅數據,包括路線,心率,攀升及配速等等,可謂應有盡有,非常仔細,啲數據細微到嚇親我咁滯.
最大優點係電量
依日之後,我就日日戴住隻錶,我一星期都至少跑四日,連瞓覺都戴住(除咗叉電果時),慢慢發覺其實每日叉電依個動作有啲多餘,可能以前經驗嚟講,心率錶一返到屋企叉電就係指定動作,叉少一晚第二日無電真係後果自負….依隻錶嘅電量耐用性,可以話係巿面上冧把温,我依家平均五日先叉一次,長課之後唔叉電都唔赦,我隻錶從未見過電量顯示少於40%….
準繩度超班
除咗電量係我最驚嘆之外,佢嘅 GPS 量度距離準繩度亦係首屈一指,我做過多番測試,運動場衝圈死霸住條内線一步不蝕,每一個圈到終點線果步就係400米,真係寫個服字.
電量夠,GPS 量度距離精準之外,對於我地依啲普通山賽友嚟講,氣壓計量度攀升都係非常緊要,一隻無氣壓計或者氣壓計造得唔好嘅錶,往往在量度距離上會出現重大偏差,十零K可有1,2K誤差,長途山賽重則有4,5K誤差 (不過電量好多已捱不完100K),以前成日同朋友操練時爭論,「無可能,今日條路線明明20K攀升980米!」「你唔準囉,我隻錶18K半攀升1100米」…..
總評
經過筆者個多月來測試,老實講,功能之多筆者亦未能用盡,就好似林寶堅尼一樣,你唔會否定依部車嘅能力,你會諗自己手車究竟揸唔揸得掂,同等道理,依隻錶已經唔係在意响能力方面,擺明就係堅嘢,而只係大家價錢方面嘅取捨 (心果句),我這類普通跑手 (又叫做有啲要求嘅),簡單普通功能算係用得掂,相信大家唔會差得過筆者好多,正價6千多啲,折咗都好似4到尾咁滯,但筆者覺得仍然係值嘅,如果嫌貴,大可以用返現時果隻成日呷無電,心率突然跳到過200,GPS 路線飛到落海嘅錶….如果係真正想玩山,而且玩得有紋有路,而又報咗100K嘅,你值得擁有.
Fitz 連結: https://fitz.hk/?p=101077
更多:
Fitz Facebook專頁
[試玩報告] ONE PIECE Summer Park
[越野跑鞋] 實測 Brooks Caldera2
[搶閘先試Brooks] 最新緩震技術鞋款 Levitate
[跑鞋實試] Hoka OneOne Tracer2
[越野跑訓練鞋] 實測 Salomon Sense Pro Max
[越野跑鞋] 評測 Hoka Speedgoat 2
官塘朝偉@Fitz
Fitz Running 跑步
分享連結:


text:
(圖文不符)
呢幾排個feed全部都係blm,然後入面有人正正就係以前喺大學嘅時候,成日操控住上堂發言時間但講野又唔係回應緊其他同學嘅發言,落堂又會對其他人好蝦蝦霸霸嘅白人同學,嗰啲同學入面,有人係會有得渣車返學然後話自己係藍領出身架LOL 屌諗起都令我嘔心.
每年sem2尾都係我地大學開放日,每一班都會搞啲展覽咁啦,通常其他教授都係就咁叫啲學生搞個普通white cube exhibition,個個賣下自己啲作品咁-當然呢個安排就會帶出咗邊個可以有咩位置嘅問題,咁又係一輪輪宮廷劇嘅上演-咁我嗰班教授唔鐘意咁快啲學生就要咁商業啦,所以每年都係叫大家諗個議題出嚟然後擺個展-有年我就同班同學起咗個噴水池,真係唔好問我點解要咁做,我都唔撚明.
一年復一年,有年我就話,其實不如都係show返自己作品啦,屌每年都好似唔知做乜鳩咁,因為每一年我地學校開放日都會有好多藝術界嘅入嚟睇,件事就好似一間領養所咁,你係被就業市場遺棄嘅動物,如果咁啱有gallerist 睇中你,你可以可能未畢業就被領養入行,有運行嘅已經未畢業就可以癡住啲galllery去咗Art Basel賣野,係呀,好商業呀,但係一橫一直,企得返喺度嘅先有資格講野,有得生存先可以講落去呀係咪先.
咁教授就話,希望都仲係有一個theme/空間去連結返大家嘅作品,咁好呀,諗好咗,只係差在執行,但係又無撚人去執行,結果咁啱又撞正我地當時校長話要喺無budget嘅情況下再叫多啲人入嚟讀pgde,咁大家就話要杯葛校長就想閂門唔搞展,又或者係就咁有間吉房叫人入嚟坐.
結果就個個都好buy呢個idea,咁但係其他想真係show下作品嘅同學又點算呢?咁於是我就同班白人同學嘈到仆街(我一個battle十幾個),話其實你知唔知作為一個外國學生已經好輸蝕,你地而家仲因為你地懶唔想搞展,借住個政治風嚟話唔搞,係,我明你地諗咩,但你地真係搞到班真係平時一啲機會去show作品都無嘅同學(而呢啲同學係拉丁/亞裔同學嚟).
然後有個就快畢業嘅白人同學就話「咁係咁架啦,個個都難架啦」嗰一刻我就爆撚咗,我就話乜撚野係咁架啦,你地就梗係可以風撚涼啦,你地喺度大有哂connection然後你連有啲同學唯一接觸外界嘅路都cut埋(下刪係撚咁屌).
於是翌年sem1,我上咗學生會,sem2我特登休學專心搞學生會,順手避要搞開放日,結果我教授決定都係比每個人展出作品,仲要係展攝影作品-LOL 雖然無人賣得出野,但係睇下,真係乖孩子係無撚糖食架.
所以,講真嗰句,我對於白人點樣話覺得自己好仆街係抱住一個超級審慎嘅態度-我唔會話完全係仆街,但係當你威脅到佢嘅存在,佢就一定會就嚟咬鳩你-所以嗰次我喺班度比人咬到癡線.
睇下成個創作行業個represenation,全部都係白人,(德國有三分一人口都係有移民背景架),然後可能有時會搵下啲黑人creatives合作下,但係可以咁簡單嘅事都可以屢次搞出事,例如話呢邊Vogue調轉咗兩個黑人model個名,或者係拍戲公然喺casting話覺得呢個喺度大呪唔represent到德國呀,好多啦,可能請你做野都得嘅,但真係比你入局去參與management board?無話唔得,但係佢一定唔會讓你-唔好講話POC啦,作為一個白人女人要入德國公司嘅management board 都已經難過上月球,POC就更加唔洗諗,如果想上到佢地嘅位置,唔好諗住佢會讓你,作為POC一定係要打佢地落嚟,和平示威要求多啲representation係無用架,美國都係要暴動先可以換嚟啲白人差佬比人拉,唔可以再壓頸制服 so yea there you have it


text:
不經不覺前前後後都介紹咗三間唔同嘅曼谷酒店,而我今次去曼谷玩又住多咗另一間酒店啦~雖然暹羅凱賓斯基酒店 (Siam Kempinski) 都開咗一段時間,唔算特別新,不過一直都留意到佢有唔少好評,而且上次食自助餐嘅體驗都幾好,所以今次就決定試一試佢!
Siam Kempinski 嘅位置喺正暹羅百麗宮 (Siam Paragon) 後面,兩者透過天橋接駁埋一齊.搭BTS到暹羅站 (Siam) 之後,穿過商場就到酒店,非常方便~而且本身 Siam Paragon 都幾多舖頭,淨係喺返酒店附近食同買都唔會悶!因為有個商場隔開咗酒店同大街,加上酒店屬於低密度設計,所以環境算清靜幽雅,唔係見到高樓大廈都唔覺得自己身在大城市之內~
今次透過官網訂房揀咗一款叫做 Winter Escapes 嘅優惠,除咗包自助早餐同房內迷你吧之外,仲另外包咗一餐喺 Niche 食嘅三道菜午餐或者晚餐~唔知點解經 Hotelscombined 入官網訂房,比起直接入官網訂房略平少少,所以大家訂房之前真係要認真格吓價先吖!
Siam Kempinski 一共提供9種房型以及11種套房,今次住宿嘅 Premier King Room 屬於第三級嘅客房,平均有45平方米 (484呎) 大,部份客房,好似今次呢一間仲設有露台添.雖然景觀只係園景,不過望返池畔同綠樹都幾寫意,同其他曼谷酒店都好唔同.有啲房就會望返街景,有種房型甚至係直通泳池㗎!
縱使酒店已經開業8年有多,佢哋都保養得好好,唔多察覺到佢嘅實際年齡~房間嘅間隔就無咁摩登,因為廁所仲未採用乾濕分離設計,仍然係比較傳統一間過嘅廁所.設備方面無咁多花巧嘢,不過飲食方面就好闊綽!免費嘅迷你吧有四款飲品,就連泰國啤酒都有,小食方面亦都有成三款,菠蘿乾,芒果乾同椰子蛋卷~仲未完㗎,每日執房都仲會補返果盤裡面嘅生果,周不時仲日日唔同~
剛才提到今次嘅優惠送咗一個三道菜嘅晚餐,呢個指明咗喺西餐廳 Niche 裡面享用.即使係送嘅,都有幾多款式揀,質素亦都相當不錯,無將貨就價~至於早餐,除咗可以去 Niche 之外,另外可以去返專做自助餐嘅 Brasserie Europa !兩個食嘅嘢就差唔多,但用餐環境就唔一樣,各有所好.餐廳嘅員工都好熱情,唔單止會推介唔同嘅食物同飲品,仲會同你傾下偈~順帶一提,Brasserie Europa 喺 eatigo 上有優惠,午市同晚市自助餐都有優惠,間中仲會有半價,以呢個質素嘅餐廳真係相當抵食!
設施方面都好完善,泳池同 Gym 房呢啲基本設施唔多講,我覺得佢哋特別在設有小朋友專屬嘅遊樂空間,幾適合帶住小朋友旅行嘅家庭㗎.唔單止係咁,酒店喺好多位置都設有自助嘅飲品角落,有啲係香茅茶,有啲係班蘭茶,包你唔會口渴~我諗會稱呢度為一個渡假村,多過一間酒店!
Siam Kempinski 交通方便之餘又有渡假嘅感覺,的確係一個放假叉叉電嘅好選擇.喺曼谷云云嘅酒店當中,佢固然唔係超值爆平嘅選擇,不過我相信佢一定係其中一間最優質嘅酒店.
大家如果你有任何關於旅遊嘅問題,亦都歡迎您留言或者Inbox問㗎~
曼谷暹羅凱賓斯基酒店官網:www.kempinski.com
電話:+66 (0) 2162 9000
參考價錢:Premier King 客房連自助早餐及全包迷你吧 每晚9100泰銖 (連稅及服務費,折合約港幣2258元)
地址:Rama 1 Road 991/9, Pathum Wan, Bangkok 10330
交通:乘搭BTS 素坤逸線 (Sukhumvit Line) 前往 Siam 站 (CEN),出站後可通過暹羅百麗宮 (Siam Paragon) M層直達酒店2樓.


text:
講單好心涼嘅嘢畀你聽,就算有道德L走嚟批判我都係咁話.
幾年前我老公同佢個妹打算夾份搞檔生意,當時我已經反對,因為開公司本身唔容易,partner更加要信得過,你可能會問:「自己個妹都信唔過?」正正因為係佢個妹,咁多年嚟睇得好清楚先知道信唔過.
回帶去未搞生意之前嘅日子,佢個妹本身就係一個無尾飛陀,女仔之家但好爛賭,成日要返屋企問佢阿哥,即係我老公,仲有奶奶借錢還賭債.佢個妹出去借財仔,會填晒我哋做咨詢人,所以連我都耐唔時會收到奇怪電話,有次佢個妹仲忽然打嚟問我公司地址(當時我打緊另一份工),又問我公司電話,話要寄嘢畀我喎,咪玩啦!我同佢阿哥一齊咁耐,呢個阿妹連凍檸茶都未請過我飲,早兩日先問我老公借幾萬蚊,你好明顯攞我資料填form啦,當時直接篤爆佢,佢仲要鬧返我轉頭,話唔畀就算.
由我同老公拍拖到結婚,親眼睇住佢個妹唔係借錢就係失蹤一排,隔一段時間又出現返,後來無啦啦帶個麻甩佬返奶奶到一齊住,話嗰個係佢老公喎,一睇已經知係MK,兩公婆都冇返工,成日喺屋企Hea,反而奶奶仲要返酒樓做傳菜,好在我同老公一早搬咗出去住,唔係仲眼冤.
有一日,老公話要同阿妹夾份搞間公司(少少涉及運輸,原諒我唔深入講公司詳情),除咗反對,我仲覺得好好笑:「先唔計你阿妹份人咁不負責任,請問你知唔知『夾份』嘅定義係咩,你阿妹上個月先問我借二千蚊,二千蚊都冇,你同我講佢夾份開公司?人唔笑狗都吠啦!」
其實我老公係出於愛錫個妹,佢唔想阿妹一世都係咁,覺得佢哋兩兄妹其實先後涉獵過運輸行業,不如小本經營一檔啦,同時希望阿妹生生性性,畢竟年紀唔細.
我認為阿哥愛錫阿妹,親人之間切肉不離皮,呢啲都係可以理解,所以平時借畀阿妹嘅錢我都冇咩點同老公計,但你要同呢個阿妹搞公司就太over喇,一來投資唔會少,二來可以係無底深潭,何苦呢?
我哋兩公婆為呢年事嘈咗無限次,嘈到就快離婚咁滯,但我都係勸唔掂老公,卒之公司開咗,開頭佢阿妹都有振作過一排,但一如所料後勁不繼,我老公開始好吃力,好似單天保至尊咁,我唔忍心睇住老公啲錢冇晒,毅然提出幫我老公手,結果我辭咗份本身兩萬幾蚊嘅工,再象徵式每月收老公一萬蚊作為人工(冇另外再收家用,因為我知佢辛苦).
老公都好感激我辭工過嚟幫忙,嗰陣時我真係朝9晚10咁做,因為公司細,又冇閒錢請咁多人,所有文件嘢,瑣碎事務,出單,追數等等都係由我負責,工作上好多時仲要出街,夏天最熱嗰陣絕對唔好受,我以前朝9晚6坐office咋,而家人工得一萬,工時仲長過實Q,但呢壇生意始終係自己老公,佢做得掂,我都係得益者,我都會好開心.
然後我發覺老公有樣嘢唔畀我掂,就係會計帳目方面,佢話有限公司要搵正統會計師簽名報稅先有用,畀我係搞唔到,當時已經覺得有啲怪,我又冇話要幫佢報稅,但你要我追數,我起碼都要check下公司戶口有冇錢收到吖,個客話bank transfer找咗,我咩都對唔到,呢度又冇會計部,咁點做呀?
總之老公愈係扭擰,我就覺得愈奇怪,兩公婆瞓埋一張床咁多年,當我傻咩!後來有筆數真係唔畀我check唔得,因為有個客苦追三個月終於入錢,而個客係有「扮入錢」前科,點都好,我藉住嗰次順勢睇下公司條數同埋in and out帳目,果然畀我發現!!!阿妹個老公,即係我妹夫,每月出緊HK$18000 人工!
我唔理你十八蚊定萬八蚊,重點係我入嚟做咗半月左右,從未見過呢個妹夫出現,唔好話值唔值先,你連工都冇返,又唔係幫我哋揸車同送貨,請問月薪HK$18000係咩事?
即刻怒爆我老公,佢本身驚我發火仲想講大話,後來都知冇得呃,總之就係最初阿妹話妹夫會入嚟幫手,要求畀妹夫月薪HK$18000,但公司開業至今都冇出現過……
係咪好奇怪我冇講粗口?現實中我有講呀,係投稿畀你就費事打出嚟粗俗.
妹夫no show月薪HK$18000,我朝9晚10月薪HK$10000,仲係辭埋本身兩萬幾嘅office工,走嚟同你日日OT,我同老公講,一定要cut咗妹夫個支出,做生意唔係咁樣,何況公司絕對唔係賺大錢,佢見我咁強硬,終於屈服走去同個妹講,令我啞口無言嘅一幕出現喇,佢個妹竟然調轉發爛渣,話妹夫之後冇得出糧,我都唔可以出糧.
我做到隻積咁,有時星期六日都同老公傾公司嘢,你話我冇資格出呢HK$10000?就因為我踢爆妹夫唔返工都月薪出HK$18000?老公叫我唔好計較,妹夫嗰度照出,同時加返我人工去18000,當時我嘅回覆係:食!屎!啦!
條氣啃唔落,我頭也不回,唔再理公司嘢,老公勸我唔掂,出動到奶奶勸我返公司幫手,但佢令我無名火燒到仲熾熱,因為奶奶講咗一句:「算啦,隻眼開隻眼閉啦,始終係一家人.」我唔會鬧老人家,但係奶奶呢句令我更加失望.
後來我直情搵返份新工,月薪係我以前舊公司水平,有兩皮幾,日日準時收工,我唔係約friend出街就返屋企打機煲劇,人都後生咗,期間我老公同奶奶多次叫我返去公司幫手,又話再係咁落去會愈嚟愈亂,隨時執笠喎~~~我唔係黑心,但我真係想你執笠,因為你當時執咗間公司,其實唔係蝕好多,分分鐘仲有少少剩,再同個妹搞落去,再係唔返工都出糧畀妹夫,你之後死得仲轟烈.
上年受疫情夾擊,佢阿妹又唔知邊度惹落另一筆債,期間有兩個月唔見人,又用公司資料出去借錢,加上我老公一個人獨力難支,佢連車都賣埋,生活質素比之前仲差,終於決定公司唔再做落去,你問我可唔可惜?梗係唔可惜啦,我直頭心涼,因為呢個先係最好嘅結局,好過再搞落去萬劫不復,你就當我係一個黑心嘅女人,黑心嘅老婆啦!
投稿讀者:偷文死全家(唔知改咩名,又知你成日畀人偷文,唔介意我用呢個筆名嘛)
-
🙍🏻♂ 今次係阿哥想幫阿妹,再益埋妹夫,但委屈自己老婆嘅故事,你哋仲記唔記得之前有篇投稿,係做便利店嘅妹妹,要將辛辛苦苦賺返嚟嘅錢畀阿哥還債?
https://hkofficedaily.com/?p=11673


text:
曾江情侶裝放閃
八十三歲嘅曾江(Ken哥)同七十五歲嘅焦姣,結婚二十四年,兩個人老夫老妻,平時出街都經常「快慢咇」,一個行先,一個行後.皆因Ken哥隻腳唔多好,有啲啲行動不便,而老婆焦姣好多時蹺埋手,佢有佢自己一支箭咁行頭.
不過,東姑日前就喺九龍城再遇佢兩公婆,今次竟然出奇咁合拍喎.焦姣終於肯放慢步伐,就番撐住拐杖嘅Ken哥,同佢並肩而行;而最神奇係兩個都幾廿歲人,呢日仲襯埋情侶裝出街.當日,佢哋着埋差唔多同款圖案嘅上衣,離到遠遠都畀人知道佢哋係一對.雖然夫妻相依白頭到老,恩愛唔使表現畀人睇,但間唔中「低調得嚟高調」,「放閃」一吓,都不失為情趣嘅一種!
講開又講,有傳因為拍無綫節目《4個小生去旅行》,Ken哥同謝賢(四哥)積怨.當年,喺節目記招上,四哥仲當眾出手掌摑Ken哥.日前,四哥突然自爆同Ken哥其實好friend,嗰日只不過係夾埋做戲,為節目宣傳喎.而且,四哥仲講笑話自己蠢,畀人擺上枱做摑人嗰個,摑嗰時好威好過癮,到後尾先知道慘,因為個個指住佢嚟鬧,自歎好陰功咁話!
之但係,四哥講嘢冇句真,呢個講法令好多人仲係半信半疑,唔知Ken哥幾時出嚟講兩句,等大家可以破解呢個謎團呢?
Ken哥同太太焦姣,都係着咗一件差唔多圖案顏色嘅上衣,襯埋似情侶裝.
平時老婆行路快似箭,唔會等埋Ken哥,但呢日焦姣就放慢咗腳步,同撐住拐杖嘅老公並肩而行.
現年八十三歲嘅曾江同七十五歲嘅焦姣,唔經唔覺原來已經結咗婚二十四年,認真係老夫老妻.
一五年,四哥,Ken哥,修哥同Joe Junior,一齊去俄羅斯拍攝無綫節目《4個小生去旅行》,節目入面四哥同Ken哥仲係好老友鬼鬼.
當日記者會,四哥出手掌摑Ken哥充滿火藥味,胡楓(修哥)仲做和事佬幫Ken哥擋咗一巴,搞到眼鏡都飛甩.
日前,四哥突爆內幕,否認同Ken哥不和,仲話當日嘅摑人事件係做戲喎.


text:
作者
梁潮偉 68 posts 3 comments
Joytel 呢間公司2018年就聽到. 我估計係台灣公司黎, 因為行speedtest 個陣, 個carrier 係顯視用台灣電訊公司. 早期呢張卡係行Docomo 既. 因為2018年9月香港Docomo 既卡好多都出現問題, 所以呢張卡係2019年轉左行Softbank. 轉左做Softbank 網路既Joytel 卡, 確實係無限卡. 有report 話俾我地聽, 6日用左80GB+ 都無問題. 速度係正常中規中矩, ping time…
Banana Sim 日本無限卡
Banana Wifi 本來係一間租wifi 蛋既公司, 佢地d wifi 蛋既速道測試可以係呢度見到. 佢近期係出左個產品叫Banana sim 卡. 好多唔同國家既旅行sim 卡都有. 我地試左日本既Banana Sim卡. 張卡係用Softbank 網路, 聲稱無限無FUP. 價錢係160蚊8日卡. 價錢其實唔平, 不過速度真係認真麻麻. 雖然聲稱係無限, 不過有見到係某d 地區, 係長期瑣速係1Mb/s 以下既情況. 買既要小心.…
Truemove H Travel Sim Asia 6GB 10日卡
同sim2fly 一樣, 都係泰國卡. 雖然係泰國卡, 不過日本係用到既. 以前舊版係叫Truemove , 所以通常呢張係會叫新版Truemove H. 賣緊$90 一張, 4G 速度有 6GB, 用完之後無限極慢速3G data, 你當慢到用唔到就無錯架啦. Truemove H就用Docomo network. 所以係需要check 下你部電話有無support band 19, 電話唔support 的話係會斷線架. 速度基本上正常, 不過ping…
Wifi Rental 日系wifi 蛋
呢間係日系Wifi 蛋公司. 日本機場攞機, 日本機場還. 網站係 https://www.wifi-rental.com. 不過只有日文網站. 佢有好幾款wifi 蛋租, 不過最吸引既係, 佢地有隻一日400 yen 真無限data 既plan 行Softbank. 速度唔叫勁快, 不過低ping. 打手機game 既首選. 睇speedtest 基本上呢隻softbank 係北海道係無問題. 點講都叫日系. 回報#13 …
MyPaceMarket Softbank 8日無限
呢張卡係MyPaceMarket 獨家貨. 同佢另一張姊妹作係好相似. 不過呢張係用Softbank, 而唔係用Docomo 既. 呢張理論上係無限, 但係好多sim 卡都會俾營運商check 你有無用得太過份. 呢點係出卡既公司 Mypacemarket 都唔會控制到. 不過我估每日用5GB 左右都無問題. 可以有人測試下佢每日上限. 張卡我用左6日半, 發現有2個問題. 第1個係download 速度ok但係upload speed 好慢. …
柴犬x激兔 5/8 天日本無限卡
柴犬卡早一年出過一張卡, 不過好似唔多人用. 咁佢地出左張新既叫柴犬x激兔. 有5天同8天既選擇. 張卡雖然係寫無限. 不過仍然係有limit 既. 我都會係話係極極大容量架啦, 每日可以用5GB. 即係8日卡就有40GB 架啦. 一般人就算夜晚睇youtube 片都未必睇到5GB. 張卡係行Softbank 個network. 所以唔怕有band 19既問題. 速度黎講係算幾唔錯下, average 都有15mbps. …
Ultrasim 日本上網卡
Ultrasim 同其他日本sim 卡最大分別, 係張卡只要買1次, 張卡係可以循還再用. 唔洗掉左佢. 只要你一年內有再俾錢用過張卡就可以keep 住張sim 卡. 佢support 好多唔同國家. 你去佢網頁係有講每個國家每一日係幾錢. 以下講既所有價錢係基於2019年5月. 日本係$9蚊一日包500Mb 行Softbank. 唔夠的話, 佢可以俾你買一日1G/2G/3G data 都得. 3Gb 一日都係$30 蚊一日. 不過你要記住,…
Tocoo/Wi-ho/TelecomSquare 日系Wifi 蛋
呢隻wifi 蛋有幾個分銷. 第1個就係TelecomSquare , 應該係主公司. 第2間係佢旗下Wi-ho. 同TelecomSquare 比較就收費係肯定Wi-ho 會平d. 我其實唔知佢定位係點, 不過我估TelecomSquare 係做商用客. 第3間係Tocoo. 而Tocoo 係一間日本既當地租車網. 如果你係日本租車而又用到呢間Tocoo 的話, 有d plan 係免費送你租車咁多日既wifi 蛋. 而且隻蛋係無限4G data 既. …
CSL HK Mobile 全球路路通8日 5GB卡
張卡係行Softbank. 品牌寫HK Mobile, 其實係CSL 出既. 即係有個大台照住. 佢support 好多個唔同既國家, 日本(Softbank),南韓(SK),泰國(AIS),新加坡(SingTel),馬來西亞,中國(中國聯通),台灣(台灣大哥大),澳門(CTM) 及 香港(CSL). 張卡本身包外國用既8日5GB, 同香港1GB 既data. 即插即用, 開漫遊應該就自動set 好晒. 因為試既speedtest 唔多,…
KKDay – Wifi 蛋
台灣公司, 不過香港都有營運點. 運作方式有d 似 Klook. 都係似代理其他公司既wifi 蛋. KKDay 所見既wifi 蛋都係行Softbank network. 一次差電大概用到10個鐘頭. 算係好唔錯. 正如上明講, kkday 其實係代理其他牌子既wifi 蛋. 係2018年9月有2款. 呢隻$13 , 係咁既部機. 部機唔係日系. 而且好大舊, 不過就差一次電用得幾耐下. 跟據用家comment 講, 速度麻麻地.…


text:
看看在北京 Walmart 找到的一本教日文的書,比起香港人用通勝學英文簡直有過之而無不及!
Monthly Archives: February 2007
再講一次,唔係 Debian Linux,係 Debian GNU/Linux
前幾日去開王府井書店,見到有本書叫《Debian Linux系统配置与管理》.云云 Linux 書海裏有本專門寫 Debian 的實屬少見,所以特別易搵.二話不說,梗係第一時間拎嚟睇吓,睇書我好留意作者,一睇,原來作者係信息产业部软件与集成电路促进中心 (CSIP),喺北京搞過 Linux 的人都知道 CSIP 係信息產業部下面嘅一大 linux player,個 linux lab 人就唔係好多,但喺 server 就多到用唔晒.講眞,睇見作者係 CSIP 我就即刻打咗個突,心唸既然佢哋都寫到 Debian admin 嘅書,咁我都可以寫 kernel hacking.內容就唔多講喇,想學 Debian 的話都會有用嘅,不過唔該搞清楚個 distribution 個名先好寫書,係 Debian GNU/Linux,唔係 Debian Linux 呀,大佬.


text:
So9ry,我係標題黨,唔呃你啦,長話短說.我呢啲好為人師,只會教人釣魚,恕不代釣.
只需兩樣嘢:
1. AMAZON JP 網站,留意圖右上角,而家唔止英文連簡體中文都有,但唔識睇都唔玩日文GAME啦.
2. 轉運網站一個,我用BUYANDSHIP,so far so good.
兩隻GAME,日本國內如免運費,日本至香港都係廿零蚊磅,順豐站攞定送貨上門自己揀,有曬教學剩.
我明,好想樓下有間舖頭,入去doo八逹通就走得,但請接受現實,代購起碼加你百幾蚊一隻game,咁簡單嘢應該自己做.
由於越嚟越肥,頂自己唔順,咪google吓personal trainer諗住做返運動.
上上星期走咗上BodyExpress試玩,wow,覺得好掂呀.
首先,咩係EMS training?自己睇
quote佢:
「原理
最初 EMS (脈衝電流刺激訓練)被 NASA 運用在太空人進行太空探索時的肌肉訓練,在無重力環境下,肌力相對流失更快,必須透過高科技強化肌肉.
模擬人體大腦生物電信號,將信號級中低頻率脈衝電流通過汗腺導入技術傳輸到運動神經.
調節肌肉收縮強度 ,時間和規律等,指揮同組肌肉群協同工作.
發展肌肉力量.
幫助改善肌肉軟組織傷病.
減脂塑型.」
咩掂?先嚟做過分析…唉唉唉:我屋企個Tanita脂肪磅長期冇偷懶,一直話我知我脂肪比率已達恐龍級數,今次更加事實擺在眼前:
慶幸仲合格,但年紀大機器壞,瑜伽又就唔到時間,近來先每日做幾分鐘plank.肌肉流失啦,脂肪積聚啦,我連BEFORE AFTER果張BEFORE相都唔想影上嚟,必須減fat操肌肉,練到馬甲線再post.
另,muscle-fat analysis 我而家係C,希望練到D,即增加肌肉減少脂肪.
咁能夠斷症啫,係咪可以下藥呢?
同網上睇嘅一樣,要除曬衫包括內衣褲換咗佢套黑色Trek Suit,再著件濆濕水通電外套,企上部機學Basic Squat,我真係做過瑜伽連無影凳都坐唔好.
部機可獨立調校每個位置電流:
小鮮肉靚仔教練(佢嘅身體分析攞成90分,體脂肪得11%)就按照最基本呢啲動作,不斷教同鼓勵我做(其實係虐待…佢好啱做).電流嚟4秒停4秒,感覺似睇龍珠果啲重力訓練,幾分鐘開始索氣,流汗,然後肌肉一如佢所講痛咗3日.由於網上睇研究話train muscle快見效又近office,啱我呢啲要返屋企同仔做功課,又join咗.(基本上我好易Sell,而佢哋直頭唔Sell,Nice.)
今次再裝埋呢個MY NET DIARY控制卡路里吸收.上星期五去第二次,之後book定routine一星期兩次.教練講過,就算唔講都知,齋train muscle唔控制diet唔會瘦,今朝磅重,輕咗係預料之內,竟然連脂肪比率都下降埋(都唔知幾耐冇見過…),實在太滾動喇 TT,(wordpress點解冇EMOJI)希望今次唔好三分鐘熱度啦.(衰格地畀咗錢係好啲!)
官網:Capcom
乙定腐呢,有得偷窺裝人著花花底底,小遊戲篤到佢E E AH AH點都腐腐哋.
我懶整攻略喇,不過人哋又快又齊,可以睇WIKI.
俾360 yen呢個咁掋嘅價呃咗入去之後,就發現原來好多嘢陰啲陰啲加你錢,面談延長都要120yen,不過相信唔課金都可以「完成」成個episode 1嘅,係爭在果啲乜度物度可能唔會夠,亦都少戀愛情節兼冇good ending啩.
玩咗粒零鐘:故事講有個靚仔失憶被困喺山上收容設施(即監倉?),然後一個素人即你被帶上去做美其名相談員其實係竊睇竊聽褻玩.個setting幾特別,看守員一望有啲似吳彥祖,可惜一笑就破壞曬.cafe個master都幾型,公園果
條就唔好提喇.90後嘅梅原裕一郎把聲都幾好聽,我估點都會玩完episode 1啩.
P.S.原來每個episode都係得3次延長時間,咁720yen一個episode,玩曬6個就4320yen,咁日本應該都好多人會俾曬錢.
PPS Betones係咪植入廣告?


text:
轉做全職Freelancer前須具備咩條件?最保險嘅做法係點?
目錄
其實每個人去搵Freelance接job嘅,未必個個完全係為咗額外收入,可能係有唔同嘅理由,即刻睇一睇一班全職或半職嘅Freelancer最初點解會開始Freelance生涯,而成為全職Freelancer大約需要咩條件?
睇睇Freelancer點講:
小結:
1,Freelance可以係創業嘅第一步,除左係財務上面做準備,亦都係對自己心理同思維嘅測試.
2,Freelance可以係用嚟探索傳統全職工作以外嘅可能性,全職Freelance未必係終點,但係可以作為新嘗試嘅安全網或者成本.
3,要先清楚了解自己最基本洗費係幾多,再去審視自己如果冇正職收入到底足唔足夠去應付,未嘅時候不妨先半職做Freelance,慢慢建立起自己嘅事業,人脈同客戶群先全職去做.
總結:
承接住上星期第一份Freelance job點嚟,叫大家準備好心態.而今次講到喺實際層面,更加要衡量自己所建立嘅工作網絡夠唔夠穩固,例如係咪定期有job,每個月大概有幾多收入,有幾多支出,開始規劃自己嘅財政狀況.
要知道成為全職Freelancer就等於自僱人士,喺市道唔好嗰陣,可能一連幾個月都冇收入,呢種情況你自己係咪承受得住呢?全職Freelance唔代表你嘅收入來源100%係來自Freelance,如果未建立到多重收入來源,可能要退而求其次,利用自己嘅工餘時間,做住半職Freelancer先.
至於話成為Freelancer時機,其實都好難有一個客觀標準嘅答案,因為正如頭先所講,每個人對於最少需要幾多收入先為之足夠有唔同定義,而且支出可以自行調整,再加上job嘅來源都唔係絕對穩陣,影響嘅因素好多,例如大家嘅人脈,技術,所提供嘅服務同所屬範疇,報價嘅技巧同留唔留得住客人令佢哋成為回頭客等等..自己控制唔到嘅嘢可能好多,所以只可以盡量做好自己,只要平時待人接物好啲,喺工作上面克盡己任,做得妥妥當當,朋友同事自然會放心啲,有外判工作都會第一時間諗起你啦,呢樣亦都係要做Freelancer其中一樣好重要嘅嘢,就係口碑(word of mouth).一齊努力啦!
如果你都係Creator/Freelancer或者對創作有興趣,都歡迎入Group一齊交流下!
有興趣可以睇埋這個系列嘅其他文章:
最後更新日期: 2020-12-16


text:
「香港」
係香港要接觸賽車係一件比較困難嘅事,雖然話地方細但係澳門同新加坡都有唔同嘅賽事.莫講話香港無任何國際嘅比賽,甚至乎一個小型賽車嘅場地都無.依家啲車手大部份都要係其他地方訓練同比賽.所以話要接觸到賽車嚟樣嘢都幾難.但係最好笑嘅地方就係香港其實有好多超級跑車,而香港嘅交通真係無可能發揮到嚟啲車嘅性能,更何況話渣快啲.
「賽車」
上個星期日同一班朋友去咗玩小型賽車,而對上果次真係唔記得係幾耐之前.雖然只係小型賽車,但係所需要嘅體力都唔少.咁啱嗰日啲天氣真係非常特別,由一開始濕地,到半乾濕,直至全乾嘅賽道都一次過還晒,真係可遇不可求.不過始終覺得自己喺度玩緊瑪利歐賽車,因為濕地就要漂著咁過彎,一個唔留神就打圈.小型賽車本身真係要好睇技術,一出錯基本上就無得返轉頭.
「期待」
其實香港係有條件去舉辦國際賽車嘅賽事,而直至到最近先至講緊係香港舉行電子一級方程式.講真,舉辦賽車活動其實對香港嘅經濟係有幫助,而旅遊業當然一定會受惠,事關世界國地嘅賽車迷都會嚟睇賽事.不過講到尾,香港依家無專門培訓賽車手嘅課程,就算有最近都要去到珠海或者肇慶嗰邊先至有賽車場.其實香港係唔係都可以起返個小型賽車場呢?
Also published on Medium.


text:
呢個又係家姐推薦必去項目,所以我哋特地安排咗non-weekend既一個full day去玩,每日入場人數有限,所以我哋決定一早博物館未開門就去視察一下情況,早餐?遲一步再算吧~為咗早啲去到,我哋索性搭的士去到算數~
去到奧森兒童博物館時,博物館已經開門,我哋先買好門票,放好背囊等行裝入locker先去食早餐~發現原來有得即日報名參加課程,我幫詩詩報咗bb既絲巾playgroup(事隔太耐,正名唔記得咗lu),曉既年紀就處於大嗰一班既最細嗰個,佢又唔識普通話,又要死黏住我哋,所以就冇幫佢報名了~詩詩未夠鐘上堂,我哋正好出去食早餐~
附近有cafe,有麵包店,但嚟到尾二嗰日,我哋決定食番台式早餐店~
其實都係食蛋餅,油條,瓷飯之類,今次叫咗一個豆漿,一個米漿,試下唔同口味~
食飽飽入場我哋就分頭行事啦~我同詩詩去上堂,爸爸就同曉去隨意玩~上堂其實都幾似一堂真正既playgroup,唱下歌,跳下舞做下運動,之後運用絲巾做唔同活動,好似摺嘢啦,拋接啦,另外幼兒區有個機器,有幾條透明粗管道,可以吸絲巾入去,然後小朋友可以用眼睛跟住絲巾去向,再係出口嗰度接番條絲巾~
詩詩係咁多個小朋友之中最細既一個,唔太理解做緊啲乜,經常離開座位,要媽媽捉番住,雖然一舊飯,但佢整個過程都開心既~兒童博物館入場雖然都幾貴,但如果呢類堂成日都會變主題,專登買飛入場當上一堂playgroup其實都抵~
上完堂我哋就去搵番家姐同爸爸啦,似乎呢段時間佢哋乜都玩過lu~
去咗超級市場…
煮咗嘢食…
駕咗車…
仲露咗營,畫咗畫,玩咗泡泡,細膽曉唔敢玩滑索雖然有啲浪費但都係可以想像之中~
之後輪到媽媽陪曉曉了~
我哋坐低做手工,整咗立體既馬馬﹗
邱曉第一次用較剪,要順住動物既面形,耳朵既曲線嚟剪當然做唔到啦,所以我好專心好努力咁整我隻馬馬時,邱曉就亂剪一通+亂油顏色一通,唔緊要啦,我做手工做得好高興﹗哈哈~不過我好小心咁收好我努力整既小馬時,邱曉都好鄭重咁要收好佢亂剪亂油亂貼既「手工」並帶番香港囉~
之後詩詩瞓覺,我同曉就出咗去畫畫,呢度可以自由運用唔同既材料去創作,平面既,立體既都有,我哋有用畫筆+顏料大筆大筆地畫畫畫,點點點,之後又搵咗啲貼紙貼貼貼,仲有毛絨條同閃片等等,好高興~之後仲有同學校一樣既美勞架,可以晾乾啲大作,有職員會幫小朋友順序烘乾,最緊要寫好自己個名就ok了~
我哋又係玻璃窗度塗鴉,三歲半曉都畫得開心,換著今日既四歲曉就應該更高興了,因為可以更靈活運用筆,畫到自己心中想畫既東西吧~
詩詩醒咗我哋就出去食飯了,呢個兒童博物館好處係,入場之後當然戴住手環可以無限次進出,切合小朋友既需要~落雨濕濕,本來想搵個坐得舒服少少既地方食嘢,但行極都搵唔到有bb櫈既餐廳,算數啦,反正都係坐得論盡,我哋索性係街邊檔食咗牛肉麵,不過呢間牛肉麵其實係刀削麵,所以麵質唔係平時嗰啲台灣牛肉麵咁,而且口味比較粗糙,唔算美味,總之填飽肚子就快啲走吧~
詩詩瞓醒又輪到曉曉要瞓了,如果返去兒童博物館咁多嘢玩佢一定好難瞓著,所以我哋兵分兩路,我同曉去附近Starbucks瞓覺,爸爸就帶詩詩返去兒童博物館玩~原來係台灣用Starbucks免費wifi要用啲手機號碼嚟做登記甚麼,總之我用唔到啦,冇得上網之下,攬住瞓覺曉一兩個鐘做咩好?嗰排我興玩Fairway Solitaire,都係啤牌接龍既一種,但冇得上網就冇得用啲睇廣告嚟換既小工具,難好多丫,用多咗好多(遊戲入面既)錢嚟過關~嗰排我又冇玩Candy Crush,如果rotate住嚟玩幾個Candy Crush,即使唔上網,每個game有5條命都可以玩一兩個鐘,只差在個電話夠唔夠電啫~
瞓醒既呆呆曉~
到曉醒咗,我哋番去兒童博物館會合day同詩,其實大家都感覺玩得七七八八,而且距離閉館都冇幾多時間,所以我同曉玩多一次露營,拎番我哋已烘乾既畫作,跟住都差唔多執嘢走lu~
博物館網站話呢度適合0-10歲既小朋友嚟玩,其實都冇錯既,不過如果好似我哋咁樣一個b,一個幼童嚟講,就要分開嚟玩lu,所以如果同同齡既朋友仔嚟玩可能更好~anyway呢度係一個好適合親子旅行既目的地丫﹗推薦~
奧森兒童博物館網站:
https://www.kidsawesome.com.tw/
前往其他台灣旅遊blog


text:
仲未到聖誕節,好多舖頭嘅聖誕樹都已經各就各位等住吸引顧客目光,增加銷售量.而且,都有好多人會選擇係屋企中擺放聖誕樹,將聖誕節嘅歡樂氣氛帶到屋企,或係等住係聖誕節當日,係聖誕樹下攞到期待已久嘅聖誕禮物.不過,聖誕樹畢竟唔係咁實用,係經費有限嘅條件下,要點先可以係屋企擺聖誕樹,感受節日氣息呢?
等我SHOW俾你睇下獨一無二嘅聖誕樹俾你一個有創意嘅聖誕節!
-
書本係你嘅最棒材料
愛書成癡嘅人,不妨利用小技巧改變你嘅書櫃擺設吧!
-
酒鬼注意!酒瓶唔好掉
你有冇諗過酒樽可以堆成聖誕樹呢?除咗玻璃酒樽,綠色嘅罐裝啤酒大概都係好選擇.
-
木架好朋友
屋企用嚟墊高嘅木架唔好掉,稍微加工利用就係棵好樹啦!
-
木頭都係裝扮好朋友
用木頭枯枝同燈泡係牆上做出簡單有質感嘅聖誕樹!
-
DIY聖誕樹甜品
真係好懶?自製聖誕樹甜品俾你視覺同味覺嘅享受,仲可以為聖誕節增添氣氛,根據自己嘅嗜甜度做自己鐘意嘅口味.
-
雖然訂造USB 手指唔可以食……但依然氣氛十足
如果覺得屋企嘅空間同手藝對你嚟講太高LEVEL,咁不如直接買個低於實際聖誕樹幾倍價錢嘅實用商品吧.由便利貼,紙膠紙,USB線甚至訂造USB 手指,係聖誕節前夕都紛紛推出符合聖誕節氣息嘅聖誕樹造型,根據自己嘅需求揀一個,或選擇令人驚奇嘅商品拿嚟當聖誕禮物都唔失為好方法.
實際效果可可以……
除咗前四種「樹」仲有擺聖誕禮物,第五第六種大概要放棄係聖誕樹下放聖誕禮物嘅快樂,但有好過冇,就睇大家嘅選擇囉!唔理係邊種聖誕樹,最重要嘅係:聖誕快樂!!Merry Christmas!!


text:
(愛戀沒經驗)其實失戀又有咩好怕喎,6件事助你走出陰霾!
失戀好似係人生嘅必經之路,正所謂「愛不夠愛你的人才受罪」!但點解人哋咁快行得翻出嚟,而自己卻好似跌左入漩渦咁… 可能係你未用啱方法姐,小編今日就收集咗失戀後必做嘅6件事,希望可以幫到大家快啲走出陰霾!!
1.認清事實,唔好再搵藉口
張曼玉講過,兩個人最後無一齊的原因,就係因為唔夠愛.好多人分手之後,下意識都會比好多假希望自己,覺得對方肯定仲係愛自己,但記住既然對方選擇咗放棄就代表佢唔值得你嘅繼續堅持.小編知道要承認對方已經唔再愛自己係一件好難好殘忍嘅事,但就好似水泡咁,你一日唔挑穿佢,你嘅傷口一日都唔會埋口.
2.情緒發洩
無論係搵朋友傾訴又好,攬住紙巾盒大喊大叫又好,盡情發洩出來啦.唔好催眠自己/身邊嘅人自己「還好」啦,容許自己無那麼堅強吧.令自己忙啲,無論係寄情工作定係無限做運動,用健康嘅方式發洩情緒,將淚水化為汗水,Be a better you!
3.寫失戀日記
一段戀情嘅結束唔會抹殺佢曾經嘅真實同美好,將分手嘅經過同原因寫低,用文字抒發自己對於呢段感情嘅感受,平靜哋放低.而你要知道你生活除了失戀以外仲有好多重要嘅人同事!將自己生活中嘅其他領域同事件帶入來對於你走出陰霾都係有幫助的,將生活焦點轉移,唔好淨係放喺失戀呢件小事上面.
4.處理曬嗰啲會令你觸景傷情嘅物品/資訊
睹物思人呢件事係真嘅,可能係電話入面一張一張嘅合照,可能係衣櫃入面嗰件情侶衫;好容易會將你重新勾翻入以往嘅感情漩渦.眼不見為淨,前任送嘅嘢或者係社交媒體上面關於兩個人嘅貼文都好,可以唔捨得dum,但最好將佢收埋喺一個大家都睇唔到嘅地方啦.想要重新開始新生活,不如擦乾眼淚做次失戀斷捨離,淨係留低啲最值得同最適合自己嘅嘢.
5.每日搵個新目標比自己
失戀後,屬於自己嘅時間時間變多咗,平時要陪伴侶的時間空咗出來,不如嘗試一點新挑戰,令自己嘅生活變得更充實啦.用一啲自己一直想做好耐嘅事取代咗以往嘅拍拖時間,都係一個走出陰霾嘅好方法!例如小編當年失戀之後就走咗去跳Bungee Jump,跳落去嗰下嘅刺激感將失落感徹底淹沒.發掘一啲新興趣,創造一啲小成就,會令你知道就算自己一個都可以堅強勇敢哋面對生活.
6.盡情享受單身嘅樂趣
分手意味住嘅係由原本兩個人嘅生活,變翻一個人嘅生活.在呢個過程入面,我哋會害怕轉變,害怕孤獨,因種種嘅不習慣而覺得恐懼.但係成長總需要一啲獨處嘅時間,「一個人原來都可以盡興」,享受一個人嘅生活,例如去個小小嘅旅行,你會發現其實世界比你想像中大.整理好自己,重新出發!可能你嘅幸福已經悄悄來臨.
願大家早日走出情傷,做翻嗰個容光煥發,光芒四射嘅自己~
- 同學仔只要係早上申請,最快可以係下午就拎到錢
- 同學仔文件交齊,98%機會申請獲批
- 提早還款唔會收同學仔任何手續費或罰息
- 整個申請到還款過程 uFinance 不會收取同學任何手續費
唔少同學都會有財務需要,例如交學費,交卡數,Hall Fee, Exchange等,uFinance 為學生提供現時市場上最簡易申請低息學生貸款滿足你嘅財務需要,讓你可以擁有一個無壓力而又充實嘅校園生活.


text:
原本16號打針 但18號今日先發現
最快星期一先可以打
請問五日內補打仲可以?
原本16號打針 但18號今日先發現
我係家計會打針既
hello 你好啊 ,我地喺wts 度都收到同你好類似嘅查詢,如果你之後有問題,只需要喺同一個平台查詢就可以,我地同事都會解答你地.
想了解下你之前有冇打過避孕針?今次喺咪第一次打?以往打嘅喺屬混合荷爾蒙(一個月一次)定喺單一荷爾蒙(三個月一次)?情理上如果喺家計會打針,打針後姑娘應該會預約下次覆診日子,都想確認你嘅意思喺咪原本應該16號覆診打針,但最早只能排期到下星期一打? 因為避孕針嘅效果嘅打完後即時見效,所以當針藥效期屆滿時,都需要依期接續注射,唔好間斷.如果你依家喺啱啱打避孕針嘅初期,例如打針大約頭半年之內,間斷咗都有機會影響避孕針嘅藥效.另一種情況,如果你已經長期打避孕針,已經打咗超過半年,相信身體都建立一定嘅避孕效果.所以間斷比較短嘅時間,都唔需要太擔心.
所以,為安全起見,都會建議下星期注射後頭7日,都額外配合番安全套進行性行為.因為唔肯定藥效唔會唔有好大嘅影響,喺補打之前嘅日子(依家即喺到星期一為止),都建議使用安全措施.再加上身體一開始萬一唔適應藥效(例如嘔吐)嘅時候,呢個狀態下發生唔安全嘅性行為,其實都會有懷孕風險.所以配合安全套,就會可以避免到呢個情況帶黎嘅風險
避免呢個漏打/遲打避子針嘅情況再一次發生,都建議你可以喺打完針後mark 翻日子喺電話度,同埋定期set reminder 俾自己,咁樣就唔會唔記得.
補充少少,一般注射避孕針,建議係月經週期頭7日(即係黎月經嘅時候)期間注射,注射之後就會有避孕功效.喺經期嚟咗再打,可以確保打針嘅時候未有懷孕.而注射之後會有立即嘅避孕功效.希望可以解答到你.


text:
「選委」
選委會選舉終於塵埃落定,而非建制派獲得超過三百席,依家就真係睇下邊個會走出嚟選特首.到時希望大家所投嘅三百多席可以影響大局!由選票結果,好多都係大比數勝出,好明顯好多香港人都希望有所改變.不過都係個句,一日未知有邊個出嚟參選,一日都好難講,就算知道邊個參選,到最後邊個係香港嘅第四位特首仍然係未知之數.不過好肯定嘅就係大家都希望可以係可選擇嘅人選中揀個比較好啲嘅做特首,如果唔係大家又唔知要等幾多年先至可以再選過.
「特首」
嚟幾日真係講政治嘅嘢講得多咗,但係如果嚟刻問你,你會希望邊個做香港嘅特首?胡國興?葉劉淑儀?林鄭月娥?曾俊華?雖然四個入面得一個已經宣佈參選,但係今日曾俊華已經辭職相信佢應該好快會宣佈參選.至於葉劉淑儀據聞應該今個星期會宣佈參選,不過就仲未知林鄭月娥考慮成點.除咗以上四個人之外唔知仲有無第五個,第六個或更多?有無可能係曾鈺成?我諗大家都真係要等到最後一刻先至會知道有幾多個參選人入到閘.
「財爺」
雖然今日財爺無講明會參選因為佢今日仍然係財爺,但係都幾肯定佢係因為會參選所以先至辭職.當然依家民望最高嘅係佢,但係佢係唔係中國政府想要嗰位就好難講.雖然感覺有少少似當年民望高企嘅曾蔭權,不過有版你睇,大家都覺得佢做特首會好嘅時候,反過嚟又係一個唔稱職嘅特首.如果到最後曾俊華真係成為我哋下一任特首,希望佢可以繼續保持現狀唔好因為成為特首就變成另一個人.
Also published on Medium.


text:
香港人工時長,就算上到車都唔會成日喺屋企,所以裝隻 IP-Cam 監察住屋企嘅老人家,小朋友或者寵物都好常見.不過如果要知道佢地幾時番屋企,幾時出街就唔會有通知,只有望實個 mon 先知啦!最近 Netatmo 推出嘅 Welcome 智能家居攝影機可以話喺 IP-Cam 嘅進化版,唔單止有人出入會自動打卡,而且有異動會錄影同通知你,好似好勁咁.於是我依莉詩就靜靜雞將佢放咗喺公司幾日,試下好唔好用.
簡易安裝,130度廣角鏡看門口
平時 set IP-Cam 可能要入 CD 或者掃描 QR Code,仲要設定 IP 地址等一大堆步驟,而呢隻家居攝影機考慮到我呢 D 對 set 嘢一知半解嘅人需要,只要用 iOS 8 或 Android 4.3 以上手機下載 Welcome 應用程式,然後跟住指引,將插咗電嘅家居攝影機倒置,再連接屋企 WiFi 就得,簡單到 5 分鐘就搞掂.而家居攝影機配有 130 度廣角鏡同紅外 LED 功能,可以拍攝 1080p 高清片,所以無論有無開燈,有咩人出入都可以拍得一清二楚.
▲ 盒內有一部 Welcome 家居攝影機,一條 USB線,一條 link 線同火牛.實際上只要將火牛接駁家居攝影機就裝好.
▲ 130度廣角鏡足以監察住門口嘅動靜.
▲ 除咗用 WiFi ,亦可以用 link 線接駁 Router,但 WiFi 當然方便好多啦.
▲ 只要按 App 指示將插咗電嘅家居攝影機倒置,再連接屋企 WiFi 就得,非常簡單.
偵測異動即拍片,SD卡儲存易翻睇
同一般 IP-Cam 唔同,家居攝影機主要放喺門口,監察出入情況,所以除咗睇 Live 之外,只會喺偵測到異動先會錄影同儲存,唔會長時間做錄影,咁就可以慳番唔少 SD卡嘅位.同時,只要一有異動,例如有人經過,光暗改變,都會即時透過應用程式通知你,等你即刻睇下係咪有陌生人走入屋.如果想睇番之前有咩人出入都可以喺應用程式揀番條片睇,唔洗好似閉路電視咁要諗番大約幾時發生,再喺條長長嘅片中搵番個動靜.
▲ 錄咗嘅片都會儲存喺 SD卡.
▲ 將家居攝影機對住門口,只要辨識到人樣就會立即通知你有陌生人出入,如果郁得太快或者戴咗口罩就會通知你偵察到有運動.不過因為房門口隔離喺玻璃,所有偶然反射到陰影都會當有運動呢!
▲ 另外,我嘗試對住電視睇下佢會唔會辨別錯,結果 check 到皇帝妹同張保仔都喺我屋企呀!嚇死人咩?
認人都幾準,出入都走唔甩
除咗會偵察到有人經過之外,你仲可以教佢識別你嘅屋企人.當然開頭你要教佢邊個打邊個,只要教得愈多次佢就愈唔會認錯.咁以後邊個番咗屋企,邊個出咗街你都會即時知啦!我放咗喺公司一日,每個人教咗佢 5 – 10次,基本上都認到幾個男同事啦!當然女同事有時除下眼鏡,轉下髮型就要教多幾次先識.而佢最多可以認到 16個人,唔好話屋企,細細地嘅公司都夠用.老細就話用嚟打卡幾好啦,邊個遲到,早走,成日去廁所都知實走唔甩,唔喺掛!?
▲ 每偵察到一個陌生人都可以幫佢建立一個個人資料.
▲ 亦可以就唔同人取消錄影同通知功能,唔洗成日影到自己走嚟走去.
依莉詩:「放喺屋企好似唔實際,反而細公司用仲好」
其實如果屋企有老人家,小朋友或者寵物我覺得用番 IP-Cam 監察佢地動靜會仲好,知道佢地喺唔喺屋企好似無乜用咁.香港地地方細細,喺唔喺屋企一眼都睇晒,唔通番咗屋企都唔知咩?反而依家 co-working space 愈嚟愈多,人多出入自然保安要加強,用呢部家居攝影機看門口,又唔洗長期睇住閉路電視,有異樣先通知你,而且員工出入又可以自動打埋卡,應該幾啱細公司用.(btw 身為職員仔嘅我,想快 D 還番部嘢!)
售價:$1,899
查詢:Hong Kong Lava Holdings Company Ltd. (2768 7009)


text:
香港公共小巴
喺香港,公共小型巴士,又叫小巴,Van仔,係可以載最多19人嘅客車.自1976年起,香港法例第374章《道路交通條例》第23(1)條規定,政府可以用指令方式刊憲,規定全香港行駛嘅Van仔數目只得4,350架[1].Van仔牌分紅色小巴同埋專線小巴(綠van)兩種.2006年,有小巴商為咗推翻呢條法例,曾經入稟高等法院司法覆核(案件編號:HCAL 93/06)[2][3],高等法院最後判小巴商輸官司[4].
小巴牌照類別[編輯]
紅色小巴[編輯]
紅色小巴係最初一類公共小巴,原本車身中間髹條紅帶(所以行內俗稱紅色小巴為紅帶)以資識別.到咗1990年代,為咗畀車身多啲位賣廣告,運輸署將色帶改髹車頂,「紅頂」呢個俗稱亦由此而嚟.除咗禁區之外,紅色小巴可以行駛香港各區.但實際上,紅色小巴經營範圍已經畀政府用禁區大幅限制.現時服務範圍一般只限舊市區,好多新發展嘅新市鎮都唔准紅色小巴駛入.紅色小巴嘅服務路線,服務時間,班次同埋收費並唔受政府監管.雖然係噉,隨住行業發展,唔少紅色小巴路線由商會或小型公司統籌,有固定嘅路線,服務時間,班次同埋收費,但會睇情況而變,例如塞車嗰時可以改行暢順啲嘅路線.截至2017年3月,全香港共有1064架紅色小巴.
有啲紅色小巴路線係24小時營業,好似大埔到旺角,荃灣到觀塘,觀塘到旺角,元朗到佐敦道,青山道到土瓜灣等等.亦有淨係提供通宵服務嘅,好似元朗到銅鑼灣咁.
紅色小巴除咗總站之外,係冇固定客站,乘客想上車就要喺非禁區位置截車.乘客可以喺非禁區地點落車,落車前要大聲話畀司機知喺邊度落車,司機遞手作實.
另外,由於紅色小巴行嘅路線唔固定,收費亦有可能睇路線長短而變,因此搭客坐紅色小巴去到落車先至車錢,車錢按上車嗰時,標出來價錢牌為準(延長目的地嗰時,如果繼續搭,就要以原本嘅車費,另加新標示車費為準);不過亦有少數路線,紅色小巴係要搭客上車畀錢.而紅色小巴一般只係收現錢,車錢直接交畀司機,司機會喺有需要就找錢,但亦有部份紅色小巴受八達通畀車錢,例如西環到旺角,觀塘到西貢,大埔到荃灣(已停辦)同埋觀塘到荃灣.響八十年代中小巴轉用冷氣車之前,唔少紅色小巴嘅價錢牌重係用花碼標示[5].
紅色小巴啲車所標示嘅目的地,有可能係舊名或者係已經冇咗嘅建築物,例如「官塘」(觀塘嘅另一種寫法)同埋「大丸」(即係前日資大丸百貨公司,位置係現時銅鑼灣記利佐治街同百德新街交界嘅名店廊,以及銅鑼灣京士頓街9至11號,1998年結業).
綠色專線小巴[編輯]
同紅色小巴類似,綠色小巴車身中間髹條綠帶(所以行內俗稱綠色小巴為綠帶),以及喺1990年代改喺車頂髹上綠色.由於紅色小巴叫「紅頂」,綠色專線小巴就叫「綠頂」,不過一般都叫綠色小巴或者專線小巴.
專線小巴嘅服務目的,主要係同社區接駁去大型運輸系統服務,好似鐵路,巴士咁.全部綠色小巴都有固定路線,服務時間,班次同埋收費,大部份路線設有固定車站,兼且要接受政府監管,唔可以隨便改.
截至2017年3月,全香港共有3286架綠色小巴.352條路線,即係69條喺港島,82條喺九龍同埋201條喺新界.佢哋大部分路線係由有限公司經營,當中包括一啲集團嘅多間子公司.專線小巴大部份路線都有固定車站,可以喺固定車站等車,或者喺路線途經嘅非禁區位置截車.乘客上車要畀錢先,現金入落錢箱(冇得找錢),唔係交畀司機.而大部分綠色小巴都收八達通,部份重有分段收費,要喺畀車錢之前單聲畀司機,等司機較八達通收費機較啱價錢.乘客可以喺固定車站,或者喺非禁區地點落車.落車之前要大聲話畀司機知喺邊度落車,或者撳鐘(如果有,但只適用於固定車站),司機遞手作實.
歷史[編輯]
五十,六十年代,香港曾經流行一種9人白牌車,喺新界行.呢啲白牌車嘅收費比巴士高一啲,車程亦短過巴士,但因為佢哋唔係合法經營,警方曾經大力掃蕩.
1967年香港發生暴動,巴士司機罷工,部分路線因此暫停服務,交通癱瘓,政府容許小巴進入市區,白牌車越嚟越受市民歡迎,數目係噉升.1969年,小巴由9座位增至14座位,從此14座就成為小巴嘅另一個稱呼.最後,政府喺1970年推出白牌車合法化政策,由政府發牌,可以喺港九新界各地行,即係而家嘅紅色小巴.4350架小巴嘅限制亦係喺當年制定,咁多年都冇變.
1972年,政府喺山頂試行私營豪華小巴制度,同年5月1號首條私營豪華小巴1號線(往來山頂至中環)投入服務,結果試驗成功,並喺1974年正式實施專線小巴制度,去到1975年港島已經有6條綠色專線小巴路線.由於綠色專線小巴越嚟越受歡迎,政府喺1977年10月26號首次招標幾十條綠色專線小巴路線,畀公共小巴商或有興趣嘅商人競投,首批九龍及新界綠色專線小巴路線分別喺1979年4月及11月投入服務.隨住時代發展,市民對公共交通需求不斷提升,政府亦批出九龍市區及新市鎮嘅專線小巴路線畀人投.
早期嘅小巴係14座位,並冇車頭頂地點牌箱.1978年,各小巴陸續安裝車頭頂地點牌箱,以便更清楚顯示行車目的地.而政府喺1988年批准小巴由14座增加到16座.而部分小巴商會曾經要求政府放寬座位數目到20座,但廿幾年嚟政府認為小巴為輔助性交通工具而唔接受,直到2017年中至刊憲放寬座位數目到19座.
由於綠色小巴受政府監管,政府為加強對公共交通嘅管理,歷年都鼓勵紅色小巴轉為綠色小巴經營.一般嚟講,公共小巴要有車輛登記同埋客運營業證,至可以載客賺錢;紅色小巴嘅車輛登記人同埋客運營業證持有人,往往係同一人,但由於綠色小巴營辦商可以租人哋嘅小巴經營,所以同一架綠色小巴,可以有唔同嘅車輛登記人同埋客運營運證持有人.雖然公共小巴嘅車主可以申請將小巴由紅色轉為綠色(例如618),或者由綠色轉為紅色(只可以同另一架小巴互換牌照,唔可以就噉由綠轉紅;但由紅轉綠就唔使同另一架小巴互換),但從歷年嘅小巴分佈數字睇,綠色小巴嘅數目持續上升.
車款[編輯]
早期小巴用車多數係歐洲牌子,好似金馬,柯士甸,摩利士,福士同埋福特等等,亦有日本大發同埋五十鈴.直到1970年代,小巴全部都係日產Echo.隨住時代發展,小巴服務不斷提升.喺八十年代中,專線小巴經營商開始從日本引入新款冷氣小巴豐田Coaster,三菱Rosa,日產Civilian,日本小巴就成為香港最常見嘅車款.
小巴以往以柴油做燃料,政府為減少污染,曾經考慮要求小巴改用汽油做燃料,結果因為燃油費同埋維修成本高而受到小巴營辦商強烈反對.後來政府試驗引入電能同埋石油氣小巴,結果石油氣小巴試驗成功,成為現時小巴嘅主要燃料,截至2006年6月,超過一半嘅公共小巴係石油氣小巴.其實,石油氣小巴佔有率超過一半除咗因為得到政府資助之外,重有就係由2002年開始,豐田Coaster嘅柴油版小巴淨係得長陣,普通短陣淨係得石油氣版,對於注重車輛靈活性嘅業內人士有所局限.豐田Coaster短陣柴油版小巴最終都喺2008年中再度來港.2017年公共小巴載客量加到19人之後,小巴公司就冇再引入普通短陣小巴.
2010年代,因應社會對無障礙公共交通嘅需求,小巴公司開始研究引入低地台公共小巴嘅可行性.結果第一架低地台公共小巴喺2018年1月投入服務[6].
時至今日,豐田Coaster已經成為全部紅色小巴同埋大部分綠色專線小巴嘅車款,但亦有少量三菱Rosa,金旅XML6701J18,GMI Gemini(混能),Optare Solo SR(低地台)同埋平治Sprinter(低地台)小巴行駛.
小巴路線冧巴[編輯]
紅色小巴[編輯]
現時紅色小巴並冇官方認可嘅路線冧巴,但有一啲路線會自訂路線冧巴,好似來往上水至元朗嘅17,18號線,上村至元朗嘅23號線,秀茂坪至觀塘嘅16,45號線,以及紅磡寶其利街至旺角弼街嘅71號線.
呢啲冧巴嘅出現多數同歷史有關,例如17,18號線同以前九巴同一冧巴嘅巴士路線(而家嘅76K同埋77K線)競爭,為方便乘客記認而設.
而16,45線就因為嗰兩條小巴線行經秀茂坪邨前16座同埋45座而得嚟.
綠色專線小巴[編輯]
綠色專線小巴現時分三區,每一區都分別訂冧巴.因此,一個路線冧巴可能會俾3條專線小巴路線用.
- 香港島專線小巴
- 服務範圍:行走香港島區內.
- 九龍專線小巴
- 服務範圍:主要行走九龍區內.
- 新界專線小巴
- 服務範圍:行走新界或由新界往來九龍地區.
小巴嘅利弊[編輯]
紅色小巴[編輯]
紅色小巴路線唔受規管,路線比較有彈性,往往可以用更暢順嘅路線,更快去到目的地,對於乘客同埋經營者嚟講,「靈活」係紅色小巴嘅優點.但因應城市發展,唔少小巴路線一般都已經固定咗,重加埋站牌.
而紅色小巴有一個最大問題,就係冇固定路線,班次同埋收費,因此車費波幅可以好大,某啲路線為求搶客,可以收極低車費嚟打「割喉戰」,但一加車費,收費又可以去到「天價」程度.例如以前香港紅色小巴每逢打風,隨便加車費,曾經有來往香港仔至華富邨由原本嘅港幣3蚊加到港幣30蚊,另外來往新界至佐敦道更曾經加到去80蚊,呢個做法曾經俾市民投訴.宜家每逢打風,紅磡-青山道線由8蚊加至10蚊.年初一至三,藍田-佐敦道線全程及分段加1蚊.另外,由於大部份紅色小巴司機都係自僱人士,收入同載乘客人次有關,如果車上乘客唔多,一般紅色小巴都會停車等客,拖延唔少時間,例如紅磡-青山道線.
綠色專線小巴[編輯]
小巴因為載得少啲人,故此較適合作為班次要求密嘅短途接駁線,或者為人口疏落嘅偏遠地區服務,呢個亦係政府對綠色小巴嘅定位.但因為受政府監管,行車路線冇紅色小巴咁靈活,路線唔受歡迎唔可以以改變營運方法挽救,部份綠色專線小巴非常殘舊,有時甚至導致小巴營辦商私自取消路線.
共同問題[編輯]
因為小巴經營模式問題[7],衝紅燈同埋超速嘅情況幾常見,尤其係紅色小巴.例如2004年10月22號(重陽節),兩架紅色小巴喺香港北角英皇道互相搶客而超速撞車,釀成2死17傷意外,結果兩名司機喺2005年年尾被判罪名成立坐監.另外喺2006年5月18號凌晨,新界北交通總部特遣隊派出兩名警員假扮乘客喺銅鑼灣上一架紅色小巴,並暗中帶住攝影機將「飛車」過程錄低,發現架小巴途中至少衝紅燈5次,切雙白線,另一隊警員喺青山公路時速限制50公里路段,用雷射槍偵察到小巴車速超過100公里.警方最後喺元朗將小巴截停,以危險駕駛罪名拉咗個司機.
政府曾經採取多項措施加強小巴乘客安全,好似加裝乘客安全帶,向乘客顯示嘅速度計[8]等等.不過甚少有小巴乘客會扣安全帶,而向乘客顯示嘅速度計更有唔少俾紅色小巴司機改裝過,以減少超速嗰時所發出嘅嗶嗶聲.鑒於速度計成效唔好,政府卒之要公共小巴裝限速等裝置,另外又修改道路交通條例.2012年4月13號開始生效嘅《2012年道路交通(修訂)條例》訂明公共小巴最高時速係80公里,公共小巴要裝限速裝置,新車要有行車記錄儀,揸公共小巴之前要讀職前課程同埋公共小巴司機要展示公共小巴司機證[9].
註[編輯]
- ↑ 運輸署文件(附件一),已領牌的綠色及紅色小巴
- ↑ 東方日報:4350輛小巴遭挑戰
- ↑ 綠巴大王挑戰立法會
- ↑ Glory Success Transportation Ltd. v Secretary of Justice
- ↑ "懷舊「密碼」". 原著喺2009年2月15號歸檔. 喺2009年5月17號搵到.
- ↑ 低地台小巴明起試行港島 輪椅客可預約,東方日報,2018年1月25號
- ↑ 紅色小巴一般為小巴司機以固定租金租一架小巴,當日嘅車費收入由司機袋晒,但燃料費亦由司機負擔;但亦有小巴商會或者黑幫管理部分紅色小巴路線,小巴司機需要向呢啲管理者畀「入線費」以換取行駛某條紅色小巴路線嘅權利;少部分紅色小巴路線就由小巴營辦商經營,並以固定人工或底薪加分帳(以車費收入或行走轉數計算)請司機.綠色小巴每條路線都有固定小巴營辦商,由小巴營辦商以固定人工或底薪加分帳請司機.
- ↑ 運輸署-《小巴Net》第九期 P.6-7,2005年12月
- ↑ 運輸署-公共小巴新法例


text:
畢業生返工俾人鬧完後報復 網友:有冇咁癲啊?!
畢業生返工俾人鬧完後報復?
事情是咁的,有巴打間公司就請咗個畢業生,佢返咗一個月工成日唔小心做錯嘢,而經理就頂唔順的咗佢入房鬧.點知就出事了⋯⋯
內文如下:
個FG(Fresh Grad)返咗一個月,間唔中就做錯野,教完都唔記得.直到今日,個經理終於忍唔住帶咗佢入房鬧左幾句.事關佢做嘅野搞到有客投訴frontlines.之後frontline同事又投訴我哋back office,經理都幾大聲鬧個FG,行過房出面都聽到.
內文如下:
佢哋出返嚟之後,初頭以為個FG無咩事.直到食lunch,佢就嚟料,佢買咗個m記shake shake薯條上返公司食,然後將個shake shake袋用皮帶夾住.放喺條X周前面,再將雙手放喺額頭前面.企起身大叫"自己射"之後佢個下體係咁前後chok,成個情況就好似光速X西舞咁.D同事見到佢咁樣都即刻彈開.
頂住個薯條跳舞,咁激!睇嚟佢真係被人鬧到癡咗線,但件事仲未完㗎!
相信當時個畫面係咁.
其實事件仲未完,搞完啲同事,當然去騷擾埋個經理!
內文如下:
喺呢個時候經理食完飯返嚟,個FG就即刻行去經理前面,追住個經理嚟X.之後我咗左食飯,返到嚟就唔見咗個FG,收到風炒咗個FG,但係就無補錢比佢,唔知嚟緊嗰一個月通知期仲會做咩痴線嘅行為.
巴打反應:
人哋啱啱畢業,體諒吓!
巴打,佢睇咗Post了,小心佢明日跟住你Shake!
香港人真係好大壓力!
壓力大到讓人癡線!!


text:
深夜叫春
尋日好有緣咁撞到兩次 所以想叫吓春
我地係由year1開始就成日見到既陌生人
上至lecture下至tutorial都差唔多全部一齊上
其實果陣我有計過第一個sem上堂對得最多既係你 甚至多過我最熟既fd
可惜既係我地最算見得好多 多到你都應該心諗點解呢個人好似堂堂都見到 但我地都仲係陌生人
果陣我見到你都好怕羞 仲記我果陣chem lab我好禮讓你拎chemical先
第2個sem少咗見 但我都好開心有phys tut見到你
你通常都遲過我到 通常都會坐我前邊一排 有時就坐隔一個位
我其實好鍾意係後邊睇你無聊用手搞吓卷吓頭髮既樣
明明頭髮好長都就好少綁鞭 但明明你紮起頭髮果陣仲靚
我永遠都會記得year1最後一個考試你專登等埋我 想開口同我講野 但我慢半拍掛住同prof講其他野
係你走咗之後先覺得先明白果陣既你想做d咩 呢到我犯咗人生第一個大錯
第二個大錯大概就係果陣冇追上去
原來唔係所有嘢都係必然 year1覺得見到你係理所必然 估我地會揀埋同一個major會繼續成日見到
原來唔係 year2開始就好少再見到
不過你信唔信我對你有種好特別既感覺 就算唔係望緊你個方向 但當你係我身邊擦身而過果陣我都會感覺到你既存在 然後回頭望 淨係望到你遠去既背影
大家對大家既存在都有種距離 有次我地分別係門既兩邊 我開門讓你入先既情境好似份外尷尬
依家既你有個第間u既男朋友 身邊亦都有好多男仔朋友 你亦都唔會鍾意我呢d柒頭
咁就4年 你冇變既地方包括你都仲係鍾意唔紮鞭 黑色衫 果隻黑色nike鞋 皮膚好似曬黑咗d
話咁快就year4 我地算唔算識咗4年其實我有個心願就係係畢業前我可以有勇氣走埋去識你做個朋友 僅此而已 唔想我犯人生第三個大錯 錯失最後同你見到既機會
我好鍾意你搭小巴落車會同司機講唔該呢個習慣 其實我尋日係唔想俾你見到我練習gel頭後個柒頭 唔係既話我真係好想趁尋日既機會了結咗我咁多年既遺憾
叫完春啦瞓教
拍唔到拖都可以做朋友先既者
好痴漢Feel
想識個朋友都要識四年
想識個朋友都要識四年
好撚無線
第一次覺得護理員冇喺郊登整負皮係錯誤決定
呢啲叫唔叫憑本事單身?
人哋仔到有埋...
好毒
點知睇到gel頭
mk
痴漢
呢啲叫唔叫憑本事單身?
我正是憑本事單身


text:
近日讀報見宣道會建道神學院聖樂系主任譚靜芝的老公黎某在大陸搞女人狄某,點知佢搞完人後被果條女叫佢同髮妻離婚不遂,被她搞到好煩.據聞譚靜芝有心臟病而不勝其煩;於是報警求助以制止狄某的侵擾.查實趙完鬆呢家嘢自古有之,可惜是黎某遇到個刁蠻女,由愛當然變成恨,於是便想報復被棄之苦.講起風流史,宣道會也不是第一次,前如黃克勤牧師(現已離宣道會) 搞女會友已被掩蓋多年後才穿崩.現在譚靜芝老公也可算是宣道會人,鬼叫妳入咗宣道會既神學院教聖樂,咁都算入埋妳數.講真,建道神學院前期的聖樂係唔錯既,因有陳純華女士(俗稱媽咪陳)和費明儀等名師幫助D神學生唱歌彈琴.但係後來果D乜鬼聖樂教師如黎本正等真係把鬼,故此譚靜芝就算教聖樂教出個賤夫出嚟,都怪佢唔帶眼識人,又或者佢正係顧住聖樂,睇唔住個老公.其實,我都好同情佢既遭遇,又有病又有個衰老公.咁喇,不如唔好再係長洲建道教喇,因為一來可以昅實過老公,二來唔使怕神學院D友仔背後取笑.總之,建道神學院聖樂系係咁先!
對「宣道會的風流韻事」的一則回應
-
建道由梁某某坐正,仲使慌有好野搞出來咩!
-
佢老公我就唔識啦, 但佢同潘德彈琴都算唔錯啦. 响香港算難得. 但响文化中心無聽過個兩個人話有演奏, 個度先奇怪, 從來無話有演奏, 又唔出CD, 唔知做咩.


text:
綜合社會保障援助計劃
綜合社會保障援助計劃(簡稱綜援;英文:Comprehensive Social Security Assistance,縮寫:CSSA)係香港以入息補助方法,為喺經濟上無法自給自足嘅人士提供安全網,令到佢哋嘅入息達到一定水平,以應付生活上嘅基本需要.
申請資格改
申請人一家要係香港居民,獲得香港居民身分唔少過一年,同埋喺獲得香港居民身分之後,喺香港總共居住滿一年(即係由獲得香港居民身分至申請日前).居住香港一年嘅日數唔需要連續或緊接喺申請日前.申請之前嗰一年離開香港唔超過56日(無論連續或分開),都會屬於係喺香港居住.18歲以下嘅香港居民可以豁免以上嘅居住香港規定.
唔係香港居民並唔符合綜援計劃嘅申請資格.呢啲人包括非法喺香港居留嘅人,同埋唔係以居留目的獲准合法喺香港逗留嘅人,即係嗰啲要受《入境規例》(第115A章)第2條訂明嘅逗留條件規限嘅人(例如訪客同輸入勞工).
喺特殊情況之下,社會福利署署長可以考慮運用酌情權,向未符合居住香港規定嘅綜援申請人發放援助.
經濟狀況調查改
申請人必須通過入息同資產嘅審查:
- 入息審查
申請人同埋家庭成員每個月可以評估嘅總收入必須低於佢哋喺綜援計劃之下認可嘅每月需要總額.
- 資產審查
申請人同埋家庭成員喺香港或香港以外任何國家/地區擁有嘅資產(包括土地,物業,現金,銀行存款,保險計劃嘅現金價值,股票同股份嘅投資同其他可以變換現金嘅資產同財物)總值唔可以超過規定限額.
援助金類別改
援助金大致可以分為三類:
標準金額改
唔同類別嘅受助人會獲得唔同嘅標準金額,以應付生活上嘅基本需要.
補助金改
- 長期個案補助金
有年老,殘疾或經醫生證明為健康欠佳成員嘅受助家庭,如果連續領取援助金達12個月或以上,可以根據家庭裏面呢類合格成員嘅人數,獲發每年一次嘅長期個案補助金,用嚟更換家居用品同耐用品.
- 單親補助金
單親家庭每個月可以獲發單親補助金,幫助單親人士獨力照顧家庭所遭遇嘅特別困難.
- 社區生活補助金
唔係住喺院舍而年老,殘疾或經醫生證明為健康欠佳嘅綜援受助人,每個月可以獲發社區生活補助金,幫助佢哋留喺社區生活提供更有利嘅條件.
- 交通補助金
年齡喺12至64歲,殘疾程度達100%或需要經常護理嘅受助人每個月可以獲發交通補助金,以鼓勵佢哋多啲外出參與活動,令到佢哋可以融入社會.
- 院舍照顧補助金
住喺非資助院舍而年老,殘疾或經醫生證明為健康欠佳嘅綜援受助人,每個月可以獲發院舍照顧補助金,以減輕佢哋嘅院費負擔.
特別津貼改
申請人可以獲發特別津貼,以應付個人或家庭嘅特別需要,例如租金,學費同其他教育費用,必要嘅交通費用,醫生建議嘅膳食,復康同醫療用具等支出.健全成人/兒童可以獲得嘅特別津貼,只限於租金,水費/排污費,同兒童就學有關嘅支出,幼兒中心費用同殮葬費用.


text:
顯徑站
顯徑站(粵拼:hin2 ging3 zaam6;英文:Hin Keng Station)係港鐵屯馬綫一個車站,2020年2月14號隨住屯馬綫一期開通而啟用.
車站結構[編輯]
樓高2層,樓面面積為9,200平方米,係沙中綫項目當中唯一新架空車站.車站大堂位於地面,月台設喺大堂之上,而同車站相連嘅獅子山鐵路隧道沙田一端嘅通風設施就設喺車站南端.車站設有兩個月台,採用側式月台方式排列.為配合相連遊樂場嘅景觀,車站設計採用大自然概念,包括首次以循環再造嘅木屑同塑膠廢料製成嘅「再用塑料木材」建造木色外牆遮陽板,垂直同車站頂綠化.除咗可以達到自然採光之餘,亦可以減低車站室溫.
特別之處,顯徑站月台雖然採用自然通風,但係裝設月台幕門,同深圳地鐵1號線,5號線,6號線,11號線同韓國首都圈電鐵嘅架空車站相似.而港鐵其餘採用自然通風車站月台都只係安裝月台閘門或者不設月台幕/閘門.
車站樓層[編輯]
大堂[編輯]
位於地面,原設計有客務中心,但係投入服務之後改為智能客服中心,唔再有職員駐守,其中一面設有特大天氣顯示屏.乘客需要以視像對話機向位於金鐘嘅港鐵職員詢問.同時因應反修例運動,站內加設特別保護措施,其中八達通拍卡機以防火厚膠板覆蓋,智能客務中心嘅牆身改以採用聚碳酸酯.
月台[編輯]
設有兩個月台,採用側式月台方式排列,並裝設月台幕門,係採用自然通風嘅露天車站月台以及整個新界東之中唯一裝設月台幕門嘅架空車站.
商店[編輯]
車站出入口兩旁劃作商店,合共有10間,已經開業嘅包括HKTVmall,鴻福堂,OK便利店,山崎麵包,唐記包點,恒生銀行自動櫃員機同日本原創單剪專門店QB HOUSE.
出入口[編輯]
只有一個,位於車公廟路.出入口設喺地面大堂,並設有上下客區方便乘客,以及運送機械同貨物到商舖,同維修物料去大圍車廠越位軌道.但係車輛進出需要得到車站職員同意,先至會開啟車閘.
鄰接車站[編輯]
接駁交通[編輯]
- 九巴:
- 過海隧道巴士:
- 龍運巴士:
利用狀況[編輯]
顯徑站位於沙田新市鎮南端,進出站內大多係顯徑邨,嘉田苑,嘉徑苑,顯耀邨,顯田村,徑口村住客,亦有附近學校嘅學生使用車站搭屯馬綫.


text:
1月係一年一度唔睇住前個月嚟排,於是出現咗失蹤人口… 好努力咁都諗咗一陣搵返一個,但另外一個搵唔返… 所以就照出咗先.有諗過放下アンジュ啲新成員,但又唔太識佢哋,我又極少睇アンジュ,感覺會好快鍾意咗佢哋嘅機會比較細.不過想話其實3個都唔抗拒,幾好吖佢哋,不過最細個個太幼… 又係等佢14歲先講.
不過講真對三次元嘅投入度係細咗.こぶし散解之後一直都係無推狀態,有好愛嘅成員但已經做唔到對こぶし嘅感情,所以一直都空置中.然後擺擺下個心就飄咗去二次元….
anyway,蝠想表達嘅係我最愛嘅都係浜浦さん.
.
今個月其實糾結到連個排名都唔想出.坦白講我唔想將まなかちゃん放no.1… 實在係各式各樣嘅oh no.但而家嘅hello佔咗我個腦80%以上嘅係佢,我鍾意佢但總覺得佢唔係我no.1嘅嗰個.就係嗰種佢樣樣都好但就係唔係囉!you know?就係嗰種唔想帶返屋企介紹嘅女朋友(喂w
事實上我真係唔會同朋友介紹佢(非飯朋友有時都會問我最近鍾意邊個成員呀~咁)… 如果而家蝠去汁汁現場,都係會橙住去.其實有諗過放るるちゃ上no.1(事實上佢可以),將まなかちゃん留返嚟no.2我覺得我會舒服好多,講得衰啲用るるちゃ擋一擋我反而會認我自己鍾意佢.唔知做乜而家對まなかちゃん預設咗ツンデレ模式,總之no.1實在係幾億萬個錯.講來講去就係我唔想放佢喺no.1.
但同時我又驚自己會後悔.有機會嘅時候唔放行,唔通又要等到宣佈畢業先開始珍惜時間?同佢已經miss咗一次,喺好多人休完唔會返嚟嘅現狀之中佢返嚟就好似俾多咗次機會我咁.而且如果こぶし一直喺度佢都冇咁嘅機會.天時地利人和都啱曬,缺嘅只係蝠嘅勇氣嘅話,唔做就完全係我嘅問題.老實講佢都… 唔細,已經到咗隨時宣佈畢業都唔出奇嘅年紀.推しは推せる時に推せ.錯過咗就返唔到轉頭.雖然蝠暫時都係會維持無推狀態,但而家hello最愛佢係事實.
於是大局同真相之間選咗真相,同埋如果將來要後悔嘅話「做咗後悔」好過「冇做後悔」嘅呢個原則,決定咗放佢喺TOP.不過呢個選擇大概會令我而家對佢嘅態度不變… 都唔知係好事定唔好事.
るるちゃ已經去到我可以考慮放佢喺no.1嘅地步,最後放咗まなかちゃん,所以佢no.2好正路.而且而家蝠最大嘅治癒就係るるちゃ,冇咗佢完全會懷疑人生.
3同4係我今次另一個頭痛點.我真係仲係好愛かみこ(雖然冇乜點理佢),但蝠330之後零猶疑咁繼續做ハロヲタ100%係因為れいれい.係因為れいれい留低,我先一次都冇出坑嘅念頭,れいれい可能唔係蝠嘅最高位,但絕對係好多方面都好重要嘅人,我唔想佢離開我視線範圍….雖然れいれい入咗汁汁之後有好多嘢都變咗(定我應該話長大咗),但佢依然係我哋こぶし組嘅れいれい.佢嘅重要性令我唔覺かみこ應該喺佢上面,givenかみこ唔係令我留低嘅人.
蝠排到呢度… 見到自己top3都係汁汁實在係感概良多.由好開心見到かりんちゃん有得debut,到發現完全對汁汁呢個圍提唔起興趣.到game chargerまなかちゃん加入,因為想睇佢睇多咗汁汁之後愛上るるちゃ… 然後最愛嘅こぶし散解後唯一留返喺hello嘅れいれい加入… 呢個世界真係充滿 who knows…
top5入面有2個アンジュ,我唔覺得呢個排位穏定.少睇アンジュ喺冇乜愛情補充嘅情況下,溺愛中嘅めいちゃん要過真係話都冇咁易(其實又唔係… 話都冇咁易嘅話一早就過咗啦ww).不過蝠而家個feel係想喺唔郁れらたん嘅情況下升めいちゃん… 嘛… 詳情就唔好問啦… 要發生嘅時候就由佢發生啦.
めいちゃん… pick up咗之後放唔低orz 呢個小妹妹就係有令人無條件愛佢嘅能力.近兩個月蝠幾次想放棄佢.我覺得我要嘅人都聚曬喺汁汁,咁不如專心啲算啦… 反正冇乜時間又冇乜財力.但係就係點都唔捨得めいちゃん.所以我相信佢好快就可以搬位… 執定嘢啦我嘅ちびちゃん♡ 好快嚟接你♡
top10後半都冇乜點變,唯一郁咗嘅係りんちゃん跳咗幾級.唔知自己係咪對2005年生真係有啲偏愛,蝠都唔知/唔明點解りんちゃん會升ww 不過其實りんちゃん喺蝠個排名上一直都有啲好奇妙嘅軌跡,可能有啲解釋唔到嘅嘢令蝠對りんちゃん有少少偏心.
よこちぃ同ほまたん都微升咗少少.明明除咗めめたん都冇乜睇MM,不過都好嘅… 雖然MM嘅style真係唔啱我,但MM喺蝠心目中始終有個位置.
之後都係嗰堆人… 有少少變動,但蝠唔覺得重要到需要攞出嚟講.啊,唯一係蝠而家對ビヨ嘅興趣基本上去曬SeasoningS,所以うーたん升咗,就係咁.
蝠已經決定咗2021年主力放二次元同埋跟はまちゃん.不過都一樣會愛hello愛汁汁愛めめ\(^o^)/


text:
知唔知點解蝦煮熟左,會由灰色變成橙紅色?
就等於我再問你,點解天氣好果陣天色係藍色唔係紫色?而夕陽西下果陣點解個天又會變左紅色,呢D問題都唔係咁容易三時兩刻可以講清楚係咪?咁點解呢類問題會變成中學入學既面試問題呢?難得訪問幾個校長,佢地幾個都振振有詞,話唔識答呢就正常既,但一致認同,可以考下小朋友既反應,創造力,同對科學研究既好奇心等等諸如此類...
正確答案如果大家有興趣可以自己去GOOGLE下咩係蝦紅素,呢度就唔詳細講,但我可以坦白利申先我幾十歲人都依家,係唔識咩係蝦紅素既.另外,我絕對唔明答唔到蝦煮熟變色,同科研人才可以有咩大關係.咁點解連好多大人都唔識答既問題,要拎去問小朋友去考反應先?我地究竟需要小朋友係一個咩環境度成長呀?
咁搵我出都得啦,出到有咁深得咁深都考到反應啦,例如火箭推進器既構造呀,一般衍生工具產品既定價呀,莎士比亞既四大悲劇呀,微積分基本定理呀,然後搞喊左人唔識答就話,唉都唔識講D有創意答案,社會需要呢D人才呀...
另外,我唔知道依家係咪真係個個屋企都咁富貴,日日都已經可以食到山珍海錯.我以前就係窮等人家,細個好少有海鮮有得食,日日煎蛋扒白飯又一餐.我斷估去街市買一斤蝦都要百幾蚊啦下嘩?咁如果細蚊仔無乜食過蝦煮過,而書本又無教過蝦煮熟會變色,咁唔識答,有咩咁出奇唶,點考咩日常觀察力?小朋友咁忙仲有時間去街市咩?
成日話教育要人人平等,其實咪又係係呢D關節眼將低收入家庭篩左出去.你唔好問小朋友知唔知坐頭等比坐經濟貴幾多錢?係個機艙可以舒服幾多,試舉例說明之?社會問點解依家小朋友咁大壓力,點解咁多人去跳樓自殺.睇得愈黎愈多呢D新聞,我真係明晒.最正係個個都話咁樣岩呀,好呀.小朋友點諗,我理得佢地啦,佢地真係跳樓我地再默哀,然後出份報告,話同教育制度無必然關係囉.完.
(編按:識答條問題,就梗係由視網膜感光細胞點樣分辨不同波長的光再化為神經脈衝傳去個腦度分析開始答啦,唔知值幾多十篇博士論文呢?謎之聲:「乜係波長?」)


text:
近日香港病左,好多人都好擔心自己家庭及小朋友的未來??
好多識左好耐嘅舊朋友都準備移民
雖然仲未睇到香港呢個家會變成點
,
,身為父母都希望仔仔囡
囡有好嘅生活環境,
到永勝文迪是旦一個百年歸老或者 Touch wood 有咩意外嘅時候
,都希望起碼保持到國皇之家嘅生活現況 !!
當然仲要包埋有時間一年去幾次旅行啦~
對於日頭要返工,放工之後又要跟功課嘅我地
想日後嘅「生活無憂」??講就容易,做就比較難了...
之前細佬Marcus 都試過因為氣管問題入過醫院兩次,
好彩之前買左醫保,
Claim 左兩次都已經多過晒D 保費
雖然局長話60歲先叫做中年 ,不過永勝文迪都已經過左四十 ,
為左唔想要開始準備定人生嘅下半場 ,好多野唔想臨急先黎抱佛腳,
之前TVB 訪問過我地都講過比大家聽有"中年危機"架啦~
若果大家想計劃日後嘅生活有一定嘅保障💕,除左不斷咁儲錢,
好多人都會買人壽保險,不過而家原來人壽保險都有分 同埋 人壽??
入晒D資料之後,例如基本家庭支出,家用,子女教育費用 $$等
大約可以計到要符合自己嘅生活需要嘅壽險保額大約要幾多??
唔係講笑,入完真係發覺驚驚地 !!
原來同我地日後嘅理想生活仲爭好遠,
亦都唔夠Cover Mancent Marcus 佢地嘅教育費用~
今次介紹嘅特點係投保過程可以網上完成晒,計劃内容夠簡單易明,
中間無agent無佣,而且可以喺冷靜期內取消保單,
最重要喺可以隨著自己嘅人生階段保障加多或減少,
保費都會跟返保額調節,超級靈活!!
可能好多人都問做咩要買人壽保險??
大家食飯同朋友聚舊,去到呢D年紀,都有時收到一D唔好嘅消息,
聽到之後好多時候都好突然,
設身處地唸返若果自己就算真係遇到有咩不幸有意外發生,
屋企能夠照常安穩地生活係好緊要 !!
其實係同危疾保險就少少唔同,危疾係用黎醫病嘅,
人壽保險就係若受保人係保單年期內不幸身故,
屋企人就可以獲得一筆一次性的賠償,
而筆呢金錢嘅用途係無規限.
(危疾保險就有限制嘅,當然主要只係用黎醫病啦)
一旦受保人不幸被證實患上末期疾病,
仲可以獲預先發放人壽保障金額之五成,以應付財政上之需要.
大家最後去買邊間保險?? 買咩Package?搵邊個買都好?
我地自己極度建議好似買定人壽保險,
一有咩事,到時就算都唔駛太過擔心D屋企人嘅生活費~
大家都知道排公立醫院要等幾耐架啦
成日覺得有D野真係估唔到....意外呢D幾時都會發生,
大家都可以參考呢個網有最新數據
最慘喺而家香港病都仲要睇大家住係邊區架 !
醫院管理局Official 官網
專科門診新症輪候時間
以上全部都等好多個星期,有D區真係得超過百星期 !!
有D專科甚至以3-4年計架~
大家睇/聽呢D資料嘅時候,記得要比較一下不同嘅保險公司, 貨比三家!!!
明白大家都可能耳仔軟,大家唔熟又唔知買邊款好?又唔想四圍搵保險Agent
??
大家都要上網Check
清楚,
買人壽保險前要清楚了解自己嘅需要,咁就唔驚買錯或者買多啦!
(一份定期人壽保險,仔女日後生活有保障!)
若果大家真係覺得啱嘅,可以上
Simplify
購買定期人壽保險,
每月保費享有9折優惠!


text:
「失敗」
失敗乃成功之母,係兵家常事.有時係想力挽狂瀾,只不過係唔係螳螂擋車?越失敗,越成功?對上個次覺得挫敗嘅應該係當年啱啱接咗三星嘅項目.當時自己應該壓力爆煲,亦都突然有種莫明其妙嘅挫敗感.其實當時應該開心先至真,因為將無可能變成有可能,但係或者自己覺得沒完沒了嘅工作,問題亦都兜兜轉轉,所以有啲無奈,最後突然好似一條橡筋咁,斷咗.嗰種感覺好難受,但係亦因為太多嘢要處理,所以好快就回覆正軌,繼續大戰三百回合!
「挫敗」
過去幾年實在太多事情發生咗,每日都只係希望將當日嘅嘢處理好,感覺其實真係有啲無奈.問題好似不斷兜兜轉轉,只係將一件件要做嘅嘢處理咗就算.做得啱唔啱,好唔好跟本就無時間去諗.當然感覺唔好,但係真係又無時間去好好諗點樣可以再處理好啲.時不時都會有挫敗嘅感覺,因為唔知點解做,亦唔知為乜做,做咗又好似等於無做.咁究竟咁多年嚟做咗啲乜?
「問題」
當然每個人都會有自己嘅願景,但係亦都因為環境因素,好多人都未必可以控制到.只係希望每日唔會有更多嘅問題出現,但係問題真係天天多,解決一個又出現兩個.問題有增無減,所以真係日復日,過得一日得一日.到底幾時先至可以做返一啲正常嘢?因為疫情嘅出現,又再一次影響一整年嘅計劃.就算幾正面去面對都好,都會有耗盡嘅一日.


text:
東京最近開咗間文青風香港粥店「3米3」,店長Henry同Vincci兩個本身都係中學教師.Henry話:「我地以前教同一班,我教中文,佢教英文,大家都係新人,好自然就一齊咗.」問到係邊個做主動?Henry即刻指住太太Vincci話:「佢囉!!!」
教書教咗9年,兩個人加埋每個月收入有成十萬有多,又冇小朋友,可以話係人生勝利組.Vincci話:「其實做老師這份工係好好嘅,不過可能我地比較貪心,覺得而家都已經教咗九年書,咁如果再做多十年,二十年,一世人就咁樣,對自己係唔係一件好事呢?」Henry亦覺得:「同一件事練習咗九次,可能會好純熟,但完全唔一樣嘅挑戰?真係好似冇.」佢地結婚之後,Henry問Vincci,你有咩夢想?一直以來都好鐘意日本嘅Vincci就話:「我唔想返工,想去日本住!!!」
於是上年7月底,佢地就覺得真係時候離開香港去日本啦!夢想達成之餘,最近仲同朋友Ramie一齊夾份開咗間粥店叫做「3米3」㖭~Ramie形容佢地兩個係「得意鬼馬夫婦」,成日都好好笑,Henry反駁:「你見到我成日畀人鬧就緊係覺得好笑啦!我覺得唔好笑!」變返認真mode,Henry話Ramie嘅存在係兩公婆之間嘅中和點:「好似我話A好,但係我老婆又覺得唔好,咁冇計啦!但係過幾日Ramie又問Vincci不如試吓A好唔好?佢就會覺得好啊好啊咁…」所以3米3冇咗Ramie真係唔得㗎!
3米3成間餐廳都係藍色白色,入面又有好多小盆栽,感覺好小清新,同其他喺日本嘅香港餐廳好唔同.Vincci解釋:「最初我第一個堅持,就係唔想將佢變成一間茶餐廳咁.好多喺日本嘅香港餐廳都係紅色,黃色,好中國feel,但係我覺得唔洗要紅燈籠,大帆船,先代表到香港.」Vincci心目中香港最香港嘅部分,就係中西合壁.所以佢用佢最心愛嘅波蘭餐具,去載香港嘅粥,「我覺得咁好帶出到我心目中中西合壁的感覺.」
Henry笑笑口話:「我地冇咁偉大,要喺日本開間博物館保存香港文化.我地只不過係想將我同我老婆2個人對香港嘅回憶,或者理想中嘅香港,甚至係我地覺得香港美好嘅地方是點樣,我地想將佢在日本重現出嚟.」以前兩公婆住大角咀,有好多街坊小店,唔係淨係為咗賺你嗰幾十蚊,而係真係會用個心同客人傾計,關心客人.「唔只係嚟食飽肚,而是有一種人際交流嘅感覺.我地想將這個關心其他人嘅精神,帶嚟日本.」
有目標當然好,不過人在異鄉開舖頭,談何容易?Vincci回想籌備開店嗰陣:「我們地語言不通,冇生意經驗,裝修,請人,入貨,每一樣對我地嚟講都係全新嘅.我們有講笑話過,依到每一樣嘢,甚至一張櫈,一隻碗,都係得來不易.其實很多時都想放棄,覺得好失望,甚至絕望.」
好彩船到橋頭自然直,喺危急關頭伸出援手嘅,往往就係你嘅好朋友.Vincci喊住講:「有一次個雞蛋仔機壞咗,萬念俱灰,諗住死啦今日沒有雞蛋仔賣啦…我就拆開佢,影張相send畀我一個喺香港做電機工程的朋友.他就畫張線路圖,教我你點駁點駁啲線啦!你就會覺得,雖然我地分開好遠,但係佢地都會好幫我.真係會有人純粹見到你開心,佢都會好開心.」
睇到依幕,相信大家都會好心嗡,何況係Henry?「我有時覺得對佢唔住,我同佢講你嚟日本係畀你嘆世界,但有時見佢夜晚十點先返嚟,或者燙傷咗切傷咗,我就諗係咪做錯咗咩決定,令佢咁辛苦?不過有一日佢同我講,多謝我帶佢嚟日本,畀佢咁充實嘅生活,依啲體會同經驗係以前冇嘅.聽到佢咁講就覺得咁辛苦都係值得嘅.」問到佢有冇後悔過嚟日本?佢就話:「我嚟到日本,即使我失敗,我都覺得依個後悔係遠遠細過我喺香港過十年廿年,先後悔點解自己後生時冇試吓去闖闖呢?」
PS.想了解更多有關3米3嘅故事,可以上佢地官網睇睇~


text:
住咗深水埗咁耐都唔知道原來有個咁大既通州街公園喺附近,不過我都唔太建議大家嚟,因為...
通州街公園就喺玉石巿場隔一條馬路對面
呢個公園唔係太近港鐵站,所以一定係少D人
公園咁大所以一定有幾個波地
近港灣豪庭千色店入口有個小賣部
公園內設施都好足夠
在打韆鞦區可以望見對面玉石巿場
打咗大半個鐘韆鞦之後,我哋就再周圍行吓,好似石硤尾公園咁,有個兩層高的通道圍住置中的瀑布小涼亭
天氣好熱,真係有個小瀑布感覺涼爽D
咦,原來呢度都有個勒杜鵑花隧道,不過就短咗D! 哈~ ~
公園裡面既樹都唔後生喇
再向裡面往前行仲有小橋流水,有D似荔枝角公園嶺南之風,一個人都冇都幾舒服
開始要講吓點解唔建議大家嚟,因為一邊行一邊會見到好多露宿者的地盤,可能就係少人的關係,政府又監管不力 (仲會聞到有少少臭味)
呢個湖唔知係污糟定.....點解咁黃既? (我諗緊可能係露宿者每朝喺度刷牙洗面)
呢個似亭非亭係乜東東,坐喺裡面都係無遮無掩
行到公園的盡頭,一個迴旋處沿路轉番出去
不過公園都有可取地方,好多唔同植物種咗喺度(不過帶住小朋友就要小心D唔好似佢哋周圍跑)
D水真係好黃喎....
公園的另一邊都有兒童玩樂設施
中途都見到有其他家庭嚟散步,都唔係真係咁得人驚既...(不過有件梗恐怖的事要同大家分享)
就係呢個公廁,如果人有三急,大家千祈要忍一忍,情願過去對面千色商場.
因為我同哥哥去廁所既時侯,見到有一兩個道友喺度打針,嚇死我呀!!!!! 仲見到有一兩滴血喺裡面(唔係話歧視,因為佢可以去其他地方慢慢攪,所以真係要小心,如果不幸被感染就大件事)
之後我哋就急急腳快D離開呢度,入去千色嘆冷氣Shopping好過
Photo by CANON 5D Mark IV, Len | EF 24-70mm f/2.8L USM
想跟我去體驗其他活動,快D報名親子團,同埋留意專頁公佈詳情啦!
呀劍評分: 4分


text:
唐吉訶德
《唐吉訶德》,或者譯成《吉訶德大人》(Don Quijote de la Mancha,原標題嘅原意係《從曼查來嘅騎士吉訶德大人》),係西班牙作家塞萬提斯向1605年同1615年分成兩部分出版嘅反騎士小說.故事背景係一個早就無騎士嘅年代,主角唐吉訶德幻想自己係個騎士,因而做出種種匪夷所思嘅行徑,卒之從夢幻入邊醒返.
文學評論家好多都話《唐吉訶德》係西方文學史上第一部現代小說,亦都係世界文學嘅瑰寶之一.呢部書原來係念著對嗰時好興嘅騎士文學進行反諷.然而弔詭嘅係,由於後來騎士小說逐漸銷聲匿跡,從文壇入邊消失,於是乎當初塞萬提斯諷刺騎士小說嘅呢個初衷,逐漸被後世讀者所淡忘;反而係後來由於美國嘅百老匯用《唐吉訶德》做藍本所改編嘅歌舞劇《夢幻騎士》(Man of La Mancha),重新塑造唐吉訶德「追夢者」呢個新形象,深入描寫佢對自己夢想不顧一切嘅勇往直前;同埋加入咗因為唐吉軻德嘅慇勤讚美,結果陰錯陽差意外改變咗女主角達辛妮亞(Dulcinea)嘅自信,卒之等佢跳脫一介村姑嘅命運,成為一個真正高貴淑女嘅橋段.於是乎,原來「唐吉訶德」由諷刺沈迷騎士小說,嘲諷嗰啲不自量力,脫離現實,自以為係一代大俠嘅呢類阿Q型人物,其象徵符號意義不知不覺逐漸轉化,而今經已多被用來指嗰啲勇敢堅持自己理想,敢於挑戰社會不合理現象,不顧眾人嘲笑仍然堅持一己信念嘅人物.
呢本書留低咗一句好有名嘅開場白:
創作背景改
《唐吉訶德》嘅產生係一個時代嘅產物.西班牙經過光復戰爭,顛覆同驅逐咗阿拉伯人嘅統治,完成咗國家嘅統一,同時又依靠其龐大嘅騎士隊伍,雄霸歐洲,遠征美洲,造就咗西班牙嘅「黃金世紀」.呢個時期,西班牙嘅文學亦都繁榮發展起身,田園小說,流浪漢小說,騎士文學同戲劇等各大流派爭奇鬥豔.騎士文學喺西班牙曾經風靡一時,各種作品層出不窮.別林科夫話「騎士小說表現出對個人人格嘅愛護同尊重,為壓迫者同被壓迫者犧牲全部力量甚至自己生命嘅勇敢精神,將女子作為愛同美向塵世嘅代表.」騎士文學對於衝破中世紀神學禁欲主義嘅束縛,對人性嘅解放具有極大嘅進步意義.之不過隨著後來封建經濟嘅解體同火槍火炮向軍事上邊嘅使用,騎士文化變得越來越不合時宜,十五世紀開始出現一批打家劫舍,殺人越貨嘅強盜騎士,騎士文學開始變得愈發庸俗化.塞萬提斯生活嗰時,西班牙重流行五六十部粗製濫造,荒謬愚昧嘅騎士小說,為咗呢件事,塞萬提斯決定創作《唐吉訶德》,「將騎士文學嘅地盤冚唪唥摧毀晒」,佢沿用騎士作為主角嘅寫作形式,講騎士制度,騎士精神漫畫化,其小說出版之後,西班牙嘅騎士小說亦都隨之崩潰.
主題改
《唐吉訶德》嘅作者喺序言入邊寫明「呢本書不過係對騎士文學嘅一種諷刺」,目的係為咗「將騎士文學嘅埞冚唪唥摧毀晒佢」.書入邊描繪咗西班牙向16世紀同埋17世紀嘅成個社會,公爵,公爵夫人,封建地主,和尚,牧師,士兵,手工藝人,牧羊人,農民,唔同社會階層嘅男人,女人各種各樣嘅人一共700幾個,尖銳無情噉批評咗嗰時西班牙嘅政治,法律,道德,宗教,文學,藝術同埋私有財產制度,小說亦都被譽為「行將滅亡嘅騎士階級嘅史詩,一本偉大嘅現實主義文學名著」.
內容情節改
成本書一共有兩部分,講咗唐吉訶德三次冒險.
第一次冒險改
第一部前半段嘅劇情.唐吉訶德一個人,無出過其家鄉拉·曼恰(la Mancha)地區,唔好彩整親,返咗屋企.屋企人將成屋騎士小說冚唪唥燒晒.
第二次冒險改
第一部後半段嘅劇情.佢搵到隔離嘅桑丘·潘沙做其侍從,重應承畀佢做總督.主僕兩個人偷偷出門,一路上做咗好多荒唐可笑嘅傻事,將風車當成巨人,將旅店睇成城堡,又將羊群當成敵人,重打倒差佬,放咗一班好惡嘅監犯,反而被監犯搶嘢,爭啲無命,被人用籠,牛車帶返屋企.
第三次冒險改
第二部嘅劇情.兩人經過薩拉戈薩(Zaragoza),重參加咗幾場當地辦嘅比武,被公爵夫婦請到城堡,桑丘正式做總督治理海島,實際上係公爵夫婦專登整蠱佢哋兩個.其隔離加拉斯果(Sansón Carrasco)先後扮成鏡子騎士,白月騎士,念著用騎士道嘅決鬥打敗唐吉訶德,打醒佢.唐吉訶德卒之被打敗,好抑鬱噉返到屋企,病咗,就快死嗰時卒之醒返,鬧騎士小說,話畀姪女知,想要繼承遺產就咪嫁畀騎士,甚至鍾意讀騎士小說嘅人.


text:
我想問其實m點先算完,有啲唔係好識計完m日子.
開頭嘅3,4日啲m都係紅色嘅血啦,但到後尾好似慢慢就嚟完冇乜嘅時候去洗手間通常唔會見到血,但得啡色嘅排泄物.其實啡色個啲係咪m黎?定係咩?我要等埋個啲啡色嘢冇先計完m定點?同埋我今個月10號嚟m到今日都仲有啲啡色嘢其實係咪唔正常?係咪需要睇下醫生
我想問其實m點先算完,有啲唔係好識計完m日子.
hello 你好 ,經期嘅長短其實因人而異,平均由三日到七日不定.某d女性可能會再長少少都唔定.而每次經期嘅長短都受唔同因素影響,例如情緒波動,生活/飲食習慣嘅轉變,睡眠質素,服用嘅藥物等等.因為女性喺經期嘅時候,女性身體因荷爾蒙分泌影響,而令子宮出現周期性的出血. 而經期先兆或就嚟完結嘅時候,某d女性都會經歷流啡,即喺你所形容嘅「啡色分泌物」.流啡嘅出現,喺因為月經期間子宮內膜會脫落,而月經之前幾日有少量子宮內膜脫離,所以會有啡色/有血絲嘅分泌物.經期之後嘅流啡,有機會因為經血未全部排出,所以尚未流完嘅經血會以流啡嘅方式排出.但如果你流啡嘅情況都已經持續咗一段時間,都可以去私家診所/家計會求診,由醫生判斷你現時情況需唔需要進一步嘅檢查/治療. 希望可以幫到你.
家計會服務預約: e-服務查詢 - 香港家庭計劃指導會
Ic 所以係流啡嘅情況都冇埋m期先算完?
都想了解一下,想關心月經期完嘅日子,原因係D咩?
一般醫生都會詢問分泌物幾時「清曬」,即係無流血及流啡嘅情況.所以月經期都可以大概指流血及流啡嘅期間.不過除左紀錄月經期嘅日子外,都建議可以使用手機Apps,紀錄埋流血及流啡嘅日子,都有助你日後比較及掌握番月經週期嘅狀況啊 .
因為有用開apps記低,有時自己都唔知應該邊日先叫完先想問下.


text:
「樓市」
依家香港個樓市真係越升越有,雖然政府三番四次出手去希望為樓市降溫,但係其實每次都只係一個好短暫嘅效果.所以今次又再一次出招,到底真係幫到我哋嚟班想上車嘅市民?講真如果比著我係業主,我都唔會將層樓放出去,因為真係賣咗買唔返.所以根本只會縮小二手物業市場嘅流動性,而且如果我係業主嘅話,當然就會將個價錢提高,如果唔係當要買多層樓嘅時候就彌補唔到個印花稅.講到尾其實辣招係對我哋啲想上車嘅香港人嘅辣招!
「辣招」
由今日開始,政府嘅新樓市辣招就正式生效.所有人如果買第二套物業嘅時候不論銀碼,全部劃一徵收百分之十五嘅樓宇買賣印花稅.但係其實如果因為壓抑炒風嘅話,而又希望幫首次置業嘅市民嘅話,嚟啲辣招真係可以話無乜幫助.好多時啲人想買樓,但係就連樓都無得睇,因為好多業主都寧願將層樓租出去.而好多時所謂嘅辣椒亦只會令到租金上升,基本上幫唔到啲想上車嘅市民.雖然短時間係睇到樓市好似跌咗,但係就因為咁,貨源短缺,到最後只會不跌反升.
「醒覺」
如果政府真係想希望幫到香港人上車嘅話,第一就當然係先要將樓價大幅降溫.第二就係好多人基本上係唔夠首期,所以如果有當年嘅首置同放寬按揭成數係會有一定嘅幫助.第三就係起多啲資助房屋,所謂嗰啲乜嘢港人港地其實真係廢話,因為到最後根本上有係貴到飛起.過去幾次嘅辣招基本上完全係將樓市再推高而唔係降溫,雖然短暫效果好似達到咗,但係個衡量標準係唔係應該用首次置業嘅市民成功上車多過樓價本身嚟?我哋真係多得嚟個政府唔少!
Also published on Medium.


text:
通常可以免費浸溫泉嘅日本酒店,每晚房價麵接近$1000,不過喺札幌就搵到只要一半價錢就可以嘆溫泉嘅酒店,到底邊間酒店咁抵住?小編搵咗2018年備受網民推薦嘅5間 札幌酒店 ,部分酒店仲要上年先開業,設...
即將到年尾,又係搶日本福袋嘅時期,除咗喺日本新年(1月1號)當日去店舖門口排隊搶購福袋,其實而家好多公司已經可以喺網上預約福袋,慳返排隊嘅時間,而且上網就買到超方便!不過究竟邊到嘅福袋最抵買?小編就搵...
好多人都認為日本邊到都好玩,咩景點都靚,咩野都好食. 實際上,中伏嘅景點都有嘅,小編就根據當地日本人嘅睇法,嚴選咗十大中伏景點俾你地過一過目,睇下你地又同唔同意啦! 第十位 東京鐵塔(東京) ...
去日本掃平貨可能只會諗到outlet,激安殿堂,玉出超市等,其實仲有間超市賣嘅貨品都超級平,而且喺東京,大阪,福岡,北海道,沖繩等市區都有分店,交通好方便!超市入面嘅貨品,例如零食,飲品等有D價錢平香...
札幌雪祭係每年2月都會喺北海道舉辦嘅大型活動,亦係日本最受歡迎嘅冬季祭典,每年都有大量遊客參加,2017年嘅參加者人數已經多達264萬人!如果你都唔想走寶,想參加雪祭嘅話,等小編話你知有咩必睇景點,必...
無食過湯咖哩唔好話你來過北海道!湯咖哩係北海道嘅特色菜色,同普通嘅日本甜咖哩唔同,湯咖哩嘅質地比較稀,所以通常同白飯分開上,而且可以選擇辣度,一般食法係將飯浸入咖哩食,至於咖哩嘅味道及配料就每間餐廳都...
冬天咁凍最啱浸溫泉,邊度嘅溫泉係最正?小編嚴選咗5大連日本人都好鍾意去嘅溫泉區,包括北海道,九州等,有D溫泉區仲要同港人常去嘅東京,大阪超級接近!除咗浸溫泉,睇靚景,小編仲話埋比你知有咩必食菜色及必買...
小編係一個購物狂,去唔同地方都會想去勻咁多間outlet同shopping mall.遊北海道,賞完花,浸完溫泉,滑埋雪,就緊係要走去outlet瘋狂購物.今次就等小編同大家分享下5個北海道購物好去處...
北海道地大物博,亦可能因而擁有比較多自然環境,係親親大自然嘅好地方,想趁機比小朋友接觸大自然,又想有唔同類型嘅遊樂設施比佢哋放電?北海道絕對係最佳選擇!全北海道都有好多專為小朋友而設嘅公園,而且遊樂設...
相信唔少人都計劃緊過一個白色聖誕,除咗睇雪景,砌雪人,掟雪球,仲想滑吓雪?出名粉雪嘅北海道一定係好多人嘅心頭之選!但而家嘅酒店房已經非常緊張,想快啲把握最後機會訂房,但又未諗掂去邊到先最啱小朋友?以下...
122的1頁


text:
「喂兄弟,補中文補邊個好,你而家係咪補緊個個咩×理補習社呀」
「阿女!你洗唔洗補中文呀,個個『YY林』好似好出名,幾好架喎」
相信以上嘅對話大家都似曾相識,或者各位同學想補中文又唔知搵邊個嘅時候,腦海必定閃過佢嘅名字.雖然小編嘅意見唔可以作為你選擇補習導師嘅方針,但係小編仍然想為大家講下幾個補『YY林』嘅原因,幫大家睇下適唔適合自己!
通常坊間對佢嘅評價就好兩極化,有啲人會覺得佢好好,亦都會有好多人覺得佢冇乜用.咁通常批評佢嘅原因就係,佢啲技巧太花巧,想完堂唔明,本筆記好厚,上完堂學完技巧唔知點係做卷嘅時候用.
我作為佢報咗兩年嘅學生,亦都係佢教出嚟嘅Straight 5** ,今次就同大家分享下一啲點解我補佢嘅原因!
筆記可信性
第一就係佢嘅筆記可信性非常之高,亦都係全行最準確嘅筆記,眾所周知,佢有一條好大嘅學術團隊,入邊大部份人都係中大中文系畢業,亦都有好多年嘅教書同埋考公開試經驗,而且佢有極多嘅學生,所以一個小小嘅錯誤會影響到好多好多同學生,所以佢所有嘅筆記,mock卷,全部都會好認真咁樣做,唔會有任何嘅錯漏.尤其是我好記得,佢講佢自己本〈12篇範文速練〉入邊每一個字嘅解釋都有引經據典,從一啲參考書籍入邊搵出嚟.所以佢所有嘅資料都係極高可信性,尤其是而家坊間其實有好多嘅資訊,但係我哋好難分到邊啲資訊係真定假,例如好多嘅參考書,教科書都有時會有錯漏,學校嘅老師嘅答案亦都未必準確,所以跟佢嘅答案係一定會啱.
配套
第二就當然係佢嘅配套啦,其實呢點我都唔使多講,因為個個都知,不過唯一要提嘅就係佢比嘅配套你一定要做囉!其實我真係完成晒佢派嘅所有物資:包括文言月刊,閱讀模擬卷,甚至係筆記入邊嘅進階文言特訓,而且大家都一定要每個星期交作文,同埋去練說話.如果佢派左俾你你又唔做,咁我都幫唔到你啦.
帶返個頭盔先,其實我識嘅人入邊有補yylam嘅人有攞straight 五星星 (我自己), 亦都有攞五星,五,四,三,二,一,所以其實冇話補咗佢就一定攞到咩成績,其實最後都係睇你自己造化,即係睇你本身吸收到幾多,如果你本身個底子好嘅話,佢係可以幫你更上一層樓,如果你本身底子差,我覺得佢未必可以幫到你好多.
但係各位同學如果想補中文,但係又唔想隨波逐流亂禁補習嘅話,不妨試下AfterSchool創新又高評價嘅中文網上補習課程!
好啦,跟住我就講下佢有啲咩可以進步嘅地方.
仍可進步嘅地方
首先就係其實佢嘅技巧未必好有用,或者係你學完之後,要啲時間吸收先用到,即係唔係一啲所謂即食嘅技巧.因為佢好多技巧,其實背後嘅邏輯,都唔係可以好易明白.所以一啲思維冇佢咁快嘅同學,就會未必跟得上佢嘅節奏.例如綜合嘅技巧,其實背後嘅思維概念係唔容易嘅,所以係要時間吸收,同埋要做幾多練習去嘗試用佢嘅技巧.
其次就係其實某啲技巧係常識黎,同埋真係唔易記,例如說話嘅九宮格,可能因為我本身識依啲比較角度,我冇用過呢個技巧,但係有啲人都反映呢個技巧幾好用.
其他有用文章:


text:
> - 考生與家長要知道的數學界神技風雨,以及要怎樣改變溫書策略(4)
今日係dse數學應對策略大揭秘,過8招4式俾你!!!
講真, 最理想當然係愈早拋棄只操數嘅概念愈好. 唔係話唔俾操, 只係概念清楚先,邏輯又貫通任督二脈, 跟住先操就一世無憂. 當然咁講法有好多人覺得離地:「 啲細路咁細個邊理得咁多咩邏輯咁複雜」;「 做數最緊要快,諗咁多嘥曬啲時間, 錯或者諗唔到就即刻睇答案」;「 不斷做先至會有成果, 我以前會考都係不斷操數就攞A㗎啦」. 但而家咁操法最多只會得個4或者5. 戴定頭盔先,最終決定權喺家長或者學生身上,至於點樣說服甚至辯論,我最多俾啲大家習慣向錢看嘅解說方法:
市儈啲講句,數學除咗幫到其他科,其實第時出嚟都有用. 而家呢個科技為先嘅大趨勢,我哋成日講人工智能,大數據, 區塊鏈 ,financial technology,digital marketing ,3D printing 呢啲大terms背後嘅algorithm全部都係數學, 擺啲心機落去求其一個人工都高過狀元至愛嘅讀醫做律師, 所以唔好本住數學冇乜用嘅心態去讀書🙏
繼續返去理想國度,我俾8招checklist你.
1. 學好解方程,包括有分數,括號 ,負數嘅方程. 特別要注意移項並不等如"掟過去", 要慣性減號當成負號睇.善用天秤法概念
2. 學好設方程, 唔好咩題目都唔設數, 亦唔好慣咗小學嗰套,題目問咩就設咩.尤其是讀英數必須搞清題目有邊啲字眼就代表設啲咩,上堂我成日提
3. 學好全等三角形相似三角形證明方法,記住唔係鬥快計答案,係點樣寫得好俾人睇
4. 點樣代入公式,逢代入寫括號
5. 開始要識睇part a part b相連題目,點樣用part a result做part b嘅推理
6. 注意圖形題目,並不是有咩公式就用咩公式, 而係題目有咩資料,再對應問啲咩, 去估計用啲咩公式先係最直接. 記住唔好畫花曬幅圖就當計咗. 呢個部分越高年級推理嘅過程可能越多越煩(包括圓形,3D Trigonometry),一開始做可能一題要用半個鐘都唔出奇,花啲心機
7. 平面坐標嘅方程有什麼意思? 要分得清y=ax^2+bx+c, ax+by+c=0, y=a(x-h)^2+k, y=mx+c 裡面英文字母嘅意思, 全部解得通,先為之識.最好用未知數諗而唔係代個數字落去估
8. 真係唔知點解嘅先至記咗佢, 日後問番專業啲嘅人答你.
講到專業,又係廣告時間.Angus Lo 暑假數學補習班開始咗啦,全程1對4親身教學,有全港九新界名校試卷,DSE分類題目,秒速幫你搵倒死結所在,只要俾得愈多你在校嘅答題卷我睇,從Steps與Steps之間就分析倒愈多你嘅問題癥結喺邊,補足番啲漏洞.請即報名 www.quantalphaelites.com/onlineapplicationform ,完.
俾多4個要習慣的習慣:
1. 好多時難嘅題目嘅用意並不是要你即刻知道啱嘅答案,而係由不斷嘗試錯嘅,去縮短下次答題時間. 唔好羨慕啲叻嘅人點解即刻諗到答案,其實可能佢心裏面已經試咗幾十條錯嘅路
2. 記熟定義, 唔好當做慣做熟,習以為常就一定啱!!!
3. 對答案係做完成條題目先對,唔係做完part a 對一次,做完part b又對一次. 因為咁樣先至可以擺脫依賴感,真正模擬考試裏面嘅情況,唔會考試時候做part a跟住冇得對答案個心囉囉攣,浪費時間
4. 做卷要計時, 睇住時間做人就冇得拖住嚟做, 容易察覺到 邊啲題目唔熟,方便下次溫書
睇完八招四式,不難發現有啲嘢可能係中一開始就要做. 你心諗:呢條友仲唔係離地之王. 但講真嗰句,我哋Alevel都要最少一年半全速讀書先叫揸住幾支A大學讀咩科任揀啦,DSE有冇可能一年貨仔就解決曬由中一開始積累嘅問題呀, 仲有其他科要讀呢, 記住而家係講緊升大學唔係一個會考升中六咁簡單. 我哋呢啲老餅以前成日講 A level個grade就等於會考個grade直接減兩個grades(到而家我哋仲係諗唔明咁咩人會攞倒A或B),而DSE嘅開設係講到明4~5**嘅百分比係按照Alevel A~D嘅百分比而定,所以即使看似內容同會考General maths差唔多,但攞好grade係難咗幾倍.
Sell人讀maths呢件事真係Sales都難做,因為講過啦maths要配合其他嘢先會實用,淨係maths搵個專家都俾個細路笑係咪踢波果時心算下用咩角度力度射埋去先會入呀?!所以都係果句,明就明,唔明就算數.


text:
(Yahoo Lunch K・Backstage)葉巧琳玩上癮 1年出4首歌兼演音樂劇
上星期(Yahoo Lunch K)有嘉賓葉巧琳(Mischa Ip),加埋我咪霸小新一齊唱唱歌,同大家分享 Mischa 新嘅音樂作品,今年嘅計劃.
自從《造星》之後,我哋都冇乜機會見面,大家都忙.但如果比起葉巧琳的話,真係小巫見大巫.葉巧琳表示經歷過造星之後,發現自己嘅想法同以前好唔同,好想不斷尋求突破,不論係年初嘅《我們的音樂劇》,到新派台嘅作品風格同編曲,甚至係嚟緊嘅音樂劇,每項都係一個重大突破,一個全新嘅挑戰.
阿Mi 自《浸浴》之後就已經同公司開會,表明希望可以實驗更加多曲風,所以今次派台嘅新歌《怪物(心獸version)》嘗試咗 Nu-Disco,喺香港比較少見嘅曲風類型.佢話希望大家諗起葉巧琳嘅音樂就係創新,大膽,風格多變.
佢預計今年應該仲有兩首作品推出,都會繼續佢嘅音樂風格實驗.佢亦都坦言係比賽帶嚟嘅改變,因為喺比賽裏面需要經常做好多唔同嘅表演,其實有少少「玩上癮」嘅感覺,而且比賽亦令到佢真正體會到感受到表演同音樂無限嘅可能性,唔想再次用框框局限自己.再加上比賽幫助到 Mischa 經歷更加多心理關口,幫助佢建立自信,令到之後嘅表演比以前更加享受,更加感恩能夠企喺舞台上.
今次新歌嘅MV我都覺得好靚,藝術感好重.而且意想不到地搵來顧定軒 Zeno 做MV男主角,其中一個原因當然係佢哋係好朋友啦,而且 Mischa 希望主角能夠有一種森林裡面出現嘅王子感覺,加上 Zeno 有學過芭蕾舞,非常適合呢個MV,所以二人一拍即合.
至於MV最後短短出現嘅 Manson 究竟係咩意思?Mischa 就咁講:「當然係有啲鋪排啦⋯⋯至於接住落嚟嘅新歌會唔會有關連呢?就等大家拭目以待,相信會帶畀大家驚喜.」新歌嘅錄音部份已經完成,MV籌備緊,如無意外應該八月頭就會派台.Mischa 表示未試過人生裏面能夠一年出四隻歌,真係非常非常開心.至於歌曲會唔會有獎項或者有幾Hit,佢都冇所謂,只要能夠繼續唱歌,繼續出歌,就已經非常滿足.
嚟緊佢將會出演風車草劇團嘅年度音樂劇,總共21場,真係聽到都覺得唔惹少. Mischa 話今次嘅音樂劇幾乎係零對白,差唔多全部都係以唱歌嘅形式演繹台詞,所以某程度上放心咗,因為專心唱歌嘅同時就已經演緊戲.而且某程度上亦都好似係一個試水溫嘅過程,睇吓將來會唔會向舞台劇發展?
雖然大家都好忙,但係短短嘅一個live環節同埋訪問已經令我好開心,除咗敘舊,能夠見證到比賽中識到嘅朋友不斷嘅成長蛻變,真係好感動.或者佢未來會向多方面發展,但係我相信佢最愛嘅依然都係音樂,最想做嘅都係音樂.唔知幾時可以見證到佢開自己嘅個人演唱會呢?我相信呢一日應該好快就會來臨.亦都喺呢度再次祝佢嘅新作品同埋嚟緊嘅音樂劇成功!
睇更多YAHOO LUNCH K BACKSTAGE內容:
(Yahoo Lunch K・Backstage)《聲夢》學員積極備戰 炎明熹靠瞓覺養聲


text:
講起激光脫毛,近年最多人講起嘅一定係medilase脫毛,medilase脫毛慢慢已經追過咗最耐歷史嘅D記,成為最多女仔去脫毛嘅脫毛公司,而事實上有好多女仔本身都係喺D記做開激光脫毛,之後轉咗去medilase做脫毛.不過今日想同大家分享嘅係,除咗medilase呢間脫毛中心之外,我仲試咗一間叫Clear嘅脫毛中心,同埋我發現都有唔少女仔對medilase同Clear嘅脫毛plan有興趣,下面就同大家分享吓medilase脫毛同Clear脫毛有咩唔同,一於睇吓兩間脫毛中心邊間好啦!
1) medilase脫毛 V.S. Clear脫毛:優惠🈹
係我讀大學個陣就已經去medilase脫毛,到一年前左右,都仲會keep住會去medilase脫毛.點解大學個陣會join medilase脫毛plan?因為個時各大脫毛中心都有推出一d大學生優惠,而當時medilase可以話係脫毛界嘅「後起之秀」,身邊唔少同學仔都去咗medilase脫毛,所以就好理所當然咁都join埋一份啦!
講返medilase脫毛個大學生優惠,其實依家睇返,係medilase脫毛都唔算特別平,雖然有大學生優惠可以平到半價左右,不過之後遇過其他脫毛公司,就發現就算medilase脫毛有優惠,都依然會比其他脫毛公司貴一截.同埋之後出咗嚟做嘢,冇得再用大學生優惠,想買其他脫毛part就貴好多,亦都係我想轉會嘅原因之一.
至於點解我會去試Clear脫毛呢?其實係因為我有個join開medilase脫毛嘅朋友,後來轉咗會去Clear,佢話做咗2,3次,脫毛效果都幾好,所以就叫我去試吓.我個朋友仲話Clear可以免費試咗一次佢個A3激光脫毛先,聽到有咁荀嘅優惠,我就梗係去試吓啦!
本身去Clear脫毛之前,都預咗如果ok嘅話,就會順便join埋plan.見到Clear用嘅技術係最新嘅Sapphire藍寶石激光技術,我都諗住會同medilase脫毛差唔多價錢,點知Clear個顧問同我介紹d脫毛plan個陣,我仲以為佢寫錯價錢,Clear A3激光脫毛既價錢竟然只係$333就脫足6次!$333真係食一餐飯都冇咗啦!而呢個咁抵嘅價錢都包脫清毛毛,真係我脫足10 parts都冇係medalise脫毛脫一part咁貴,Clear絕對join得過!
2) medilase脫毛 V.S. Clear脫毛:技術💁♀
女仔去做激光脫毛,無非都係想脫得快,靚,正!如果脫得唔乾淨,成日都要去補脫嘅話,咁同冇做激光脫毛有咩分別呢?所以要脫得乾淨,脫毛中心用嘅脫毛機技術就好重要啦!
前幾年我去medilase脫毛個陣,佢地已經係用緊755nm波長嘅激光,755波長係最適合亞洲人膚色嘅激光,大部分亞洲女仔都可以用755nm波長脫走大部分毛毛.我係medilase脫毛個陣就做咗入門package,即係腋下+上唇,一共脫咗6,7次,我就已經唔覺得再有毛毛生出嚟.不過每年就到夏天個陣,我都會搵到有1,2條好幼嘅毛毛,感覺上有少少脫唔清,有機會係因為條毛太幼,medilase脫毛機單用755nm激光未必可以脫埋幼毛.
之後去Clear脫毛,我就主要係想脫小腿,所以就淨係買咗小腿試吓先.Clear同medilase脫毛有d唔同,Clear用嘅脫毛機係用咗Saphhire藍寶石晶片技術,用咗雙效製冷功能,咁就唔怕脫毛個陣會好痛啦!而且Clear嘅脫毛機仲用10mm x 10mm嘅槍頭,每秒最多可以脫到500條毛毛,咁就可以全方位針對所有粗幼毛毛,就算有d毛毛幼d,都唔怕黑色素太少,用激光打唔到.我自己就覺得,以Clear嘅價錢,可以用到一個比較全方位嘅脫毛技術,我就會揀Clear多過medilase脫毛啦~
3) medilase脫毛 V.S. Clear脫毛:效果🦵
其實上面都有提過少少係medilase脫毛脫毛嘅效果,總括嚟講都乾淨同徹底嘅,不過就會有少少漏毛嘅情況出現(可能係個別情況啦~),記得我讀u個陣去medilase脫毛,第一次用激光脫毛係比我想像中痛,不過習慣咗之後就冇咩特別lu~每次係medilase脫毛之後,脫毛部位嘅皮膚都會有少少紅腫,通常隔半日左右就會慢慢退曬,多啲搽返d保濕lotion就ok~
而Clear脫毛效果徹唔徹底,我就未答到住,因為我依家只係脫咗3次,啱啱清曬小腿d毛毛,有冇漏毛或者毛毛再生,就要睇多1,2個月先知啦~不過值得講吓嘅係,本身我以為Clear話無痛脫毛+雙效製冷,只係講吓,打落皮膚到實會好刺激啦,點知Clear脫毛打嘅痛感同medilase脫毛差唔多,甚至可以話係比medilase脫毛仲要少,呢一點真係令我幾驚喜!
加上我係Clear脫完毛之後,皮膚紅腫嘅情況比較輕微,退紅嘅時間仲比medilase快少少添!所以加埋脫毛效果嚟睇,暫時我對Clear都幾有好感架!
4) medilase脫毛 V.S. Clear脫毛:服務👩⚕
雖然我只係去過Clear同medilase脫毛,不過我諗大部分脫毛中心嘅服務都係大同小異,都係book定要做脫毛嘅日子,上到去center,等一陣入房就療程,做完就走得.其實做激光脫毛嘅時間唔會太長(除非你做大part或者全身~),如果唔係,基本上3,4個字左右就可以離開做treatment間房,所以要睇間脫毛中心好唔好服務,隨時係做treatment以外嘅時間先睇得真!
好似我去medilase脫毛,一開始都ok嘅,因為跟咗個手勢幾好嘅治療師,不過係medilase脫毛就唔係一對一,做完之後會有個顧問嚟同你sell吓最新做緊咩脫毛優惠plan之類.一開始我join大學生plan,可能佢都見我係學生,所以都冇sell得好勁,之但係佢知我出嚟做嘢之後,每次我去medilase脫毛,個顧問都係咁sell,每次唔講足一個鐘都唔放我走,加上冇耐之後,我跟開個治療師又走咗,所以我都下定決心要轉會~
講起Clear,其實我最滿意嘅就係佢地嘅服務,我第一次去Clear脫毛個陣就係登記咗free trial,本來都有d擔心d staff見我係free trial而hea做,不過又冇喎!咁我一開始我都好目標明確嘅,我同Clear嘅staff講,我想join小腿plan,所以佢地都俾我試吓係小腿位打激光,之後佢地都會講清楚小腿plan係$333.除此之外,Clear嘅staff冇再sell我,例如叫我脫手臂,脫全身,比起係medilase脫毛嘅經歷,我就覺得Clear嘅服務都幾唔錯!
唔覺意又寫咗咁多,希望各位唔好覺得我太長氣啦~因為知道有幾多女仔都想趁夏天之前做激光脫毛,成個body白白滑滑咁,加上medilase係好多女仔都想試嘅脫毛公司,而我自己試過Clear之後,都覺得非常值得推薦俾各位試吓,所以希望今次分享可以幫到各位啦!
差d漏咗講,上面話我係join Clear脫小腿plan之前,有試過佢地個free trial,如果你地都有興趣,可以去下面條Link登記試吓呀~我之前都係喺呢到登記架!
Link👇


text:
3 DECEMBER 2013(TUE)
話咁快就又到左結婚紀念日,唔覺唔覺原來都已經做左大肥豬太太六年啦!
由小小豬出世開始,我地成日都話帶埋小小豬一齊去慶祝,今年終於可以做到,三口子開開心心去慶祝啦~
今日行程雖然簡單,不過就好豐富!
首先大肥豬下午放假,陪我一齊去接小小豬放學, 之後就開始我地個慶祝活動啦!
大肥豬先帶我地重遊香港公園依個重要地方,因為我地就係依度註冊~
依張相係小小豬幫我地影,估唔到又影得幾好哦...哈哈哈~
之後我地見仲有時間,所以就帶小小豬去兒童樂園玩吓,不過因為天黑黑了,所以影唔到相呀~
我都係第一次去香港公園嘅兒童樂園玩,原來嗰度個樂園真係好大,分別有好幾層,唔同種類嘅玩樂設施.今日時間少少,都玩唔晒,搵日一定要帶小小豬再嚟玩過呀!
其中有一樣小小豬都都不知幾鐘意,就係依個約三層高嘅滑梯~
開頭我地都以為小小豬會好驚,唔肯玩,點知佢一見到開心都嚟唔切,來來回回都玩左唔知幾多次呀~
夠鐘啦...我地去醫肚啦,大肥豬帶左我地去港島香格里拉酒店嘅Cafe Too食自助餐,依度我都係第一次,啲嘢食勁多種類,仲勁新鮮呀!(唯一就係貴左啲啲啦,不過大肥豬話又唔係成日食,所以豪一次啦)
依度都只係其中一部分好美嘅嘢食,仲有好多熱食我地放唔晒出嚟同大家分享呀~
勁推介小籠包,真係十個好味,我依個小小籠包控同大肥豬加加埋埋食左十幾隻呀~
開餐啦~
小小豬見我地成日行出去拎嘢食,佢又話要出去睇吓哦~
可能係臨近聖誕,所以場內小朋友可以有得去玩抽獎遊戲.唔係個個都有份,小小豬好叻仔抽到一份呀~
之後就到小小豬至愛環節,就係去食雪糕,佢仲好叻叻咁自己ORDER呀~
小小豬真係好為食,食唔停口呀~
食完仲玩陣小禮物~
之後就再去食多次雪糕呀,平日都唔係成日有得食,見今日係重要日子,放縱一吓食兩杯啦~
好明顯小小豬係唔滿意佢嗰杯係咁細啦~
最後嚟杯餐飲,就完成我地嘅自助餐之旅啦~
今日依個自助餐我真係食得勁多嘢,可以話係由頭食到尾,我自己都覺得我好利害呀!不過啲嘢食又真係好正,加上人又開心,所以真係唔覺唔覺食多左,又肥多幾磅啦!
最後係酒店下嘅聖誕樹影相,咁就完成我地周年結婚活動啦~
今日真係玩得勁開心,當然除左好節目之餘,小小豬係食自助餐時個表現又真係十分好又好合作,所以又係時候俾十個叻佢呀!
大肥豬仲話見小小豬依家出街食飯都係咁安靜又合作,所以話帶佢去多啲食自助餐添.
哈哈哈...係就好啦....因為我又有機會可以去玩玩玩食食食啦(最大得益者應該係我)!